text:
ཡོང་ཁུངས།:མཚོ་སྔོན་བོད་སྐད་རླུང་འཕྲིན། སྤེལ་དུས།:2018-09-12 རྩོམ་པ་པོ།:མཚོ་སྔོན་བོད་སྐད་རླུང་འཕྲིན། རྩོམ་སྒྲིག་པ།:པད་མ་རིག་འཛིན། ཀློགས་གྲངས།:
ཟླ་དགུ་པའི་ཚེས་བརྒྱད་ཉིན་ནས་ཚེས་བཅུ་ཉིན་བར། ཁྲའོ་ཞན་ངལ་རྩོལ་ཏང་ཀྲུང་དབྱང་ཨུ་ཡོན་ལྷན་ཁང་དང་ཁྲའོ་ཞན་དམངས་གཙོ་རིང་ལུགས་མི་དམངས་སྤྱི་མཐུན་རྒྱལ་ཁབ་སྲིད་གཞུང་གིས་གདན་དྲངས་པ་ལྟར། ཀྲུང་གུང་ཀྲུང་དབྱང་ཆབ་སྲིད་ཅུའུ་ཡི་རྒྱུན་ལས་ཨུ་ཡོན། རྒྱལ་ཡོངས་དམངས་འཐུས་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན་ཀྲང་ལིས་ཀྲན་ཧྲུའུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་དང་རྒྱལ་ཁབ་ཀྱི་ཀྲུའུ་ཞི་ཡི་དམིགས་བསལ་འཐུས་མི་བྱས་ནས་ཀྲུང་གོའི་ཏང་སྲིད་འཐུས་ཚབ་ཚོགས་པ་ཁྲིད་དེ་ཁྲའོ་ཞན་ལ་འཚམས་འདྲི་བྱེད་པར་སོང་བ་མ་ཟད། ཁྲའོ་ཞན་རྒྱལ་ཁབ་བཙུགས་ནས་ལོ་འཁོར་བདུན་ཅུ་ལོན་པར་རྟེན་འབྲེལ་ཞུ་བའི་མཛད་སྒོར་ཞུགས། པར་འདི་ནི་ཚེས་དགུ་ཉིན། ལིས་ཀྲན་ཧྲུའུ་ཡིས་ཁྲའོ་ཞན་ཆེས་མཐོའི་མི་དམངས་གྲོས་ཚོགས་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན་ཀྲང་། ཁྲའོ་ཞན་ངལ་རྩོལ་ཏང་ཆབ་སྲིད་ཅུའུ་ཡི་རྒྱུན་ལས་ཨུ་ཡོན་ཅིན་་ཡུང་ནན་ལ་མཇལ་འཕྲད་གནང་བའི་ཚུལ་རེད།.
ཟླ་དགུ་པའི་ཚེས་བརྒྱད་ཉིན་ནས་ཚེས་བཅུ་ཉིན་བར། ཁྲའོ་ཞན་ངལ་རྩོལ་ཏང་ཀྲུང་དབྱང་ཨུ་ཡོན་ལྷན་ཁང་དང་ཁྲའོ་ཞན་དམངས་གཙོ་རིང་ལུགས་མི་དམངས་སྤྱི་མཐུན་རྒྱལ་ཁབ་སྲིད་གཞུང་གིས་གདན་དྲངས་པ་ལྟར། ཀྲུང་གུང་ཀྲུང་དབྱང་ཆབ་སྲིད་ཅུའུ་ཡི་རྒྱུན་ལས་ཨུ་ཡོན། རྒྱལ་ཡོངས་དམངས་འཐུས་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན་ཀྲང་ལིས་ཀྲན་ཧྲུའུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་དང་རྒྱལ་ཁབ་ཀྱི་ཀྲུའུ་ཞི་ཡི་དམིགས་བསལ་འཐུས་མི་བྱས་ནས་ཀྲུང་གོའི་ཏང་སྲིད་འཐུས་ཚབ་ཚོགས་པ་ཁྲིད་དེ་ཁྲའོ་ཞན་ལ་འཚམས་འདྲི་བྱེད་པར་སོང་བ་མ་ཟད། ཁྲའོ་ཞན་རྒྱལ་ཁབ་བཙུགས་ནས་ལོ་འཁོར་བདུན་ཅུ་ལོན་པར་རྟེན་འབྲེལ་ཞུ་བའི་མཛད་སྒོར་ཞུགས།
ཚེས་བརྒྱད་ཉིན་གྱི་ཕྱི་དྲོར། ལིས་ཀྲན་ཧྲུའུ་ཡིས་ཁྲའོ་ཞན་ཆེས་མཐོའི་མི་དམངས་གྲོས་ཚོགས་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན་ཀྲང་། ཁྲའོ་ཞན་ངལ་རྩོལ་ཏང་ཀྲུང་དབྱང་ཆབ་སྲིད་ཅུའུ་ཡི་རྒྱུན་ལས་ཨུ་ཡོན་ཅིན་ཡུང་ནན་ལ་མཇལ་འཕྲད་གནང་། ལིས་ཀྲན་ཧྲུའུ་ཡིས་གསུང་རྒྱུར། ཀྲུང་གོ་དང་ཁྲའོ་ཞན་གཉིས་ཀྱི་སྲོལ་རྒྱུན་མཛའ་བརྩེ་ནི་ཏང་གཉིས་དང་རྒྱལ་ཁབ་གཉིས་ཀྱི་འགོ་ཁྲིད་རྒན་རབས་པས་དངོས་སུ་བཙུགས་པ་དང་སྐྱེད་སྲིང་བྱས་པ་ཡིན་ལ། དེ་ནི་ཕྱོགས་གཉིས་ཀྱི་ཐུན་མོང་གི་རྒྱུ་ནོར་རྩ་ཆེན་ཡིན། ཀྲུང་གོའི་ཏང་དང་སྲིད་གཞུང་གིས་འཐབ་ཇུས་ཀྱི་མཐོ་ཚད་དང་ཡུན་རིང་གི་ཟུར་སྣེ་ནས་ཀྲུང་གོ་དང་ཁྲའོ་ཞན་བར་གྱི་འབྲེལ་བར་ལྟ་སྟངས་འཛིན་པ་དང་དམ་འཛིན་བྱེད་པ་རྒྱུན་འཁྱོངས་བྱེད་པ་དང་། ཀྲུང་གོ་དང་ཁྲའོ་ཞན་བར་གྱི་འབྲེལ་བར་སྲུང་སྐྱོབ་བྱེད་པ་དང་སྲ་བརྟན་དང་འཕེལ་རྒྱས་སུ་གཏོང་བའི་ཐད་ཤུགས་འདོན་བཞིན་ཡོད། ཀྲུང་གོའི་རྒྱལ་ཡོངས་དམངས་འཐུས་ཚོགས་ཆེན་གྱིས་ཁྲའོ་ཞིན་གྱི་ཆེས་མཐོའི་མི་དམངས་གྲོས་ཚོགས་བར་གྱི་བརྗེ་རེས་ལ་ཤུགས་བསྣན་ནས། རྒྱལ་ཁབ་གཉིས་ཀྱི་ཁྲིམས་འཛུགས་སྡེ་ཁག་འཛུགས་སྐྲུན་བྱེད་པ་དང་ཕྱོགས་གཉིས་ཀྱི་འབྲེལབ་འཕེལ་རྒྱས་སུ་གཏོང་བར་སྐུལ་འདེད་གཏོང་བའི་ཐད་བྱས་རྗེས་འཇོག་འདོད་ཡོད་ཟེར།
ལིས་ཀྲན་ཧྲུའུ་ཡིས་ཀྲུང་གོ་དང་ཁྲའོ་ཞན་གཉིས་ཀ་སྤྱི་ཚོགས་རིང་ལུགས་རྒྱལ་ཁབ་ཡིན་པ་དང་། གཅིག་འབྲེལ་གྱི་ལྟ་བ་མང་པོ་ཡོད་ལ། ཕྱོགས་གཉིས་ཀྱིས་ཉམས་མྱོང་བརྗེ་རེས་ལ་ཤུགས་སྣོན་པ་དང་། ཕན་ཚུན་ལ་སློབ་སྦྱོང་དང་དཔེ་བལྟ་བྱས་ཏེ། རྒྱལ་ཁབ་གཉིས་ཀྱི་སྤྱི་ཚོགས་རིང་ལུགས་ལས་དོན་གྱི་སྔར་ལས་མཛེས་སྡུག་ལྡན་པའི་མ་འོངས་པ་གསར་སྐྲུན་བྱེད་རྒྱུའི་རེ་བ་བཏོན།
ཅིན་ཡུང་ནན་གྱིས་བཤད་རྒྱུར། མིག་སྔར་ཁྲའོ་ཞན་གྱིས་ཁྱོན་ཡོངས་ནས་འཐབ་ཇུས་གསར་བའི་ལམ་ཕྱོགས་ལག་བསྟབ་བྱེད་བཞིན་པའི་སྒང་ཡིན་ལ། ང་ཚོས་ཀྲུང་གོ་ཕྱོགས་ཀྱི་ཉམས་མྱོང་ལ་དཔེ་བལྟ་བྱེད་པ་དང་། ཀྲུང་གོ་དང་མཉམ་དུ་ཐེངས་འདིའི་འཚམས་འདྲི་གོ་སྐབས་སུ་བརྩིས་ནས། ཏང་གཉིས་ཀྱི་ཆེས་མཐོའི་འགོ་ཁྲིད་མི་སྣའི་ཐུན་མོང་གི་ལྟ་བ་ལག་བསྟར་བཟང་བོ་བྱས་ཏེ། རྒྱལ་ཁབ་གཉིས་ཀྱི་ཁྱབ་ཁོངས་སོ་སོའི་བརྗེ་རེས་མཉམ་ལས་སྔར་ལས་གཏིང་ཟབ་ཏུ་སྤེལ་འདོད་ཡོད་ཟེར།
གྲོས་མོལ་མཇུག་རྫོགས་རྗེས། ལིས་ཀྲན་ཧྲུའུ་དང་ཅིན་ཡུང་ནན་གཉིས་མཉམ་དུ་ཁྲའོ་ཞན་གྱིས་ཀྲུང་གོའི་ཏང་སྲིད་འཐུས་ཚབ་ཚོགས་པར་དགའ་བསུ་བྱེད་པའི་སྣེ་ལེན་ཚོགས་འདུར་ཞུགས་པར་མ་ཟད། ཁྲའོ་ཞན་ཕྱོགས་ཀྱིས་རྒྱལ་ཁབ་སོ་སོའི་འཐུས་ཚབ་ཚོགས་པ་དང་ཕིང་རང་གི་མང་ཚོགས་ལ་བསྡུས་པའི་གླུ་གར་ཕྱོགས་བསྡུས་འཁྲབ་སྟོན་ལ་བལྟས།
དེའི་སྔོན་དུ། ལིས་ཀྲན་ཧྲུའུ་ཅིན་ཞིག་རི་བོའི་ཉི་མའི་ཕོ་བྲང་དུ་སོང་ནས། ཀྲུའུ་ཞི་ཅིན་རི་ཁྲུན་དང་སྤྱི་ཁྱབ་ཧྲུའུ་ཅི་ཅིན་ཀྲིན་རི་གཉིས་ཀྱི་འབག་སྐུ་ལ་མེ་ཏོག་ཕུལ།
ཚེས་དགུ་ཉིན། ལིས་ཀྲན་ཧྲུའུ་གདན་དྲངས་པ་ལྟར་ཁྲའོ་ཞན་རྒྱལ་ཁབ་བཙུགས་ནས་ལོ་འཁོར་བདུན་ཅུ་ལོན་པར་རྟེན་འབྲེལ་ཞུ་བའི་བྱ་འགུལ་ལ་ཞུགས་པ་དང་། ཅིན་ཀྲིན་ཨུན་སོགས་ཁྲའོ་ཞན་ཏང་དང་རྒྱལ་ཁབ་ཀྱི་འགོ་ཁྲིད་མི་སྣ་དང་ཕིང་རང་གི་ལས་རིགས་སོ་སོའི་མང་ཚོགས་དང་མཉམ་དུ། སྔ་དྲོར་ཅིན་རི་ཁྲུན་ཐང་ཆེན་ནས་བསྡུས་པའི་རྟེན་འབྲེལ་བྱ་འགུལ་ཁྲོམ་སྐོར་ལ་བལྟས་པ་དང་། ཉིན་དེའི་དགོང་མོར་མཉམ་དུ་ཚོགས་པའི་ལུས་སྦྱོང་འཁྲབ་སྟོན་འོད་སྟོང་འབར་བའི་མེས་རྒྱལ་ལ་བལྟས་ནས། མཉམ་དུ་རྒྱལ་སྟོན་དུས་ཆེན་ལ་རོལ། དེའི་རྗེས། ལིས་ཀྲན་ཧྲུའུ་ཁྲའོ་ཞན་ངལ་རྩོལ་ཏང་ཀྲུང་དབྱང་གི་ཨུ་ཡོན་ཀྲང་གཞོན་པ་ཚུའེ་ལུང་ཧའེ་ཡིས་ཁྲའོ་ཞན་ཕྱོགས་ཀྱི་ཚབ་བྱས་ཏེ་བསྡུས་པའི་རྒྱལ་སྟོན་སྣེ་ལེན་ཚོགས་འདུར་ཞུགས།
ཚེས་བཅུ་ཉིན་གྱི་སྔ་དྲོར། ལིས་ཀྲན་ཧྲུའུ་ཡིས་ཀྲུང་གོའི་ཏང་སྲིད་འཐུས་ཚབ་ཚོགས་པ་ཁྲིད་དེ་ཀྲུང་གོ་དང་ཁྲའོ་ཞན་གྱི་མཛའ་མཐུན་མཆོད་རྟེན་ལ་མཇལ་བ་དང་། མེ་ཏོག་ཕུལ་བར་མ་ཟད་དྲན་འཆར་འགོད་དེབ་སྟེང་ཕྱག་བྲིས་གནང་ནས། མེ་འགོག་ཁྲའོ་རོགས་འཐབ་འཁྲུག་ཁྲོད་རང་སྲོག་བློས་བཏང་བའི་ཀྲུང་གོ་མི་དམངས་དང་བླངས་དམག་གི་སྔོན་གཤེགས་དཔའ་བོར་རྗེས་དྲན་ཞུས།
ལིས་ཀྲན་ཧྲུའུ་ཡིས་ད་དུང་ཕིང་རང་དགེ་རྒན་སློབ་ཆེན་ལ་ལྟ་སྐོར་བྱས་པ་དང་། དགེ་རྒན་ཚོ་དང་མཛའ་བརྩེའི་གླེང་མོལ་བྱས། ལིས་ཀྲན་ཧྲུའུ་ཡིས་གསུང་རྒྱུར། དེ་རིང་ནི་ཀྲུང་གོའི་དགེ་རྒན་དུས་ཆེན་ཡིན་པས། ཕིང་རང་དགེ་རྒན་སློབ་ཆེན་གྱི་དགེ་རྒན་རྣམས་ལ་འཚམས་འདྲི་བྱས་པ་ཡིན་ལ། སློབ་གྲྭའི་དགེ་རྒན་ཚོ་ཀྲུང་གོ་དང་ཁྲའོ་ཞན་གྱི་མཛའ་བརྩེའི་ཕོ་ཉ་བྱས་ཏེ། ཀྲུང་གོ་དང་ཁྲའོ་ཞན་བར་གྱི་མཛའ་མཐུན་རྒྱུན་སྐྱོང་བར་བྱས་རྗེས་འཇོག་དགོས་ཟེར།


c: text/html

text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། ལོ་འདི་དག་གི་རིང་ལ་ཁྲི་ཀ་རྫོང་གི་ཡུལ་སྐོར་ལས་རིགས་ལ་འཕེལ་རྒྱས་ངེས་ཅན་ཞིག་བྱུང་བ་དང “རྒྱལ་ཁབ་རིམ་པའི་ཁྱབ་ཁོངས་ཀྱི་དཔེར་སྟོན་ས་ཁུལ”གྱི་འཛུགས་སྐྲུན་གཞིར་བཟུང་ནས་སྤྱིའི་དམིགས་འབེན་ལྟར “ཕྱི་ལ་འགྲོ་བ”དང “ནང་འདྲེན་བྱེད་པའི ”དྲིལ་སྒྲོག་བྱེད་ཐབས་ལ་བརྟེན་ནས་དྲིལ་སྒྲོག་གི་ཚད་གཞི་ཆེས་ཆེར་བཏང་ཞིང་། འགྲུལ་བའི་འགོ་ཁུངས་ཀྱི་ཚོང་ར་ནི་མཚོ་སྔོན་སོགས་ཉེ་འཁོར་གྱི་ཚོང་ར་ལས་རིམ་བཞིན་ཞིང་ཆེན་ཕྱི་ནང་གི་ཚོང་ར་རུ་རྒྱ་བསྐྱེད་པ་རེད།
མ་འོངས་པར “གནམ་འོག་རྨ་ཆུ་ཁྲི་ཀར་དྭངས ”ཞེས་པའི་ཚད་མཐོའི་བསྟོད་བསྔགས་ཀྱི་ཚད་གཞི་དེ་ཞིང་ཆེན་གཞན་ལ་བརྒྱུད་སྒྲོག་བྱེད་ཆེད། ཟླ4པའི་ཚེས8ཉིན། མཚོ་སྔོན་གྱིས་རྩ་འཛུགས་བྱས་པའི་སྐར་ཆེན་ཡུལ་སྐོར་སྣེ་ཤན་ཁང་གིས་ཡུན་ནན་ཞིང་ཆེན་དང་ཧི་ནན་ཞིང་ཆེན། ཧི་པེ་ཞིང་ཆེན་སོགས་ཀྱི་ཡུལ་སྐོར་སྣེ་ཤན་ཁང་བརྒྱ་ཕྲག་ལྷག་གི་མི་གྲངས126ཁྲི་ཀ་རྫོང་རྒྱལ་ཁབ་ས་རྒྱུ་སྤྱི་གླིང་ཨ་རྐོང་ཚོན་བདུན་ལྗོངས་ཁུལ་དང་ཆན་ཙི་ཧུའུ་བརླན་སའི་སྤྱི་གླིང་སོགས་ཀྱི་ལྗོངས་ཁུལ་མྱུལ་བའི་བྱེད་སྒོ་སྤེལ།
རྒྱུས་ལོན་བྱུང་བ་ལྟར་ན། ཐེངས་འདིའི་གོམ་བགྲོད་བྱེད་སྒོ་དེས་ཁྲི་ཀ་རྫོང་གི་ཡུལ་སྐོར་ཐོན་ཁུངས་དང་ཁྱད་ལྡན་ས་ཆུའི་རིག་གནས་སོགས་ཀྱི་ཐད་ལ་ཆེད་དོན་འོས་སྦྱོར་སྐུལ་འདེད་གྲོས་ཚོགས་བསྡུས་ཤིང་། ས་གནས་དེའི་ཡུལ་སྐོར་ཐོན་ཁུངས་དང་ཡུལ་སྐོར་ཁང་སོ་སོ་དར་སྤེལ་གྱིས་ཚང་མས་ཕན་ཚུན་བར་དུ་མཉམ་འབྲེལ་བྱེད་པའི་བསམ་ཚུལ་བཏོན། ད་ལྟ “མཐོ་སྒང་གི་འབྲི་ཆུའི་ལྷོ་རྒྱུད”དེ་ཁྲི་ཀ་རྫོང་གི་ཡུལ་སྐོར་དམིགས་འབེན་གཙོ་བོ་ཡིན་ལ། “གནམ་འོག་རྨ་ཆུ་ཁྲི་ཀར་དྭངས”ཞེས་པ་དེ་ཡང་ཁྲི་ཀ་རྫོང་གི་ཡུལ་སྐོར་མཚན་སྙན་གྲགས་ཅན་དུ་གྱུར་ཡོད། རྒྱུན་རིང་བོའི་ལོ་རྒྱུས་ཀྱི་འགོ་ཁུངས་དང་ཁྱད་དུ་འཕགས་པའི་ས་གཤིས་ཁོར་ཡུག དེ་མིན་ཉི་མ་རེ་རེ་བཞིན་དེང་རབས་ཅན་དུ་འགྱུར་བཞིན་པའི་གྲོང་ཁྱེར་གྱི་རྣམ་པ་བཅས་ཀྱིས་ཁྲི་ཀ་རྫོང་ལ་གཞན་ལས་ཁྱད་དུ་འཕགས་པའི་ཆ་རྐྱེན་ལྡན་པ་དང་གནའ་དེང་ཟུང་འབྲེལ། མི་ཆོས་ཀྱི་བསམ་བློ་བརྗེ་རེས། ཚོན་མདངས་རྣམ་པར་བཀྲག་པ་སོགས་ཡུལ་སྐོར་གྱི་ཐོན་ཁུངས་མོད་པོ་ཞིག་ཡོད།
ཐེངས་འདིར་གོམ་བགྲོད་བྱེད་སྒོ་དེས་ཁྲི་ཀ་རྫོང་དང་ཞིང་ཆེན་ཕྱི་ནང་གི་ཉེ་འཁོར་ས་ཁུལ་དུ་ཡུལ་སྐོར་སྣེ་ཤན་ཁང་སོ་སོས་ཕན་ཚུན་བར་ལ་མཉམ་འབྲེལ་བྱེད་པའི་ཚད་གཏིང་ཟབ་དུ་བཏང་ཞིང་། “ཁྲི་ཀའི་ཡུལ་ལྗོངས་ཧྲིལ་པོ་མཛེས་ལྗོངས”བྱེད་པ་དེ་གསར་འཛུགས་ཀྱིས་ཞིང་ཆེན་ཕྱི་ནང་གི་ཡུལ་སྐོར་བ་དག་ཆེས་དགའ་བའི་ཡུལ་སྐོར་ལྗོངས་ཁུལ་དང་རྒྱལ་ཁབ་རིམ་པའི་ཡུལ་སྐོར་ཁམས་གཡེང་གུང་གསེང་གཏོང་བའི་དམིགས་འབེན་མངོན་འགྱུར་བྱེད་པར་བྱེ་བྲག་གི་དོན་སྙིང་ངེས་ཅན་ཞིག་ལྡན་པ་རེད།
ལོ་ཙཱ་བ། ལྷ་དཔལ་སྐྱབས།

robotstxt: allowed

filter: keep


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། ཁྱོན་ཡོངས་ནས་འབྱོར་འབྲིང་སྤྱི་ཚོགས་འཛུགས་སྐྲུན་བྱེད་པའི་མི་འདང་སར་ཁ་གསབ་བྱེད་ཆེད། ཡ་རྫི་ས་ལར་རིགས་རང་སྐྱོང་རྫོང་གིས་མཐོ་སྒང་གི་མཛེས་པའི་གྲོང་གསེབ་འཛུགས་སྐྲུན་བྱེད་རྒྱུ་དེ་གྲོང་གསེབ་ཀྱི་སྤུས་ཚད་མཐོར་འདེགས་དང་མཁར་ཞང་གཅིག་གྱུར་འཕེལ་རྒྱས་ལ་སྐུལ་འདེད་གཏོང་བའི་བྱེད་ཐབས་གལ་ཆེན་ཏུ་བརྩིས་ཏེ། “ཞིང་ས་མཛེས་པོ་དང་གྲོང་སྡེ་མཛེས་པོ། མཚོ་བ་སྐྱིད་པོ།” བསྐྲུན་དགོས་པའི་སྤྱིའི་བླང་བྱ་ལྟར། མཐོ་སྒང་གི་མཛེས་པའི་གྲོང་གསེབ་67འཛུགས་སྐྲུན་གྱི་རྣམ་གྲངས་ལག་བསྟར་བྱས་པ་དང་། སྟོབས་ཤུགས་ཡོད་རྒུས་གྲོང་གསེབ་དར་རྒྱས་འཐབ་ཇུས་དོན་འཁྱོལ་བྱེད་པར་སྐུལ་འདེད་བཏང་བ་རེད།
ན་ནིང་ནས་བཟུང་། སྡེ་ཁག་མང་པོའི་མ་དངུལ་གཅིག་བསྡུས་བྱས་ཏེ་མཐོ་སྒང་གི་མཛེས་པའི་གྲོང་གསེབ67འཛུགས་སྐྲུན་བྱེད་པའི་རྣམ་གྲངས་ནང་བསྡོམས་པའི་མ་དངུལ་སྒོར་དུང་ཕྱུར5.43བཏང་བ་དང་། མི་ཕྱུགས་ཀྱི་འཐུང་ཆུ་དང་བདེ་འཇགས་གློག་བཀོལ། སྡེ་བའི་གཞུང་ལམ་སྲ་བསྒྱུར་དང་བཙོག་ཆུ་འབུད་བྱེད་ཆུ་སྦུབས་དྲ་བ་སོགས་རྨང་གཞིའི་སྒྲིག་ཆས་དང་སྡེ་བ་རིམ་པའི་ཕྱོགས་བསྡུས་བྱ་འགུལ་ལྟེ་གནས། འཕྲོད་བསྟེན་ཁང་དང་བྱིས་གཉོར་ཁང་སོགས་སྤྱི་གཞུང་ཞབས་ཞུའི་སྒྲིག་ཆས་ཁྱོན་ཡོངས་ནས་རིམ་སྤོར་སྒྱུར་བཀོད་བྱས་པ་རེད།
དེ་དང་མཉམ་དུ། ཡ་རྫི་རྫོང་གིས་གྲོང་གསེབ་ཀྱི་ཁང་རྙིང་དང་ཉེན་ཁ་ཡོད་པའི་ཁང་པ་9682བསྒྱུར་བཀོད་བྱས་པ་དང་། 72%སྡེ་བར་ལྗང་སྒྱུར་དང་མཛེས་སྒྱུར་བཟོ་སྐྲུན་ལག་བསྟར་བྱས་པ་མ་ཟད། 90%ཡི་སྡེ་བར་ཚད་ལྡན་ཅན་གྱི་ལུས་རྩལ་ར་བ་དང་ལུས་སྦྱོང་ཡོ་བྱད། དཔེ་མཛོད་ཁང་སོགས་ལུས་རྩལ་རིག་གནས་སྒྲིག་ཆས་ཀྱིས་ཁེབས་པར་བྱས་ལ། 67%གྱི་གྲོང་རྡལ་དུ་གད་སྙིགས་ཐག་གཅོད་ར་བ་འཛུགས་སྐྲུན་བྱས་པ་དང་། 20%ཡི་སྡེ་བར་བཙོག་ཆུ་འབུད་བྱེད་ཆུ་སྦུབས་དྲ་བ་ཁེབས་པར་བྱས། 68%ཀྱི་སྡེ་བར་“གཙང་གསུམ་དང་ལེགས་བཅོས་ལྔ། རྙོག་འཛིང་དྲུག་ལེགས་བཅོས”སོགས་བརྗོད་གཞི་ཡིན་པའི་གྲོང་གསེབ་ཀྱི་ཁོར་ཡུག་དག་ཐེར་ལེགས་བཅོས་རྣམ་གྲངས་ལག་བསྟར་བྱས་ཏེ། གྲོང་གསེབ་ཀྱི་གད་སྙིགས་ཐག་གཅོད་ནང་རྐྱེན་འཛུགས་སྐྲུན་བྱས་པ་དང་། གྲོང་གསེབ་ཀྱི་རྨང་གཞིའི་སྒྲིག་ཆས་འཐུས་ཚང་དུ་བཏང་བ་མ་ཟད། གྲོང་གསེབ་ཀྱི་ཁོར་ཡུག་སྤུས་ཚད་ཉིན་རེ་བཞིན་མཐོར་འདེགས་སུ་བཏང་བ་རེད།
ལོ་ཙཱ་བ། ཡེ་ཤེས་སྒྲོལ་མ།


text:
1 འཇིམ་སྐུ་འདི་རིག་འཛིན་ཀློང་གསལ་སྙིང་པོའི་སྨན་སྐུ་རེད། དེང་སང་ཀཿཐོག་དགོན་ཅདུ་བཞུགས་པར་བཤད། སྐུ་འདི་ནི་རིག་འཛིན་ཀློང་གསལ་སྙིང་པོ་ཁོང་རང་གི་ཕྱག་བཟོ་ཡིན་ཚུལ་མཁྱེན་ཡངས་བཀྲ་ཤིས་བསམ་འགྲུབ་ལགས་ཀྱིས་བཤད།
2 ཐང་ག་འདི་ཟི་ཁྲོན་རྟེན་རྫས་བཤམས་སྟོན་ཁང་དུ་བཞུགས། ཁ་བྱང་ལ་སྲོང་བཙན་སྒམ་པོ་ཡིན་པ་དང་། ཉེ་རབས་ཀྱི་རེད་ཅེས་བྲིས་འདུག་ཀྱང་། ང་ཚོས་བལྟས་ན། ཐང་ག་འདི་ནི་དོན་དུ་རིག་འཛིན་ཀློང་གསལ་སྙིང་པོ་ཡིན་པ་དང་། དུས་རབས་བཅུ་དགུའི་སྐབས་ཀྱི་རེད། རིག་འཛིན་ཀློང་གསལ་སྙིང་པོ་སྐུ་མདོག་ཅུང་ཟད་སྨུག་པོ་སྤྱན་ཕུར་ཚུགས་སུ་གཟིགས་པ་དང་། ཨག་ཚོམ་ཅན། ཐོད་དཀྲིས་ཀྱི་སྟེང་ལ་འོད་དཔག་མེད་ཀྱིས་བརྒྱན་པ། ཕྱག་གཡས་ན་པད་སྡོང་དང་གཡོན་ན་བུམ་པའམ་གཏེར་སྒྲོམ་བསྣམས་པ། རི་དྭགས་ཀྲྀཥྞ་ཤ་རའི་པགས་པའི་གདན་ལ་བཞུགས། སྟེང་གི་དབུས་སུ་འོད་དཔག་མེད་དང་། གཡས་སུ་གཏེར་སྟོན་བདུད་འདུལ་རྡོ་རྗེ་དང་། གཡོན་ན་ཀཿཐོག་དཀོན་མཆོག་རྒྱལ་མཚན་ཡིན་ནམ་བསམ། ཞོལ་ན་ཆོས་སྐྱོང་མ་གཟའ་དམ་གསུམ་བཅས་སོ།།
རིག་འཛིན་ཀློང་གསལ་སྙིང་པོ། (1625___1692)
ཁོང་གི་འཁྲུངས་ཡུལ་ནི་ཀམ་པོ་གནས་(དེང་སང་བཤད་ན། དཀར་མཛེས་ཁུལ་ལི་ཐང་རྫོང་དགེ་བསྙེན་རི་བོ་བྱ་བ་དེ་ན་ཡོད)ཀྱི་ཉེ་བའི་ཡུལ་ཕྱོགས་དཔྲ་བར་གྲགས་པའི་བྱེ་བྲག་བྱེས་པ་བྱ་བ་ཡིན། ཡབ་སྔགས་འཆང་ཀུན་དགའ་དོན་གྲུབ་དང་ཡུམ་དཀོན་མཆོག་སྒྲོན་མའི་སྲས་སུ་ཤིང་མོ་གླང་གི་ལོར་(སྤྱི་ལོ་1625)འཁྲུངས། གྲུབ་དབང་བསྟན་པ་རྒྱ་མཚོར་གུར་དྲག་གི་དབང་གསན། དགུང་ལོ་བདུན་ཙམ་ནས་ཡི་གེ་འབྲི་ཀློག་སྦྱངས། དགུང་ལོ་ཉེར་གཉིས་སྟེང་ཀཿཐོག་ཏུ་བྱོན། དཀོན་མཆོག་རྒྱལ་མཚན་ལས་རྫོགས་ཆེན་དགོངས་པ་ཟང་ཐལ་སོགས་གསན། སླར་ཡང་ཡུལ་ཕྱོགས་སུ་ཕེབས་ནས་ཆོས་ལུང་རི་ཁྲོད་སོགས་སུ་སྒྲུབ་པ་མཛད་པས་རྩ་གསུམ་རྒྱ་མཚོའི་ཞལ་གཟིགས། གཏེར་ཆེན་བདུད་འདུལ་རྡོ་རྗེའི་དྲུང་དུ་ཕེབས་དགོས་པའི་ལུང་བསྟན་བྱུང་བ་ལྟར་སྤོ་བོར་བྱོན། རིག་འཛིན་དེ་ཉིད་ཀྱིས་ལུང་བསྟན་པ་ལྟར་སླར་རང་ཡུལ་དུ་ཕེབས། མཁའ་ཀློང་རི་ཁྲོད་དུ་བསྙེན་སྒྲུབ་མཛད། དགུང་ལོ་སོ་གཉིས་སུ་སོན་པ་ས་ཕོ་སྤྲེའུ་ལོར་རྣལ་འབྱོར་པ་སྐུ་མདོག་དམར་སྨུག་རུས་པ་རྒྱན་ཅན་ཞིག་གིས་གཏེར་གྱི་ཁ་བྱང་བསྩལ། དེ་ཉིད་སློབ་དཔོན་རིན་པོ་ཆེའི་རྣམ་འཕྲུལ་ཡིན་པ་ངེས་ཤེས་རྙེད། ས་ཁྱི་ཧོར་ཟླ་དང་པོའི་ཚེས་བཅུ་ལ་ཁེ་མི་འགྱུར་རྡོ་རྗེའི་བྲག་ནས་སྐུ་གསུམ་རྡོ་རྗེ་སྙིང་པོ་དང་། རྩ་གསུམ་རྡོ་རྗེ་སྙིང་པོའི་སྐོར་རྣམས་གསང་སྟབས་སུ་བཞེས་ཏེ་ཉམས་བཞེས་མཐར་ཕྱིན་པར་མཛད། རིམ་པར་གཉིས་པ་ལི་ཐང་གནམ་ཆེན་བྲག་དཀར་ནས་གུར་དྲག་ཡེ་ཤེས་རབ་འབར། གསུམ་པ་སྒྲོལ་མ་བྲག་གི་མགུལ་ནས་སྲོང་བཙན་སྒམ་པོའི་ཐུགས་རྗེ་ཆེན་པོ་སྙན་བརྒྱུད་གཙུག་རྒྱན་ནོར་བུ། བཞི་པར་རི་བར་གྱི་བྲག་ནས་རྫོགས་ཆེན་ཡང་སྙིང་ཀུན་ཟབ། ལྔ་པ་ཁེ་ནང་གཏེར་གནས་གསུམ་ནས་བི་མ་ལའི་ཆོས་གཏེར་མན་ངག་ཟབ་པ་སྐོར་གསུམ། དྲུག་པ་རོལ་པ་བདེ་ཆེན་ཁང་ནས་བཀའ་བརྒྱད་བདེ་གཤེགས་ཡོངས་འདུས། བདུན་པ་སྔོ་རྒྱ་གནས་ནས་གནམ་ལྕགས་ཀྱི་རྡོ་རྗེ་སོགས་དང་། བརྒྱད་པ་སྣ་བྲག་དཀར་རྡོ་རྗེའི་ཡང་རྫོང་ནས་ཚེ་སྒྲུབ་ཡང་གསང་བླ་མེད། དགུ་པ་ཤིང་སྒོ་གངས་ར་ནས་ཐུགས་རྗེ་ཆེན་པོ་ཡང་གསང་བླ་མེད། བཅུ་པ་གནས་དེའི་གཡུ་མཚོ་ནས་མཁའ་འགྲོ་ཡང་གསང་བླ་མེད། བཅུ་གཅིག་པ་དེའི་བོན་གནས་ནས་བོན་གཏེར། བཅུ་གཉིས་པ་རྫོགས་པ་ཆེན་པོ་སྒྱུར་འཕྲུལ་གསང་བ་ཡང་ཁོལ། བཅུ་གསུམ་པ་ཕ་ཝ་བོན་མོ་ནས་ཕྱི་ནང་གསང་བའི་ལུང་བསྟན་དང་བསྟན་སྲུང་དྲག་སྔགས་སྐོར། བཅུ་བཞི་པ་ངོ་ཐི་གཡུང་དྲུང་ནས་ཟབ་གཏེར་གཅིག བཅོ་ལྔ་པ་ཀཿཐོག་དམ་ཕུག་དང་ཉེ་བ་ནས་དམ་པ་བདེ་གཤེགས་ཀྱིས་སྦས་པའི་སྒྱུ་འཕྲུལ་གླེགས་བམ་ཞིག་ཡང་གཏེར་དུ་སྤྱན་དྲངས་པ་རྣམས་ལས། ངོ་ཐིའི་གཏེར་ཁ་ད་ལྟ་མི་གསལ་བས་མི་བགྲང་། བི་མ་ལའི་ཟབ་པ་སྐོར་གསུམ་གཏེར་གནས་ཐ་དད་པས་སོ་སོར་བགྲངས་པའི་བཅུ་དྲུག་ཏུ་གྲགས་ཤིང་།
མཚན་གྱི་རྣམ་གྲངས་ཨོ་རྒྱན་མདོ་སྔགས་གླིང་པ། ཧཱུྃ་ནག་ནམ་མཁའ་རྡོ་རྗེ་སོགས་མང་དུ་གྲགས།
སོག་པོའི་རྒྱལ་པོ་མཁའ་འགྲོའང་རྫུ་འཕྲུལ་གྱིས་དད་དེ་དགོན་གནས་དང་བསྙེན་བཀུར་ཕུལ། ས་སྐྱོང་སྡེ་དགེ་སོགས་མི་ཆེན་མང་པོས་བླ་མར་བཀུར།
སྐུ་ཚེའི་སྨད་ལ་ཀཿཐོག་རྡོ་རྗེ་གདན་དུ་བཞུགས་ནས་ཆོས་ཀྱི་འཕྲིན་ལས་བསྐྱངས། གདན་ས་ཆེན་པོ་འདི་ཉིད་གཙོར་གྱུར་པའི་གནས་ཆེན་རྣམས་སུ་རྟེན་བཞེངས་རྒྱ་ཆེར་མཛད། དགུང་ལོ་དྲུག་ཅུ་རེ་བརྒྱད་པ་ཆུ་སྤྲེལ་ལོར་(1692)སྐུ་ཆོས་དབྱིངས་སུ་འཐིམས།
བརྒྱུད་འཛིན་གྱི་སློབ་མ་གཙོ་བོ་བསོད་ནམས་ལྡེའུ་བཙན་སོགས་རྒྱལ་སྲས་སྐུ་མཆེད་དང་། དབོན་བཀྲ་ཤིས་འོད་ཟེར། ཀུན་བཟང་ཁྱབ་བདལ་ལྷུན་གྲུབ། རྟག་བླ་པདྨ་ནོར་བུ་སོགས་བྱོན། གཏེར་ཆོས་རྣམས་ཀྱི་དབང་ལུང་གི་རྒྱུན་དེང་སང་བར་བཞུགས་སོ།།
མཆན།
1 འཇིམ་སྐུའི་སྐུ་པར་ནི། མཁྱེན་ཡངས་བཀྲ་ཤིས་བསམ་འགྲུབ་ལགས་ཀྱིས་མཁོ་འདོན་བྱས་པ་ཡིན།
2 སྐུ་ཐང་གི་པར་ནི་སྒོ་བུ་ཤ་བོ་ཚེ་རིང་ལགསཀྱིས་མཁོ་སྤྲོད་བྱས་པ་ཡིན།
2017/11/6/ ཚངས་དབང་གིས།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25148.html


text:
བོད་ལ་ཡང་སྲིད་ཁྲི་འདོན་ལམ་ལུགས་ཇི་ལྟར་བྱུང་བ།
དེ་འང་སྤྱི༡༢༦༠ལོར་འགྲོ་མགོན་ཆོས་རྒྱལ་འཕགས་པས(༡༢༣༥-༡༢༨༠)བོད་ཀྱི་ཆོས་སྲིད་ལ་དབང་བསྒྱུར་བྱས་པ་ནས་བཟུང་ང་ཚོ་གངས་ཅན་བོད་ཀྱི་རྒྱལ་ཁམས་འདིའི་ཆབ་སྲིད་ཀྱི་མངའ་ཐང་ཤཱཀྱའི་རང་བྱུང་རྣམས་ཀྱིས་ཧབ་ཐོབ་རྒྱག་པའི་འགྲན་རྩོད་ཀྱི་མྱུ་གུ་འབུས་པ་ནས་རིམ་གྱིས་བརྒྱུད་བོད་ཀྱི་ངག་རྒྱུན་ལ། ལུང་པ་རེ་ན་དཔོན་པོ་རེ། དཔོན་པོ་རེ་ལ་ཁྲིམས་ལུགས་རེ། དགོན་པ་རེ་ལ་བླ་མ་རེ། བླ་མ་རེ་ལ་ཆོས་ལུགས་རེ་ཞེས་བཤད་སྲོལ་ཡོད་པ་ལྟར་ཆོས་ལུགས་རེ་ལ་ཡང་མཆོད་སྡེ་རེ་རིས་སུ་བཅད་ནས་བདག་ཏུ་བཟུང་བས་མ་ཚད་བླ་མ་ཕལ་ཆེར་དཔོན་པོ་ཡིན་པ་དང་། དཔོན་པོའི་ཁ་ལོ་བླ་མས་བསྒྱུར་ནས་དོན་ལ་སྡེ་དཔོན་གཉིས་ཀ་བླ་མའི་བཀའ་བཀོད་ལ་ཉན་ཏེ་སོང་ཟེར་ན་གཤིན་ཡུལ། སྡོད་ཟེར་ན་མེ་ནང་། རྒྱོབས་ཟེར་ན་ཕ་མགོ་ཡིན་ཡང་བརྡུངས་རྐྱང་བྱེད་པའི་ཚད་དུ་བྱས་ནས་བླ་མ་དང་དཔོན་པོའི་གསུང་ཞེས་གཅིག་ཏུ་བསྡོམས་ནས་ད་ལྟའི་ངག་རྒྱུན་དུ་འབོད་པ་འདི་གཞི་མཐུན་པའི་བསྡུ་བ་ཡིན་པ་གོར་མ་ཆག དེ་དུས་ང་ཚོའི་སྟོན་པའི་རྗེས་འཇུག་གི་རབ་བྱུང་རྣམ་པ་ཆོས་གཞུང་ནས་བཤད་པའི་དམངས་གཙོའི་རིང་ལུགས་ནས་ཞིང་བདག་གྲལ་རིམ། བཀས་བཀོད་རྒྱུན་འཛིན། དབང་བསྒྱུར་གྲལ་རིམ་སྟེ་སུམ་ཚོགས་ཅན་གྱི་ལམ་ལུགས་ལ་གོམ་སྟབས་བསྒྱུར་ཏེ། ཆོས་གོས་སོགས་ངན་ངོན་གསུམ་གྱིས་ཆོག་པའི་ལམ་ལུགས་ནས་འབྱོར་ལྡན་གྲལ་རིམ་གྱི་མི་སྣ་ཞིག་ཏུ་འཕར་བ་རེད།
སྐབས་དེ་དང་བསྟུན་ནས་བོད་བརྒྱུད་ནང་བསྟན་ལ་གྲུབ་མཐའ་མི་འདྲ་བ་དུ་མ་བྱུང་ནས་གྲུབ་མཐའི་བདག་པོ་ཕལ་ཆེ་བས་མཆོད་གཞིས་མི་སེར་འཕྲོག་རྩོད་གྱི་ཡོ་ལང་དྲག་ཏུ་འཁྲུགས་པས་མཚམས་དེ་ནས་རང་གི་སྲིད་དབང་མི་འགྱུར་སྲ་བརྟན་དང་། མངའ་ཐང་རྒྱ་བསྐྱེད་ཀྱི་འདུ་ཤེས་ཡང་མེད་ན་མི་འབྱུང་བའི་འབྲེལ་བ་ཆོས་ཉིད་ཀྱིས་གྲུབ་ཡོད་པས་དམིགས་ཡུལ་དེ་འགྲུབ་པའི་ཆེད་དུ་རང་རང་སོ་སོས་ཐབས་རྣམ་པ་སྣ་ཚོགས་ཀྱི་སྒོ་ནས་ཡོད་དགུ་རྩལ་དཀྲུགས་ལ་རེམ་དུས་འགྲོ་མགོན་བཀའ་བརྒྱུད་པ་སྤྱི་དང་ཁྱད་པར་ཀརྨ་བཀའ་བརྒྱུད་ཀྱི་གྲུབ་མཐའ་འཛིན་པའི་མི་སྣ་ཚོའི་དོན་དུ་སྤྱི་ལོ༡༢༨༨ལོ་ཀརྨ་པ་རང་བྱུང་རྡོ་རྗེ་ཀརྨ་པཀྵིའི་ཡང་སྲིད་དམ་དུས་གསུམ་མཁྱེན་པའི་སྐུ་འཕྲེང་གསུམ་པ་རུ་ངོས་བཟུང་ནས་གོང་མའི་ཁྲི་ཁར་སླར་ཡང་བཞུགས་སུ་གསོལ་བ་འདི་ནི། སྔར་མི་ལོ་སྟོང་ཕྲག་དུ་མའི་རིང་རྒྱ་བོད་གང་གི་བློ་ཡུལ་ལ་འཆར་མ་ཐུབ་པའི་གྲུབ་ཐོབ་ཨོ་རྒྱན་པ་ཁོ་ནའི་འགྲན་ཟླ་མེད་པའི་རྣམ་དཔྱོད་དང་། ཕུལ་དུ་བྱུང་བའི་ཐབས་ཤེས་ལ་བརྟེན་པའི་ཐོན་རྫས་ཉག་གཅིག་ཡིན་པར་མ་ཚད་གནས་བབས་དེའི་དུས་སུ་བཀའ་བརྒྱུད་པའི་གྲུབ་མཐའ་འཛིན་པ་རྣམས་འགྲན་རྩོད་དེའི་ཁྲོད་ནས་ཕམ་ཁ་ཁུར་མི་དགོས་པར། དཔུང་བ་མཉམ་གཤིབ་བྱས་ནས་འགྲོ་བའི་ནང་མགོ་འཕང་ཅུང་མཐོ་མཐོའི་ངང་མདུན་དུ་བསྐྱོད་ཐུབ་པའི་ཐབས་ལམ་ཡག་ཤོས་ཡང་རེད་འདུག ཡིན་ན་ཡང་ཉིན་དེ་ནས་བོད་ཀྱི་ཡང་སྲིད་ཁྲི་འདོན་ལམ་ལུགས་ཀྱི་མྱུ་གུ་ཐོག་མར་འབུས་ལ། དེང་སང་སངས་རྒྱས་བསྟན་པའི་འཇིག་རྐྱེན་དུ་གྱུར་པའི་ད་ལྟའི་བོད་ཀྱི་སྤྲུལ་སྐུའི་རྙོག་གྲ་ཆེན་པོ་འདིའི་ས་བོན་ཡང་དེ་དུས་བཏབ་པ་རེད།
འོ་ན་ཀརྨ་པའི་ཡང་སྲིད་ལ་ཕན་པ་ཇི་ཡོད་སྙམ་ན། ཀརྨ་དུས་གསུམ་མཁྱེན་པ་ནི་མཁས་བཙུན་བཟང་གསུམ་སོགས་དམ་པའི་ཡོན་ཏན་མ་ཚང་བ་མེད་པའི་སྐྱེས་བུ་དམ་པ་ཞིག་ཡིན་པས་མི་དམངས་མང་ཚོགས་ཀྱི་སེམས་ལ་འགྱུར་མེད་ཀྱི་དད་མོས་གཞན་ལས་ལྷག་པ་པ་ཡོད་པ་དང་། པཀྵི་ནི་ཆོས་ཕྱོགས་ཀྱི་ཡོན་ཏན་གོང་དང་འདྲ་བའི་ཁར་ཡོན་རྒྱལ་རབས་ཀྱི་གོང་མ་མོང་གོལ་ཧན་དང་། ཧུ་པེ་ལི་སེ་ཆེན་ཧན་སོགས་ཀྱིས་དབུ་བླར་བསྟེན་པས་ཆབ་སྲིད་ཀྱི་རྒྱབ་རྩ་ཤིན་ཏུ་ཆེ་བས་རང་བྱུང་རྡོ་རྗེ་དེ་ཚོའི་ཡང་སྲིད་དུ་ངོས་འཛིན་ན་གོང་གཉིས་ཀྱི་དད་མོས་རང་བྱུང་རྡོ་རྗེའི་ཐོག་བརྒྱུད་འཛིན་ཐུབ་པ་དང་། ཡོན་རྒྱལ་རབས་ཀྱིས་རྒྱབ་རྩ་མུ་མཐུད་འཕྲོ་སྐྱོང་ཐུབ་པ་དང་གཉིས། གཙོ་བོ་ཧོར་རྒྱལ་པོའི་གནང་བའི་ལས་ཞྭ་ནག་པོའི་ཐོབ་རྟགས་ནམ་ཡང་མི་ནུབ་འཛིན་ཆོག་པའི་དགོས་མཁོ་ཁྱད་པར་ཅན་དུ་མ་ཡོད་པས་སོ། །
བོད་ཀྱི་ཡང་སྲིད་ལམ་ལུགས་དར་རྒྱས་སུ་སོང་བ། གྲུབ་ཐོབ་ཨོ་རྒྱན་པས་དུས་གསུམ་མཁྱེན་པའི་ཡང་སྲིད་ངོས་འཛིན་བྱས་པའི་ཐབས་ལམ་དེ་རི་བོ་དགེ་ལྡན་པས་བེད་སྤྱད་ནས་རིན་སྤུངས་པ་ཀརྨ་བཀའ་བརྒྱུད་ཟུང་འབྲེལ་གྱིས་དགེ་ལུགས་པར་ཚུར་རྒོལ་བྱེད་པའི་དུས་སྐབས་སྤྱི་ལོ༡༤༧༥ལོར་འཁྲུངས་པའི་དགེ་འདུན་རྒྱ་མཚོ་དགེ་འདུན་གྲུབ་པའི་ཡང་སྲིད་དུ་ངོས་འཛིན་ཙམ་བྱས་ཀྱང་ནང་ཁུལ་ནས་ཁས་ལེན་མིན་གྱི་རྩོད་པ་དང་། ཕྱི་ནས་རིན་སྤུངས་པ་དང་ཀརྨ་བཀའ་བརྒྱུད་འབྲི་གུང་པ་བཅས་ཀྱིས་དགེ་བསྟན་ལ་འཕྲོག་བཅོམ་དང་གཏོར་བརླགས་ཚབས་ཆེན་ཐེབས་པ་སོགས་ཕྱི་ནང་གི་འགལ་རྐྱེན་དུ་མས་ཁྲི་འདོན་མཛད་སྒོ་དངོས་སུ་སྤེལ་མ་ཐུབ་ཅིང་། སྤྱི་ལོ༡༥༤༢ལོར་ཁོང་ཉིེད་སྐུ་གཤེགས་རྗེས་དགེ་འདུན་གྲུབ་པའི་སྤྲུལ་སྐུར་དངོས་སུ་ཁས་བླངས། དེ་བཞིན་པཎ་ཆེན་གཉིས་པ་དང་། ཞྭ་དམར་གཉིས་པ་སོགས་ངོས་འཛིན་བྱས་པ་དང་། མ་ཚད་རྒྱལ་སྤྲུལ་དང་། ཧོ་ཐོག་ཐུ། ཚོགས་ཆེན་སྤྲུལ་སྐུ། ཁྲི་སྤྲུལ་སྐུ། མཁན་སྤྲུལ་ཏེ་སྤྲུལ་སྐུའི་རིགས་མི་འདྲ་བ་ལྔ་རུ་གྱེས་ནས་གངས་ཅན་བོད་ཀྱི་ཞིངས་ཁམས་དེ་སྤྲུལ་སྐུའི་འཇིག་རྟེན་ཞིག་ཏུ་གྱུར་ནས་ཆོས་བདག་བླ་མ་དང་ཆབ་སྲིད་ཀྱི་མི་སྣ་གཉིས་པོ་ཁྲ་ཁྲ་ཤིག་ཤིག་ཟ་འོག་གི་རི་མོ་ལྟར་དབྱེ་བསལ་དཀའ་བ་ཞིག་ཆགས་ནས་དམར་སེར་དངུར་སྨྲིག་འཆང་བའི་རང་བྱུང་པ་ཆབ་སྲིད་ཀྱི་ཁྲི་ཁར་འཛེགས་ཏེ་དམག་དོན་གྱི་བཀོད་འདོམ་བྱེད་པ་ལ་བལྟས་ན་དེ་དུས་ང་ཚོའི་ཆོས་པ་རྣམས་ཀྱི་རིན་ཐང་ལྟ་ཚུལ་ལ་འགྱུར་བ་ཆེན་པོ་ཞིག་བྱུང་ཡོད་པར་ངེས་སོ། །


text:
2012-06-19
ཁྱེད་ཀྱི་ཨེན་ཌོའི་ཌེ་ཁ་པར་གྱི་མེ་སྲུང་སྐྱོབ་བྱེད་ཐབས།
༡ སྐུད་མེད་བརྡ་ལམ་རྣམས་བཀག་ནས་འཇོག བྷུ་ལུ་ཊུཐ་Bluetooth (སོ་སྔོན།) དང་། ཝཡེ་ཧྥེ་WiFi (ཉེ་འཁོར་སྐུད་མེད་རྒྱུད་ལམ།) སོགས་བེད་སྤྱོད་མི་བྱེད་པའི་དུས་བཀག་ནས་འཇོག་ལ། ལྷག་ པར་དུ་ལྗི་གསུམ་3G (ཁ་པར་རྒྱུད་ལམ་མགྱོགས་པ་ཞིག)རྒྱུད་ལམ་དེ་བཀག་ནས་བཞག་དགོས། གང་ཡིན་ཟེར་ན། ལྗི་གསུམ་རྒྱུད་ལམ་མེད་པར་དེ་སྒོ་ ཕྱེ་ནས་བཞག་པ་ཡིན་ན་དུས་ཚོད་སྐར་ཆ་རེ་རེ་ནས་ཁ་པར་གྱི་ལྗི་གསུམ་བཙལ་ནས་བསྡད་པས་གློག་གམ་མེ་མང་པོ་ཟ་བ་ཡིན།
༢ ངོ་ཤེལ་གྱི་འོད་མདངས་ཆུང་ངུར་འཇོག དུས་རྒྱུན་ཁ་པར་གྱི་མེ་འགྲོན་ཆུང་བྱེད་དུས་ཁ་པར་གྱི་ངོ་ཤེལ་གྱི་འོད་མདངས་བརྒྱ་ཆ་༣༠ ནས་ ༤༠ བར་འཇོག་གི་ཡོད།
༣ རེམ་RAMགཙང་མ་བཟོ་བ། ཁ་པར་ནང་དུ་དང་ཐོག་ནས་ཡོད་པའི་ཊསེ་་མན་ནེ་འཇར་task manager (བྱ་བའི་སྟངས་འཛིན་པ།) མཉེན་ཆས་སྤྱད་ནས་རེམ་རྒྱུན་དུ་གཙང་མ་ བཟོ་དགོས། གལ་ཏེ་དེ་ལྟ་བུའི་མཉེན་ཆས་ཁ་པར་ནང་མེད་ན་གྷོ་གྷོལ་ཁྲོམ་ར་google play store ནས་(Advance Task Manager) ཟེར་བ་ སོགས་ནས་མཉེན་ཆས་ཕབ་ལེན་བྱོས།
༤ ཁ་པར་གྱི་གྱང་རིས་ Wallpaper རྣམས་ཚོན་མདོག་ནག་པོ་འཇོག ཡིད་ཆེས་ཡོད་མེད་ཇི་ལྟར་ཡང་། ཁ་པར་ནང་གྱང་རིས་དང་ལྗོངས་རིས་Themeརྣམས་ཚོན་མདོག་ནག་པོ་ཅན་གྱིས་མེ་བེད་སྤྱོད་ཉུང་བ་བྱེད་པ་ཡིན། ལྷག་པར་དུ་ཨེ་མོ་ལེཌེ་AMOLED རང་བཞིན་གྱི་ངོ་ཤེལ་ཅན་གྱི་ཁ་པར་དེ་ཚོའི་ནང་དེ་ལྟར་འོང་བ་ཡིན། ༼སེམ་སུང་་གྷེ་ལེཀ་སེ་ཨེསེ་Samsung Galaxy S རིགས་རྣམས་ངོ་ཤེལ་ཨེ་མོ་ལེཌེ་ཡིན།༽
༥ ཁ་པར་ནང་གི་(sync)གསར་བརྗེའི་བྱ་བ་རྣམས་འགོག་པ། ཁ་པར་ནང་དུ་ཡང་ཡང་གསར་བརྗེའི་བྱེད་རྒྱུ་མི་འགོག་པ་ཡིན་ན། སྐར་མ་བཅུ་ལྔའི་མཚམས་སུ་ཁ་པར་གྱིས་གློག་འཕྲིན་emailགསར་པ་ཡོད་མེད་ བརྟག་པ་དང་། ཊི་ཝི་ཊར་twitter དང་ ངོ་དེབ་Facebook སོགས་ལ་མཆན་དང་ཏིང་འགུལ་གང་ཡོད་བརྟག་པས་ཁ་པར་གྱི་མེ་མགྱོགས་པོར་ཟ་ འགྲོ་བ་ཡིན། དེས་ན། རང་གི་ལས་ཀར་དཔག་ནས་གློག་འཕྲིན་སོགས་གསར་བརྗེའི་རིགས་སྒོ་བརྒྱབ་པའམ། ཡང་ན་ཉིན་རེར་ཐེངས་རེ་བརྟག་པའམ། ཚོུད་གསུམ་རེའི་བརྟག་པ་སོགས་བསྒྲིགས་ནས་འཇོག
༦ མཉེན་ཆས་རྣམས་ཉོ་དགོས། རིན་མེད་མཉེན་ཆས་མཉམ་སྦྱར་གྱི་ཁྱབ་བསྒྲགས་དེ་ཚོས་ཁ་པར་གྱི་མེ་ཤུགས་ཆེན་པོ་ཟ་བ་ཡིན།
༧ མེ་བེད་སྤྱོད་ཇི་ཙམ་བྱེད་ཡོད་མེད་བརྟག ཁ་པར་གྱི་སྒྲིག་སྦྱོར་གྱི་ནང་དུ་སོང་ནས་མཉེན་གང་གིས་ཁ་པར་གྱི་མེ་མང་ཤོས་ཟ་བཞིན་པ་དེ་བཙལ་ནས། མཉེན་ཆས་དེ་ཁ་པར་ནས་ཕྱི་ལ་བཏོན་ དགོས།
༨ ཁོར་ཡུག་གྲང་སར་འཇོག ཁྱེད་ཀྱི་མོ་ཊའི་མདུན་གཞོང་ལྟ་བུ་ཁོར་ཡུག་ཚ་སར་ཁ་པར་བཞག་ན་མེ་རྫོགས་མགྱོགས་པ་ཡིན་པས། རྟག་ཏུ་ཉི་འོད་སོགས་ཚ་དྲོད་ཆེ་སར་ཁ་པར་ འཇོག་རྒྱུ་མེད།
1 comment:


text:
དཀར་ཆག་སྟེགས་བུ།
- བོན་འབྲེལ་ཤེས་བྱ། (52)
- དགོས་མཁོའི་འདུས་གསོག (40)
- བྱུང་རབས་རྣམ་ཐར། (29)
- གསར་བྱུང་གནས་འཕྲིན། (24)
Saturday, January 16, 2016
འབེལ་གཏམ་ལུང་གི་སྙིང་པོ། དུམ་བུ་བརྒྱད་པ།
གཏེར་ཡིག་དང་གྲི་གུམ་བཀྲོངས་ཚུལ།
སྤྲུལ་སྐུ་ཀླུ་དགས་འབྲིག་མཚམས་ནས་ཐོན་པའི་དཔེ་བོན་ཅན། གྲི་གུམ་གྱི་དུས་སུ་བྲིས་ཏེ་སྦས་པ་ཡིན་ཏེ། དེའི་དུས་སུ་སྟོང་རྒྱུང་སོགས་མཁས་པ་གོང་མ་བཞིས། སྦས་པར་གསུངས་པའི་ཕྱིར་ཏེ། གླིང་གྲགས་ལས། མཁས་པ་མི་བཞིས་ཐེག་དགུའི་བོན་ཐམས་ཅད་དྲིལ་ནས་མཚོ་རྔའི་བྲག་གུ་ཀ་རུ་ལ་སྦས། ཞེས་གསུངས།
གཞན་ཡང་གོང་དུ་བཤད་པ་ལྟར་བྱང་འབྲོག་གི་ས་གནས་ཟང་ཟང་ལྷ་བྲག་དྭང་ར་ཁྱུང་རྫོང་ཟར་གྱི་སྟག་སྣ་སོགས་ནས་ཐོན་པའི་བོན་ཡང་འདི་དང་མཚུངས་སོ། །རང་གིས་མཐོང་མྱངས་བའི་གཤེན་གཏེར་གྱི་བུ་དཔེ་ཁམས་ཆེན་ནག་ཕྲན་མ་ཞུ་རི་ཞིང་དུ་བཞུགས་པ་དེ་ནི་ཡིག་གཟུགས་འབྲུ་མ་ལྟ་བུ་རྐང་པ་རིང་ཙམ་ཅན་འགོ་ནས་མཇུག་བར་ཆ་མཉམ་པ་ཤོག་གུ་སྦྱར་མ་འཐུག་པོ་སྣག་ཚ་ནག་པོ་ཁོ་ནས་བྲིས་པ་སྐབས་འགར་འབྲུ་དག་མེད་པ་རྣམས་ཀྱི་ཐད་དུ་གཤེན་གྱི་བླ་དཔེ་ལ་ཡང་འདི་ལྟར་འདུག་ཅེས་མཆན་དུ་བྲིས་འདུག །
མདོར་ན་རྒྱལ་པོ་མུ་ཁྲིས་རྒྱལ་བསྟན་གྱི་སྲོལ་བཙུགས་ནས་བཟུང་བོད་ཡིག་དང་རྒྱལ་བསྟན་རིན་པོ་ཆེ་རྩ་ཉམས་སུ་མ་སོང་སྟེ། གྲི་གུམ་གྱི་དུས་སུ་ཡང་ལྷ་བོན་སྒོ་བཞི་དང་གེ་ཁོད་ཐིས་འཕན། ཅོ་གྱིམ་བུ་ལན་ཙ་རྣམས་བདག་གི་སྐུ་བསྲུང་དུ་བཞུགས་འཚལ། ཞེས་གསུངས་པའི་ཕྱིར། དེ་ནས་རྒྱལ་པོ་ཁྲི་སྲོང་གི་བར་དུ་བོན་ལ་གནོད་པ་མ་བྱུང་བར་དར་རྒྱས་སུ་བྱུང་བའི་ཕྱིར་རོ། །
འདིར་ཁ་ཅིག་གིས། གཤེན་ཀླུ་དགས་ཚེ་སྟོད་ཆོས་ལ་བོན་གྱི་མིང་བཏགས་ནས་སྦས། ཚེ་སྨད་ལ་གཏེར་ཐོན་ཁུལ་བྱས་ཏེ་བླངས་ཞེས་བརྗོད་མཁན་འདུག་པ་འདིའི་རིགས་ལ་ཞུ་རྒྱུ། དང་པོ་ཁུངས་ལ་ལེགས་པར་བརྟགས་ནས་མ་བཤད་ན། འཇིག་རྟེན་པའི་ཁྲོད་དུ་རྫུན་མཁན་ཟེར་ནས་མི་ཁྱུའི་གྲལ་དུ་ཚུད་དཀའ་མོ་འབྱུང་རྒྱུ་རེད། གཤེན་ཀླུ་དགའི་སྐོར་རྗེས་སུ་དགོས་པའི་དབང་གིས་རྒྱས་པར་འཆད་རྒྱུ་ཡིན། གྲི་གུམ་དང་ལོ་ངམ་འཁྲུགས་པ་འདི་བོད་དུ་རྒྱལ་འབངས་འཁྲུགས་པའི་ཐོག་མ་ཡིན་ལ། བཤད་ཚུལ་ཡང་འདྲ་མིན་སྣ་ཚོགས་ཞིག་འདུག་ཀྱང༌། ལུང་གང་ཡོད་བཀོད་ནས་ལུང་གི་བབས་ལ་བརྟགས་ཏེ་བསམ་ཚུལ་བརྗོད་པའོ། །
ཏུན་ཧུང་གི་ཡིག་རྙིང་སྔར་བཤུས་པ་བཞིན་དང༌། བསྒྲགས་པ་རིན་ཆེན་གླིང་གྲགས་ལས། བཙན་པོའི་སྲས་གསུམ་ཡང་ཉང་རྐོང་སྤུ་ཡུལ་དུ་གཤེགས་སོ། །དེ་ནས་ལོ་གསུམ་དུ་རྒྱལ་ས་ལོ་ངམ་གྱིས་བཟུང༌། ལོ་ངམ་ཡང་ཆེ་བ་མ་མཁྱེན་ཏེ། རྒྱལ་ཕྲན་རྗེ་བློན་ཀུན་མ་བདེ་ནས། མཆིད་གྲོས་བྱས་ནས། རྒྱལ་པོའི་པུར་བཙལ་བར་བྱས་པས། སྲིན་ཡུལ་ནག་པོ་དགུ་སུལ་ནས། ཀླུ་ལྕམ་བྱེ་མ་ལག་རིང་ལག་ནས་བླུས་ནས། སྤྱན་དྲངས་ནས་བང་སོ་དྲང་མོ་རྫ་ལ་བཏབ། མཆེད་གསུམ་གྱི་གཅེན་པོ་སྤུ་ཡུལ་ནས་སྤྱན་དྲངས་ནས། མཚན་ལ་སྤུ་ལྡེ་གུང་རྒྱལ་དུ་བཏགས། ཞེས་དང༌། ས་སྐྱ་པ་བླ་མ་དམ་པ་བསོད་ནམས་རྒྱལ་མཚན་གྱིས་མཛད་པའི་རྒྱལ་རབས་གསལ་བའི་མེ་ལོང་ལས། ༼༡༢༡༽སྲིབ་ཁྲི་བཙན་པོའི་སྲས་གྲི་གུམ་བཙན་པོ། དེ་ལ་སྲས་གསུམ་བྱུང་བ། ཤ་ཁྲི་ཉ་ཁྲི་བྱ་ཁྲི་གསུམ་ཡིན་ནོ། །རྒྱལ་པོ་གྲི་གུམ་བཙན་པོ་དེ། ཐུགས་གདོན་གྱིས་བསླུས་ཏེ། བློན་པོ་ལོ་ངམ་རྟ་རྫི་ཟེར་བ་ཞིག་ལ། ཁྱེད་ཀྱིས་ངའི་འཐབ་ཡ་བྱེད་དགོས་ཟེར་ནས། ལོ་ངམ་ན་རེ། རྗེ་ཅི་ལགས། ང་འབངས་ཞིག་གིས་རྗེ་ཡིས་འཐབ་ཡ་མི་ཡོང་ཞུས་ཀྱང༌། དབང་མེད་དུ་བཅོལ་བས། འཐབ་པར་ཆད། སྐར་མ་ས་ག་དང༌། ས་རིའི་ཉིན་འཁྲུགས་དུས་བྱས་སོ། །དེར་རྒྱལ་པོས། ཁྱི་མོ་ཉན་གྱི་རྣ་གསང་མ་བྱ་བའི་སྤྲུལ་པའི་ཁྱི་ཞིག་ཡོད་པ། ལོ་ངམ་གྱི་རྩར་ཉན་བཏང་བས། ལོ་ངམ་གྱི་དེ་བཞིན་ངོ་ཤེས་ཏེ་གནང་ཉིན་རྒྱལ་པོས་ངེད་རང་གསོད་དུ་འོང་སྟེ། དམག་གི་འཁོར་མ་ཁྲིད་པར་རྒྱལ་པོའི་དབུ་ལ་དར་ནག་གི་ཐོད་བཅིངས། དཔྲལ་བར་མེ་ལོང་བཏགས་འཕྲག་པ་གཡས་ལ་ཝ་རོ་བཀལ། ཁྱི་རོ་གཡོན་ལ་བཀལ། རལ་གྲི་ཀླད་ལ་བསྐོར། གླང་དམར་ལ་ཐལ་སྒྲོ་བཀལ་བྱུང་ན། ངེད་རང་གིས་མི་ཐུབ་ཅེས་སྨྲས་སོ། །ཁྱི་མོ་དེས་རྒྱལ་པོ་ལ་དེ་བཞིན་དུ་ཞུས་པས། དེ་ལྟར་བྱེད་གསུངས་ཏེ། གནང་ཉིན་དེ་ལྟར་བྱས་ནས། ལོ་ངམ་གསོད་དུ་བྱོན། བསྭོ་སྒྲ་བཏབ་པས་གླང་དམར་འགྲོགས་ཏེ། ཐལ་སྒྲོ་རལ་བས་ཐལ་ཚུབ་ཀྱི་མིག་ཁེངས། ཝ་རོས་དགྲ་ལྷ་ཡལ། ཁྱི་རོས་ཕོ་ལྷ་ཡལ། རལ་གྲི་ཀླད་ལ་བསྐོར་བས་དམུ་ཐག་བཅད། དེར་བློན་པོ་ལོ་ངམ་གྱིས་རྒྱལ་པོའི་དཔྲལ་བའི་མེ་ལོང་ལ་གཏད་ནས་མདའ་བརྒྱབ་པས་རྒྱལ་པོ་བཀྲོངས་སོ། །རྒྱལ་པོའི་སྲས་གསུམ་པོ་ནི། ཀོང་པོ་དང༌། ཉང་པོ༌། སྤོ་བོ་གསུམ་གྱི་ཡུལ་དུ་བྲོས་སོ། །དེར་བློན་པོ་ལོ་ངམ་གྱིས་རྒྱལ་སྲིད་འཕྲོགས་ནས། རྒྱལ་པོའི་བཙུན་མོ་ལ་རྟ་རྫི་བཅོལ། ལྷ་ཅིག་ལ་བཙུན་མོ་བཅོལ་ལོ། །དེར་ཡུམ་བཙུན་མོ་དེས་རྟ་འཚོར་ཕྱིན་ནས། གཉིད་ལོག་པའི་རྨི་ལམ་ན། ཡར་ལྷ་ཤམ་པོའི་སྤྲུལ་པ་མི་དཀར་པོ་ཞིག་དང་འབྲེལ་བ་རྨིས། གཉིད་སད་ཙ་ན། སྔས་མགོ་ན་གཡག་དཀར་པོ་ཞིག་ལངས་སོང་བ་མཐོང་ངོ༌། །དེ་ནས་ཟླ་བ་བརྒྱད་སོང་ཙ་ན། ཡུམ་བཙུན་མོ་དེ་ལ་ཁྲག་གོང་པོ་ལག་མགོ་ཙམ་འགུལ་ཤེས་པ་ཞིག་སྐྱེས་བྱུང་བ་བསྐྱུར་བར་ནི་ཤ་ནས་ཆད་པས་སྙིང་རྗེ་བར་བྱུང༌། གསོ་བ་ལ་ནི་ཁ་མིག་གང་ཡང་མི་འདུག་པས་འབྲོང་རུ་དྲོན་མོ་ཞིག་ཏུ་བཅུག་ནས། གོས་ཐུང་གིས་ངར་པས་དྲིལ་བཞག་པས། ཞག་འགའ་སོང་དུས་བལྟས་པས། ཁྱེའུ་ཞིག་བྱུང་འདུག་དེའི་མིང་ཡང་འཇང་གི་བུ་རུ་ལས་སྐྱེས་ཞེས་གྲགས་སོ། །དེ་ལོ་བཅུ་ལོན་དུས་ངའི་ཕ་དང་ཕུ་བོ་རྣམས་གར་སོང་ཞེས། ཨ་མ་ལ་དྲིས་པས། ཨ་མས་སྔར་གྱི་ལོ་རྒྱུས་རྣམས་ཞིབ་པར་བཤད་པ་དང༌། རུ་ལས་སྐྱེས་ཀྱིས་ཐབས་སྣ་ཚོགས་ཀྱི་ཉང་ཆུ་སྐྱ་མོ་ནས་ཡབ་ཀྱི་པུར་བཙལ་ཏེ། ཕྱིང་ཡུལ་དར་ཐང་དུ་ཡབ་ཀྱི་བང་སོ་བརྩིག་བློན་པོ་ལོ་ངམ་བསད། ཕོ་བོ་གསུམ་གདན་འདྲེན་ཕྱིན་པས། ཤ་ཁྲི་དང་བྱ་ཁྲི་གཉིས་གདན་མ་དྲངས་ཏེ་ཀོང་པོ་དང༌། ཉང་པོའི་རྗེ་མཛད་ནས་ད་ལྟ་ཡང་གདུང་རྒྱུད་ཡོད་དོ། །སྤོ་བོའི་ཡུལ་ནས། སྲས་བྱ་ཁྲི་གདན་དྲངས་ཏེ། ཡར་ལུང་དུ་བཞུགས། སྐུ་མཁར་ཕྱིང་ང་སྟག་རྩེ་བརྩིགས། ཡུམ་གྱི་སྲས་བྱ་ཁྲི་ལ་འཇུས་ནས། ལྷ་ལ་དམོད་བོར་བས། ནམ་མཁའ་ནས་སྒྲ་བྱུང་སྟེ། ཁྱོད་ཀྱི་བུ་དེ་ཀུན་ལས་རྒྱལ་བར་འགྱུར་རོ། །བུ་དེ་ཀུན་ལས་རྒྱལ་ཟེར་ཀྱང༌། སྤུ་དེ་གུང་རྒྱལ་དུ་གྲགས་སོ། །རྒྱལ་པོ་འདིས་རྒྱལ་ས་བཟུང་སྟེ། བློན་པོ་ནི་རུ་ལས་སྐྱེས་ཀྱིས་བྱས་སོ། །ཞེས་དང༌། འགྲོ་མགོན་བློ་གྲོས་རྒྱལ་མཚན་གྱིས་མཛད་པའི་མཛོད་ཀྱི་ཀླད་དོན་ ༼༡༦༤༽ལས། གསུམ་པ་དབུ་ཡོགས་ནི་གཤེན་པོ་རྣམས་ཀྱི་ཐུགས་ཀྱི་བརྣག་པ་སྔར་བཞིན་བགྱིས་པའི་ནུས་པས་བླ་ན་རྒྱལ་གྱི་མངའ་ཐང་ཉམས་ཏེ་ཐུགས་སུ་གདོན་གསོལ་ནས་རྒྱལ་པོས་ལོ་ངམ་འཐབ་ཟླ་བཙལ་ནས་ཉང་སྟོད་སྟག་ཚལ་དུ་འཐབ་དུས་བསྩལ་ནས་ཐལ་བ་གླང་བརྒྱའི་ཁལ་དང་བྱོན་ནས་དཔྲལ་བར་འཕྲུལ་གྱི་མེ་ལོང་ཐོགས་ལ་རལ་གྲི་མུ་ཙ་མེད་ཀླད་ལ་བསྐོར་གྱིན་སྔ་ཕྱིའི་འཕོང་ལ་སྤྲེའུ་དང༌། བྱི་ལའི་པགས་པ་ཐོགས་ལ་བྱོན་བྱས་བཞིན་དུས་ཐོག་ཏུ་བྱོན་པས། དམུ་ཐག་དང་དམུ་སྐས་ནི་ཉིད་ཀྱི་རྒྱན་གྱིས་བཅད་ཅིང་གདའ། ལོ་ངམ་གྱི་རྫས་ཀྱིས་སྐྱོབ་པའི་ལྷ་དང་ཕྲལ་ཏེ་དུག་མདས་ཐལ་འཚུབ་ཀྱི་གསེབ་ཏུ་གྲིར་བཀྲོངས་པ་ནི་མཚན་ལས་བརྫུས་པའོ། །པུར་ཟངས་ཁ་སྤྲད་པའི་ནང་དུ་བསྩལ་ཏེ་ཉང་ཆུ་ལ་བསྐྱུར་བས་རྐོང་ཡུལ་ཀླུ་ལྕམ་ཁོད་དེ་རིང་མོས་བདག་བྱས་སོ། །
ལོ་ངམ་གྱིས་གྲི་གུམ་གྱི་སྲས་ཤ་ཁྲི་དང་ཉ་ཁྲི་བྱ་ཁྲི་གསད་པར་དགོངས་པ་ལས་རྫུ་འཕྲུལ་གྱི་སྨན་ཁྲིས་ཉི་ཟེར་གྱི་ཤུལ་ལམ་ལ་ཤུལ་དྲངས་ནས་མྱང་དྭགས་སྤུ་བོ་གསུམ་གྱི་ཡུལ་དུ་བཅོལ་ལོ། །དེ་ནས་རྒྱལ་ཁྲིམས་གསེར་གྱི་གཉའ་ཤིང་ནི་ཆག །མི་ཆོས་སོག་མའི་ཕོན་ཐག་ནི་ཆད། བློན་པོ་ཁྲིམས་ཀྱི་སྒྲོ་བ་ནི་རལ། བོད་རང་ཁ་སིལ་བུར་ཤ་རྐྱང་སྤང་ལ་བྱེར་བ་བཞིན་དུ་སོང་ངོ༌། །
སྤུ་ལྡེ་གུང་རྒྱལ་མན་ཆད་བཀྲ་མི་ཤིས་པའི་རྟགས་ནམ་མཁའ་ལ་རྫུ་འཕྲུལ་གྱི་སྨན་ཁྲི་ཁྲི་དང་ཆས་ནས་འགྲོ་བ་དང་བྲལ་ནས་ས་ལ་ལེགས་ལེགས་སུ་འགྲོ་བ་ལས་སོགས་བཀྲ་མི་ཤིས་པ་དུ་མ་བྱུང་བའི་ཆོ་འཕྲུལ་བགེགས་བུ་རུ་ལས་སྐྱེས་ཀྱི་ཁྱེའུ་ངར་ལ་ངར་པོ་གླུད་དུ་བཏང་ནས་གྲི་གུམ་གྱི་པུར་བང་སོ་ཡར་ལུང་དུ་བཏབས་པས་བཟློགས་སོ། །ཞེས་དང༌། བསྟན་པའི་རྣམ་བཤད་དར་རྒྱས་གསལ་བའི་སྒྲོན་མ་ལས། ཇུ་ཐིག་རྒྱུད་འབུམ་ལས། རྒྱལ་པོ་གྲི་རུམ་བཙན་པོ་དེ། འབངས་ལོ་ངམ་རྟ་རྫིས་བསད་པ་ཡོད། རྒྱལ་བླ་གྲི་བོར་སོང་བ་ཡོད། རྒྱལ་གྱི་ཆབ་སྲིད་ཉམས་པ་ཡོད། ཅེས་དང༌། རྒྱལ་པོ་གྲི་རུམ་གྱིས་བོན་བསྣུབས་པས། ཞེ་རྔམ་སྐྱེས་ནས། ལྷོ་བྲག་གི་ལོ་ངམ་རྟ་རྫི་ལ་འཕྲིན་བརྫངས་ཏེ། ང་དང་མཉམ་པའི་བོན་པོ་ནི་སྤྱུགས། ང་ལ་འཐབ་ཟླ་མེད་པས། ཁྱེད་ཀྱིས་འཐབ་ཟླ་བྱེད་དགོས་གསུངས་པས། ཁྱེད་སྤྱི་ཕུད་ཀྱི་རྒྱལ་པོ་ཆེན་པོ་ཡིན། བདག་རྒྱལ་ཕྲན་བཅུ་གཉིས་ཀྱི་ཡ་བ་ཡིན། རྒྱལ་འབངས་འཁྲུགས་པ་ག་ལ་འོས། རྗེའི་འཐབ་ཟླ་མི་འོང་བས།བཀའ་དེ་མི་གསུང་བར་ཞུ་བྱས་པས། རྒྱལ་པོ་ན་རེ། ང་དང་ཟླ་མཉམ་པའི་བོན་གཤེན་རྣམས་ནི་མཐའ་རུ་སྤྱུགས། ད་ང་ལ་འཐབ་ཟླ་འོས་པ་མི་རྟ་ཧྲག་པ་ཁྱོད་ལས་མེད་པས། དམག་དང་བཅས་ནས་མི་འོང་ན་སྐེ་ལ་ཆབ་གསོལ་ཟེར་རོ། །དེ་ནས་ལོ་ངམ་གྱིས་བསམ་པས། ང་འདིའི་འཐབ་ཟླ་མ་བྱས་ན་ནི་ཆབ་གསོལ་བར་འདུག །བྱེད་པར་ཁས་བླངས་ནས་བྲོས་ཀྱང༌། རྒྱལ་པོའི་བཀའ་བཅག་པས། ཕྱིས་བོད་དུ་མི་ཆུད་པར་འདུག་ །ལར་འདིས་བདེན་པའི་བོན་བསྣུབས་པས་བཀའ་ཆད་འདྲ་བྱུང་ངམ་བསམ་ཞིང༌། བློ་སེམས་རབ་ཏུ་མི་བདེ་བ་ཡོད་ཙ་ན། དེ་ནུབ་རྨི་ལམ་དུ་སྐྱེས་ཕྲན་ཆས་བཟང་ཞིག་ན་རེ། ལོ་ངམ་ཁྱོད་བློ་མ་སྡུག་དང་རྒྱལ་པོ་ནི་བོན་གྱི་དབུ་ཡོགས་ཀྱིས་མ་བདུད་ཀྱིས་སྙིང་དཀྲུགས་ནས་ཡོད་ཀྱིས། ཁྱོད་ཀྱིས་སྟོབས་ཀྱིས་མི་ཐུབ་ན་ཡང་ལྷ་དབྱེ་རྫས་འདི་རྣམས་བྱས་པས་ཐུབ་ཀྱིས། རྒྱལ་པོ་ལ་འདི་སྐད་སྨྲོས་ཤིག །ད་ཅི་ནས་ཀྱང་ཐུགས་དགྱེས་ན། རྗེའི་འཐབ་ཟླ་བདག་གིས་མི་ཡོང་གི་ཀུ་རེའི་ཚུལ་དུ་རོལ་མོ་འབུལ་ལགས་པས། ཟླ་བ་ཕྱི་མའི་ཉ་ལ་རྒྱལ་རྟ་ཕུན་དམར་ཆིབས་ལ་བྱོན། སྤྲེའུ་དང་བྱི་ལ་སྔ་ཤ་དང་ཕྱི་ཤ་ལ་ཐོགས་ལ་བྱོན། དཔྲལ་བར་དངུལ་དཀར་མེ་ལོང་ཐོགས་ལ་བྱོན། རལ་གྲི་དམུ་ཚ་ཀླད་ལ་བསྐོར་གྱིན་བྱོན། བ་དམར་གླང་དམར་བརྒྱ་ལ་ཐལ་སྒྲོ་མདུང་རྩེ་སྲིན་མོ་རྐང་བཙུགས་པ་རེ་ཁོལ་ལ་བྱོན། དེ་རྣམས་ཕྱོགས་ཐུབ་ཀྱི་རྫས་ལགས་སོ། །དེ་ལྟར་མ་བྱས་ན་བདག་ཅག་ཡོད་པའི་ས་ན། ལྷ་འདྲེ་རྣམས་ཡ་ང་ལ་རུ་འཐུར་བས། རྗེའི་སྐུ་ཚེ་ལ་གནོད་པའི་ཕོག་ཐུག་གང་ནས་འོང་མ་ངེས་ལགས་པས། དེ་ལྟར་མཛད་པར་ཞུ་ཟེར་བ་སྨྲོས་ཤིག་ཟེར་རོ། །དེར་ལོ་ངམ་གྱིས་ཀྱང་དེ་ལྟར་སྨྲས་པས། རྒྱལ་པོ་དགྱེས་ཏེ་ལོ་ངམ་སྙིང་བཟང་ཐོས་པ་ཆེ་བས་དེ་ལྟར་བྱའོ་གསུངས། ལོ་ངམ་གྱིས་དམག་དང་བཅས་ནས་འོང་བར་བྱས་ཏེ་འཐབ་དུས་བགོས་སོ། །དེར་ལོ་ངམ་གྱིས་དམག་དང་གོ་མཚོན་བསྟར། སྒྲ་དང་རོལ་མོ་མང་དུ་བསགས་སོ། །དུས་ཚིགས་མ་ནོར་བ་ལ་འོངས་སོ། །རྒྱལ་པོ་ཡང་ཆད་ལ་བཙན་ཏེ། ལོ་ངམ་གྱིས་ཇི་ལྟར་འཐབ་དུས་བགོས་པ་བཞིན་ཆས་ཏེ་བྱོན། དེ་དུས་ལོ་ངམ་གྱིས་རྒྱལ་པོ་ལ་གསེར་ཡིག་བཏང་སྟེ། འོ་སྐོལ་གཉིས་ལ་རྗེ་འབངས་ཀྱི་ཁྱད་བདོག་པས། སྔོན་ལ་ཁྱེད་ལ་བསུ་བ་ཞིག་བགྱིད། དེ་རྗེས་གང་གསུང་གི་སྐྱོ་བསང་བགྱིད་པར་བདོག་ལགས། ཞེས་སྤྲིངས་པས། རྒྱལ་པོ་ཡང་ཁོའི་ཟེར་བ་བདེན། འོ་སྐོལ་གཉིས་མི་མཉམ་པས། ཁྱེད་ཀྱིས་དང་ལ་བསུ་བ་གྱིས་ཤིག །དེ་ནས་འཁྲུགས་པ་ཡང་བྱེད་དགོས་ཟེར་རོ། །དེ་རྗེས་སྒྲ་དང་རོལ་མོས་བསུ་བ་བྱས་པས། བ་དམར་དང་གླང་དམར་འགྲོགས། ཐལ་སྒྲོ་མདུང་རྩེས་ཕུག །ལས་རླུང་གིས་ཐལ་ཚུབ་ཏུ་རེངས་ཀྱིས་སོང་བས། ད་ལྟ་ཉང་རོ་ཐལ་བ་ཚལ་བྱ་བ་ཡོད་སྐད། དེའི་དུས་རྗེའི་སྐུ་ཉེན་ན་དམུ་ཐག་དང་དམུ་སྐས་ལ། སུམ་ཅུ་རྩ་གསུམ་དུ་འགྲོར་ཡོད་པ་ཡང་རལ་གྲིས་བཅད། ཕོ་ལྷ་དང་མོ་ལྷས་སྐྱོབས་པ་ཡང་སྤྲེའུ་བྱི་ལས་གནམ་དུ་འཕང༌། ཐལ་གསེབ་ཏུ་མེ་ལོང་ལ་གཏད་ནས་མདའ་བརྒྱབ་སྟེ་བསད་ཟེར་རོ། །
གྲི་བཤད་ལས། དུས་དང་སྐལ་པ་དེ་ཙམ་ན། རྒྱལ་པོ་ཁྲི་རུམ་བཙན་པོ་ལ། ལོག་པའི་རྒྱལ་འདྲེ་སྙིང་ལ་ཞུགས། རྒྱལ་པོ་འཐབ་པའི་དོ་མ་རྙེད། གྲི་བདུད་ཧ་ལའི་སྤྲུལ་པ་ནི། གྲི་རྒྱལ་ལོ་ངམ་རྟ་རྫི་དེ། རྒྱལ་པོས་འཐབ་པའི་དོ་རུ་བཙལ། འཐབ་མོ་ཁ་དང་ལག་ལས་བྱུང༌། མཚོན་ཆ་ལུས་དང་ཤུགས་ལས་བྱུང༌། རྒྱལ་པོ་གྲི་རུམ་བཙན་པོ་དེས། རྒྱལ་རྟ་ཕུན་དམར་ཆིབས་སུ་ཆིབས། སྤྲེའུ་དང་བྱི་ལ་འཕངས་སུ་བསྐྱོན། རལ་གྲི་དམུ་ཚ་གླད་ལ་བསྐོར། བ་དམར་གླང་དམར་ཁལ་དུ་དེད། སྤྲེའུ་དང་བྱི་ལ་བསྐྱོན་པ་ཡིས། རྗེའི་མགུར་ལྷ་གནམ་དུ་ཡལ། རལ་གྲི་དམུ་ཚ་བསྐོར་བ་ཡིས། དམུ་ཐག་དམུ་སྐས་རྐེད་ནས་ཆག །བ་དམར་གླང་དམར་དེད་པ་ཡིས། སྣང་བའི་ཉི་མ་མུན་པ་སོང༌། གྲི་རྒྱལ་ལོ་ངམ་རྟ་རྫི་དེས། གདུག་པའི་གྲི་མདའ་ལྟ་ནག་ནི། དཔྲལ་བའི་དབྱེས་སུ་བརྒྱབ་སྟེ་བསད། དེར་རྒྱལ་པོ་གྲི་རུམ་བཙན་པོ་དེས། ཞལ་ནས་དམོད་པ་ངན་པ་བོར།ཞེས་དང༌། ད་ལྟ་ཡང་ཉང་རོ་ལྟག་ཞལ་བྱ་བ་ཡོད་དོ། །དམུ་ཐག་ཟང་ཡག་དང༌། དམུ་སྐས་ཐེམ་དགུ་ཆད་པས། པུར་ས་ལ་ལུས་པ་དེ་ལོ་ངམ་གྱིས་ཟངས་ཁ་སྤྲོད་དུ་བཅུག་སྟེ། འདའ་ལེ་ཟམ་ཁ་ནས་ཉང་ཆུ་ལ་བསྐུར་རོ། །༼དེང་དུས་ཀོ་རོག་ཟམ་པ་ཟེར་བ་དེ་ཡིན་ནམ་སྙམ༽ སྲས་སྤུ་ལྡེ་དང་ཉ་ཁྲི་གཉིས་དྭགས་རྐོང་གཉིས་སུ་སྤྱུགས། བློན་པོ་དྲག་པ་བསད། ཞན་པ་སྤྱུགས། བཙུན་མོ་ལུག་རྫི་ལ་བཅུག་སྲས་མོ་ལྷ་ལྕམ་ཁབ་ཏུ་བླངས་ནས། རྒྱལ་ས་ལོ་བཅུ་གསུམ་ཁོས་བཟུང་ངོ༌། །
དུས་དེ་ཙམ་ན། རྗེའི་བཙུན་མོ་དབལ་ཟ་ཁྲི་བཙུན་དེ། ཉིན་ཞིག་ཕུ་ན་ཡར་ལུག་འཚོ་རུ་ཕྱིན་པས། གཉིད་དུ་སོང་བའི་རྨི་ལམ་དུ། སྐྱེས་ཕྲན་ཡིད་དུ་འོང་བ་ཞིག་དང་འཚོས་པ་རྨིས། སད་ཙ་ན། སྔས་ན་གཡག་དཀར་པོ་ཞིག་ཉལ་ནས་སྣང༌། དེ་ནས་རེས་ཤིག་ན་མོ་ལ་ཕ་མེད་པའི་བུ། ཁྲག་ཤ་ལག་འགོ་ཙམ་ཞིག་སྐྱེས་སོ། །དེ་གཞན་ལ་ངོ་ཚ་སྟེ་གཡག་རུའི་ནང་དུ་བཅུག་ནས། མ་སྒྱེད་ཀྱི་རྩ་རུ་གསོས་པས། བུ་ཚ་གཞན་བས་སྐྱེད་ཆེ་ལ་རྒོད་དྲག་པ་ཞིག་བྱུང་སྟེ། མིང་ཡང་ཁྲག་གི་བུ་རུ་ལས་སྐྱེས་སུ་བཏགས་སོ། །བུ་ཆེར་སོང་ནས་མ་ལ་ང་ཡི་ཕ་གང་ཡིན་དྲིས་པས། མས་ཁྱེད་གཡག་རུའི་ནང་ནས་རྙེད་པ་ཡིན། ཕ་སུ་ཡིན་ཆ་མེད་ཟེར་རོ། །ཡང་ཡིད་མ་ཆེས་པར་ནན་བསྐྱེད་ནས་དྲིས་པས། ཁྱེད་ལ་ཕ་ཡོད་ན་ད་ལྟ་འུ་མ་བུ་འདི་ཨེ་འདྲ་ཟེར་ནས་བཤད་དུ་མ་འདོད། དེ་ནས་བུ་ཕུ་ན་ཡར་རྟ་འཚོ་རུ་ཕྱིན་པས། ཉིན་ཞིག་མི་དཀར་རྟ་དཀར་ཅན་ཞིག་བྱུང་ནས། ང་ནི་ཡར་ལྷ་ཤམ་པོ་ཡིན། ཁྱེད་ནི་ངའི་བུ་ཡིན་པས། ཕ་གྲི་རུམ་བཙན་པོ་བྱ་བ་ཡོད་པ་ནི། ལོ་ངམ་གྱིས་བསད་ནས་རྒྱལ་ས་ཁོས་ཐོབ་པ་ཡིན་ཟེར་རོ། །དེ་སྲས་ཀྱིས་མ་ལ་དོ་ནུབ་དེ་སྐད་བཟླས་པས། མས་ཀྱང་ཡིན་དག་དེ་ལྟར་ཡིན། རྒྱལ་ས་འདི་ཀུན་ཁྱེད་ཀྱི་ཕ་མྱེས་ཀྱི་ཕོ་བྲང་ཡིན། གཅེན་པོ་སྤུ་ལྡེ་གོང་རྒྱལ་བྱ་བ་ད་ལྟ་རྐོང་ཡུལ་དུ་བྲོས་ནས་ཡོད། ཞེས་ཞིབ་ཏུ་བཟླས་སོ། །དེར་རུ་ལས་སྐྱེས་ཀྱིས་སྤུ་ལྡེ་སྤྱན་དྲངས། བྱིང་བ་སྟག་རྩེའི་རྒྱལ་སར་བཏོན། དབུས་ཀྱི་འབངས་རིགས་བསྡུས། རུ་ལས་སྐྱེས་ཀྱི་མིང་ནི། རྒྱལ་པོ་ཁྲི་སྨོན་བཟུང་བྱ་བ་བཏགས་ནས་རྒྱལ་ཕྲན་བྱས། དེ་ནས་གཙང་དུ་དམག་དྲངས་པས། གཙང་འབངས་རྣམས་ཀྱིས་ཀྱང༌། ངེད་ཀྱི་རྗེ་བོ་བྱོན་ཟེར་ནས་དམག་སྣ་ནང་དུ་དྲངས་ཏེ། ཤམ་པོ་རྩེ་ནས་ཕབ། ལོ་ངམ་ཕ་བརྒྱ་བུ་སྟོང་གྲི་རུ་བསད་དོ། །
ཡང་ཁ་ཅིག་རུ་ལས་སྐྱེས་ཀྱིས་ལོ་ངམ་གྱི་ཁྱི་དཀར་པོ་དུང་གི་རྣ་བ་ཅན་ལ་རེག་པའི་དུག་བཀུས་ཏེ། དེ་ལ་རེག་པས་གུམ་ཟེར་བ་ཡང་སྣང༌། དུས་དེར་ཡུལ་དེ་རུ་ནད་རིམས་སྣ་ཚོགས་དང༌། བཙའ་སད་སེར་བ་ལ་སོགས་མི་དགེ་བ་འབའ་ཞིག་ཏུ་བྱུང་བ་ལ། མོ་རྨི་ལྟས་ཀུན་ན་རེ། རྒྱལ་པོའི་པུར་ཆུ་ལ་བསྐུར་བས་ལན་པས། པུར་བཙལ་འཚལ་ཟེར་ནས། གཙང་པོའི་རྒྱུད་ཀུན་བཙལ་བས་ཀྱང་མ་རྙེད་དོ། །རེས་ཤིག་ནས་ཉང་སྟོད་སྟག་ཚལ་དུ། རྩིས་མཁན་མཁས་པ་ཞིག་ལ་རྩིས་བྱས་པས། རྒྱལ་པོའི་པུར་ནི་ཀླུ་ལྕམ་ཁོད་དེ་རིང་མོ་བྱ་བས་བསྡོམ་འདུག་པས། དེ་བསླུ་བའི་ཐབས་ལ་ཁྱེའུ་ངར་ལ་ངར་པོ་ཞེས་བྱ་བ། ཤ་རྩ་དམར་བ་སྐྲ་ཁམ་པ་ལོ་བྱ་ལོ་བ། མིག་བྱ་མིག་ལྟར་མས་ཡར་འགེབས་པ་ལག་པ་ཆུ་བྱ་ལྟར་འབྲེལ་བ། དེ་ལྟར་བུ་ཞིག་གླུད་དུ་བཏང་ན་རྙེད་ཟེར་ནས་རུ་ལས་སྐྱེས་དཔོན་གཡོག་གིས་ཕྱོགས་ཀུན་ཏུ་བཙལ་ཡང་མ་རྙེད་པར། ལོག་ནས་ཡུལ་ཡར་ལུང་སོག་ཁའི་གཡེལ་གང་བར་བྱ་བར་སླེབས། དེར་རུ་ལས་སྐྱེས་ཞབས་ཅིག་ན་གཟིམས་ནས་ཡོད་ཙ་ནས། ཞིང་ཞིག་གི་སྟེང་ན་བུད་མེད་འདྲ་ཡུར་མ་བྱེད་པའི་འགྲམ་ན་བུ་ཚ་ཞིག་ཙེར་ཙེར་ངུ་ཡིན་འདུག་པ་ལ། དེའི་མ་ན་རེ་མུག་ཕྲུག་ལྷ་འདྲེས་ཁྱེར་ཁྱེར་བ། ལྟས་ངན་གྱི་ཕྲུ་གུ་ལོ་ཡང་བྱ་ལོ་ལ་སྐྱེས་མིག་ཀྱང་བྱ་མིག་བཞིན་མས་ཡར་འགེབས་པ། ལག་པ་ཡང་ཆུ་བྱའི་སྡེར་མོ་བཞིན་འབྲེལ། ཤི་རུ་མི་འདོད། གསོད་ནི་མི་ཕོད། སྐྱུར་དུ་མིས་འཕྱ། ཞེས་ཟེར་རོ། །དེར་བུད་མེད་དེའི་འགྲམ་དུ་ཕྱིན་ཏེ། ཁྱོད་ལ་ཅི་འདོད་བྱིན་གྱི། བུ་འདི་ང་ལ་བྱིན་བྱས་པས། དེ་ལྟར་ན་སྣོམས་ཤིག་ཟེར་ནས་ཁྱེར་ཏེ། ཆུ་ཁར་ཕྱིན་ནས་ཀླུ་ལྕམ་ཁོད་དེ་རིང་མོ། ཁྱོད་འདོད་པའི་ཁྱེའུ་ངར་ལ་ངར་པོ་ཡོད་དོ། །རྒྱལ་པོའི་པུར་ཐོངས་བྱས་ནས་ཁྱེའུ་ཆུ་ལ་འཕངས་པས་དེས་གཏིང་དུ་སླེབས་ཙམ་ན་པུར་ཆུ་ཁར་ཐོན་ནས་བྱུང༌། དེ་ཡར་ལུང་གི་དྲང་མོ་དྲང་ཆུང་གི་གཡའ་ལ་བང་སོ་བཏབ། རྒྱལ་འདུར་ལ་དེ་སྔ་བས། དེ་ལྟར་རྗེའི་དུར་ས་བང་སོའི་ཁྲོད་བྱ་བ་ཡོད། སྲིད་པ་བང་སོ་ས་ལ་ཟུག་པ་ཡང་དེ་ལགས་སོ། །ཞེས་གསུངས། ཡོངས་རྩེའི་འགྲེལ་བ་ལས། བོན་བསྣུབ་ཚར་ནས་རྒྱལ་བློན་རྣམས་སྐུ་དལ་གྱིས་བྲོ་གླུ་བྱེད་ཅིང་ཡོད་པར། བར་སྣང་དུ་མི་དཀར་པོ་འཇིགས་སུ་རུང་བ་ཞིག་བྱུང་ནས། ཁྱེད་རྒྱལ་བློན་རྣམས་ད་ལྟ་དགའ་སྐྱིད་འཛོམས་ནས་སྣང་སྟེ། སྲོག་རྩ་གཉེན་པོ་མྱུར་དུ་འཆད་ཀྱི་ཟེར་ནས་མི་སྣང་ངོ༌། །དེར་བོན་གྱི་བཀའ་ཆད་ཀྱིས་རྒྱལ་པོའི་ཐུགས་སུ་གདོན་ཞུགས་ནས། འབངས་ལོ་ངམ་རྟ་རྫི་ལ་འཕྲིན་བརྫངས་ཏེ། ང་ལ་འགྲན་ཟླ་བོན་གཤེན་ཡོད་པ་ནི་སྤྱུགས་ཚར། ༼སོགས་སྔར་གྱི་ལུང་ལྟར་སྨྲས་ནས༽ དེར་ལོ་ངམ་ནུབ་མོ་ཤིན་ཏུ་སྡུག་ཅིང་ཡོད་པའི་སྔས་སུ། བོན་གྱི་བཀའ་སྲུང་ཀླུ་སྲས་སྐྱེས་ཅིག་འོང་ནས་ལུང་བསྟན་ཏེ། ལོ་ངམ་འཇིགས་སྐྲག་མི་དགོས་རྒྱལ་པོ་ལ་ཞུ་བ་འདི་ལྟར་ཐོངས། ད་འོ་ན་དམག་བྱ་ལ་འོང་གིས། རྒྱལ་པོས་ཀྱང་དམག་མཛོད་ལ་བྱོན། ངེས་པར་རྒྱལ་འབངས་འཐབ་པའི་ལུགས་ཅི་ཡོད་ཀྱང༌། རྒྱལ་པོ་མཉེས་པའི་ཕྱིར་དུ། ཀུ་རེ་དང་མཚར་བཞད་ཀྱི་ཚུལ་དུ་འཁྲུགས་པ་བྱ་ཡིས་ཕྱོགས་ངན་དང་འཇིགས་པ་བསྲུང་ཕྱིར་དུ། རྒྱལ་རྟ་ཕུན་དམར་ཆིབས་སུ་བཅིབས་ལ་བྱོན། སྤྲེའུ་དང་བྱི་ལ་འཕོངས་སུ་བསྐྱོན་ལ་བྱོན། རལ་གྲི་དམུ་ཚ་གླད་ལ་བསྐོར་ལ་བྱོན། དངུལ་དཀར་མེ་ལོང་དཔྲལ་བར་ཐོགས་ལ་བྱོན། གླང་དམར་སྟག་རིས་བརྒྱ་ལ་ཐལ་སོར་ཡ་རེའི་ནང་དུ་མདུང་སོ་ངར་མ་རེ་བཅུག་པ་ཁོལ་ལ་བྱོན། དེ་ལྟར་གྱིས་དང་རྒྱལ་པོ་སྐྱོབ་པའི་ལྷ་དང་བྱེ་སྟེ། བོན་གྱི་བཀའ་ཆད་བསྡིགས་ན་ཁྱོད་ཀྱིས་ཐུབ་པར་འགྱུར་ཞེས་ལུང་བསྟན་ཏོ། །ལོ་ངམ་གྱིས་ཀྱང་འཕྲིན་དེ་ལྟར་བརྫངས་པས། རྒྱལ་པོས་ཀྱང་ལོ་ངམ་གྱིས་ཟེར་བ་ལྟར་བྱས་ནས་འོང་བས། སྤྲེའུ་དང་བྱི་ལ་འཕོངས་སུ་བསྐྱོན་པས་རྗེའི་མགུར་ལྷ་གནམ་དུ་ཡལ། རལ་གྲི་དམུ་ཚ་ཀླད་ལ་བསྐོར་བས་དམུ་ཐག་དམུ་འཕྲེང་སྐེད་ཆད། དམག་གི་བར་དུ་བ་དམར་གླང་དམར་ལྷ་འདྲེས་བསྐྲོགས་པས་མདུང་སོས་ཐལ་སོལ་རྣམས་ཕུག །རླུང་དམར་འཚུབས་མས་ཐལ་སོལ་གནམ་དུ་གཏོར། དངུལ་དཀར་མེ་ལོང་མིན་པ་མི་གསལ་ཚེ། ལོ་ངམ་རྟ་རྫིས་གདུག་པའི་གྲི་མདའ་ལྟང་ནག་གིས་དཔྲལ་བའི་དཀྱིལ་དུ་བརྒྱབ་ཏེ་བསད། གྲི་གུམ་ཞེས་ཀྱང་དེ་ལ་བྱ། ཡུལ་མྱང་རོ་ཐལ་བ་ཚལ་ཞེས་བྱ་བ་ཡོད་དོ། །དམུ་ཐག་དམུ་སྐས་ཆད་པས་པུར་ཡང་ས་ལ་ལུས་ཏེ། ཟངས་ཁ་སྤྲད་དུ་བཅུག་ནས་ཉང་ཆུ་ལ་བསྐུར་རོ། །སྲས་སྤུ་ལྡེ་དང་ཧ་རི་གཉིས་ཀྱང་ཉང་རྐོང་གཉིས་སུ་སྤྱུགས། བློན་པོ་དྲག་པ་རྣམས་བསད། ཞན་པ་རྣམས་མཐར་སྤྱུགས་ནས། ལོ་གསུམ་དུ་རྒྱལ་ས་ཡང་ལོ་ངམ་གྱིས་བཟུང་ངོ༌། ། ༼གཞན་དུ་ལོ་བཅུ་གསུམ་ཟེར།༽ རྒྱལ་པོས་བོན་བསྣུབས་མ་ཐག་ལོ་སུམ་ཅུ་རྩ་དྲུག་ལ་འདས་སོ། །ལོ་ངམ་ཡང་ལོ་གསུམ་ནས་དུག་གིས་འདས། བོད་འབངས་རྣམས་གྲོས་བྱས་ནས། སྲས་སྤུ་ལྡེ་སྤུ་ཡུལ་ན་ཡོད་པ་གདན་དྲངས་ནས་རྒྱལ་སར་བཏོན་པའོ། །དེར་ཡབ་ཀྱི་པུར་མདོ་ལེ་ཟམ་ཁ་ནས་རྐོང་ཆུ་རླག་པར་བཙལ་བས་མ་རྙེད་ནས་༼དེང་དུས་ཀོ་རོག་ཟམ་ཟེར་༽མོ་མ་དང་རྩིས་པ་རྣམས་ལ་བརྟག་ཏུ་བཅུག་པས། རྐོང་ཡུལ་གྱི་ཀླུ་ལྕམ་ཁོད་དེ་རིང་མོའི་ལག་ཏུ་ཡོད་པ་ལ། བྱིས་པ་ལུས་སྦལ་པ་དང་འདྲ་བ་ལ་མྱིག་བྱ་མིག་ལྟར་མས་ཡར་འཁེབས་པ་ཞིག་ཀླུ་ཚང་ནང་དེར་བསྐུར་ནས་བསླུས་ན་ལོན་ཞེས་ཟེར་བས། དེ་ལྟར་བྱས་པས་ལོན་ཏེ། ཡར་ལུང་ངང་པ་ཐང་དུ་སྲས་སྤུ་ལྡེ་གུང་རྒྱལ་གྱིས། ཟ་འོག་གི་ཐུགས་སྦྲ་ཆེན་མོ་ཕུབ། སློབ་དཔོན་སྟོང་རྒྱུང་ལས་སོགས་གཤེན་པོ་མང་པོ་གདན་དྲངས་ཏེ། བོན་གྱི་བསྟན་པ་དར་བར་བྱ་བའི་ཕྱིར་དུ་བྱོན་ནས། དུར་ཡར་ལུང་དུ་བཏབ་ཏེ། རྒྱལ་དུར་ལ་སྔ་བ་དེ་ཡིན་ནོ། །ཡབ་ཀྱིས་བོན་ལ་སྡང་ཡང༌། ངས་བོན་དར་དུ་བཅུག་བོན་ཁྲིམས་སྲིད་པའི་ཐོ་ཆེན་འཛུག་ཟེར་ཏེ། དེ་ལེགས་བྱས་པས་ཐོ་ལེགས་བཙན་པོ་ཞེས་ཀྱང་བྱའོ། །ཞེས་དང༌། བཙན་པོ་གྲི་གུམ་དང་ལྷོ་བྲག་པ་ལོ་ངམ་གཉིས་འཁྲུགས་པའི་རྩ་བ་ནི་དར་རྒྱས་གསལ་སྒྲོན་ལས་བཤད་པ་ལྟར་ང་དང་མཉམ་པའི་བོན་གཤེན་རྣམས་ནི་མཐའ་རུ་སྤྱུགས། ད་ང་ལ་འཐབ་ཟླ་འོས་པ་མི་རྟ་ཧྲག་པ་ཁྱོད་ལས་མེད་པས་ཞེས་དང༌། ལི་ཡུལ་གྱི་ཡིག་ཆ་རྙིང་པ་ལས། ཐུགས་སུ་ཡང་ཞུགས། ལྡེ་སྲས་མྱིའི་མྱི་ཚུལ་ཏེ། མངོན་པར་དགུང་དུ་གཤེགས་པ་ལ་སྩོགས་པ་འཕྲུལ་དང་བྱིན་ཆེན་པོ་མངའ་བས། དྲོད་དང་དྲེགས་མ་ཐུབ་སྟེ། བཙན་འདྲེན་བདའ་ནས་ཞེས་དང༌། རྒྱལ་རབས་གསལ་བའི་མེ་ལོང་ལས། ཐུགས་གདོན་གྱིས་བསླུས་ཏེ། ཞེས་དང༌། ལུང་གཞན་རྣམས་ལས་ཀྱང་དེ་བཞིན་ཐུགས་ལ་གདོན་ཞུགས་པར་གསུངས།
གཞན་ཡང་ལྷོ་བྲག་ལོ་ངམ་དེ་རྒྱལ་ཕྲན་བཅུ་གཉིས་ཀྱི་ནང་གི་གཅིག་ཡིན་པར་བཤད་པ་དང༌། དེ་མི་རྟ་ཧྲག་པ་དང་ཕོ་རྒོད་པའི་རྐྱེན་སོགས་ལ་བརྟེན་ནས་རྒྱལ་པོའི་ཐུགས་རང་པོ་མེད་པར་མངོན། རྒྱལ་པོ་དང་འབངས་ལོ་ངམ་གཉིས་འཁྲུགས་ས་ལ་ཉ་རོ་རྟ་ཞལ་དང༌། ཉང་རོ་ཐལ་བ་ཚལ་ཟེར་བ་སོགས་ཅུང་ཙམ་མི་འདྲ་བ་བྱུང་ཡང༌། ལྷོ་བྲག་དང་ཐག་ཅུང་ཙམ་ཉེ་བའི་ཉང་ཡུལ་ཞིག་ཡིན་དགོས་ཏེ། རྒྱལ་རབས་གསལ་བའི་མེ་ལོང་ལས། ལོ་ངམ་གྱིས་གནང་ཉིན་རྒྱལ་པོ་ངེད་རང་གསོད་དུ་འོང་སྟེ། ཞེས་པས། ལོ་ངམ་གྱི་ཡུལ་ལྷོ་བྲག་ཡིན་ལ་དེའི་རྩར་སྤྲུལ་པའི་ཁྱི་ཉན་རྣ་བྱེད་དུ་འོང་བ་དང༌། གནང་ཉིན་སོགས་དུས་དེའི་ཁོངས་སུ་ཁྱི་དང་ལན་བཅས་ཕན་ཚུན་འཁོར་བ་ཡིན་དགོས་པས་ལྷོ་བྲག་དང་ཧ་ཅང་གི་ཐག་རིང་མིན་པའི་ས་ཉང་ཡུལ་དང༌། མཁར་ཉང་རོ་ཤམ་པོ་ཞེས་པ་ཞིག་ཡིན་ཏེ། མཛོད་སྒྲ་འགྲེལ་ལས། ཡུལ་ཉང་རོ་སྟག་ཚལ། མཁར་ཉང་རོ་ཤམ་པོ་ན། ཞེས་དང༌། དེང་དུས་བྲག་གསུམ་ཁོག་ཏུ་ཉང་ཡུལ་ངོས་འཛིན་པ་དང༌། ལུང་པ་དེའི་མདའ་རྐོང་ཡུལ་དང་འདྲེས་པའི་ཉེ་སར་མདོ་ལེ་ཇོ་བོ་ཟེར་བ་ཡོད། དེའི་སར་དེང་སང་ཟམ་པ་མེད་ཀྱང་གྲི་གུམ་པུར་མདོ་ལེ་ཟམ་ཁ་ནས་རྐོང་ཆུ་རླག་པར་བཙལ་ཞེས་པས་གྲི་གུམ་བགྲོང་ས་ཉང་རོ་ཐལ་བ་ཚལ་ནི་ཡུལ་དེའི་ཉེ་སྐོར་ཡོད་པ་དང༌། པུར་མདོ་ལེ་ཟམ་ཁ་ནས་ཉང་ཆུ་ལ་བསྐྱུར་ནས་རྐོང་ཆུ་མ་རྫོགས་པའི་བར་དུ་བཙལ་ཞེས་པ་དང༌། མཐར་སྐུ་པུར་རྐོང་ཡུལ་གྱི་ཀླུ་ལྕམ་ཁོད་དེ་རིང་མོ་ཡོད་ས་གཙང་པོ་ཡར་འཁྱིལ་ནས་རྙེད་པ་དང༌། མདོ་གཟེར་མིག་ལས་ཀྱང༌། དག་ཉང་རྐོང་གསུམ་བདུད་ཀྱི་སྡེ། ཞེས་པའི་དག་རྐོང་གཉིས་ཡོངས་གྲགས་དང༌། ཉང་ཡུལ་ནི་བྲག་གསུམ་གཞུང་དང༌། བོན་རིའི་དཀར་ཆག་ཡིད་བཞིན་ལྗོན་པའི་ཕྲེང་བ་ལས། དེ་མཚམས་བཙན་པོ་ཁྲི་ལྡེ་ཡག་པའི་སྲས། ཡུལ་ཉང་རོང་ནགས་ཚལ་ན་ཡོད་པའི་དུས། གྲི་གུམ་བཙན་པོ་ཞེས་སུ་བྱ་བ་བྱུང༌། དེ་ཉིད་བོན་ལ་ལྟ་བ་ལོག་བྱེད་ནས། སྐུ་བསྲུང་བོན་གཤེན་བོད་ཡུལ་མཐའ་ལ་བསྐྱུར། བོན་བསྣུབས་དབུ་ཡོག་རྒྱལ་པོ་གྲི་གུམ་རང༌། འབངས་ནི་ལོ་ངམ་རྟ་རྫིས་མདས་བསད་དོ། །སྲས་པོ་སྤུ་ལྡེ་གཉིས་ནི་ཉང་དག་བསྐྱུར། གྲི་གུམ་པུར་ནི་ཟངས་དམར་ཁ་སྤྲོད་ནང༌། བཅུག་སྟེ་ཉང་ཆུ་ལྷག་གི་གཞུང་ལ་བསྐྱུར། དེ་ཙམ་སྲས་པོ་ཁྲག་བུ་རྭ་སྐྱེས་ཀྱིས། ཉང་ཆུའི་བརྒྱུད་ནས་རྗེའི་པུར་བཙལ་གཤེགས། གཙང་ཆུའི་མདུད་སོར་རྗེའི་པུར་རྙེད་དེ། ཞེས་དང༌། ལི་ཡུལ་གྱི་ཡིག་རྙིང་ལས། རྐོང་ཡུལ་བྲེ་སྣ་རུ། སྲས་ཤ་ཁྱི་ཉ་ཁྱི་དང་མཇལ་ལོ། །ཀླུ་འོ་དེ་བེད་དེ་རིང་མོ་དང་ཡང་མཇལ་ལོ། །ཞེས་པ་སོགས་ལ་བརྟེན་ནས་ཉང་ཡུལ་ངེས་པར་ཤེས་ནུས་ལ། རྒྱལ་འབངས་འཁྲུགས་ཚུལ་ནི། རྒྱལ་པོས་ལོ་ངམ་ལ་འཁྲུགས་དགོས་པའི་བཀའ་ཕེབས་པའི་ལོ་ངམ་འཇིགས་ཤིང་སྐྲགས་ནས་བློ་མ་བདེ་བར་ཡོད་པར་ལུང་འགའ་ཞིག་ནས་ལན་ཞུ་རྒྱུ་དང༌། འཁྲུགས་ཚུལ་སོགས་བོན་གྱི་སྲུང་མས་ལུང་བསྟན་པ་ཡིན་ཟེར། འགའ་ཞིག་ནས་ཁོ་རང་ལ་རྨི་ལམ་བྱུང་ཡང་ཟེར།
མདོར་ན་རྒྱལ་འབངས་འཁྲུགས་པ་འདི་ལ་བརྟེན་ནས་བོད་རྒྱལ་གནམ་གྱི་ཁྲི་དྲུག་གི་བར་སྲས་ཀྱི་ཆིབས་ཁ་ཐུབ་ཙམ་ནས་རྒྱལ་པོ་དམུ་ཐག་གི་བརྒྱུད་ནས་དགུང་དུ་གཤེགས་པའི་འཕྲོ་ཆད་ནས་བོད་རྒྱལ་གྱི་པུར་ས་ལ་ལུས་པའི་ཐོག་མའོ། །རྒྱལ་ས་ཡང་འབངས་ཀྱིས་བཅོམ་པའི་ཐོག་མ་འདིའོ། །ལོ་ངམ་གྱིས་རྒྱལ་པོ་དགུང་ལོ་སུམ་ཅུ་རྩ་དྲུག་ལོར་བགྲོངས་ནས་སྲས་གསུམ་ཡོད་པ་རྐོང་པོ་ཉང་པོ་སྤུ་བོ་གསུམ་དུ་སྤྱུགས་པར་བཤད་པ་དང༌། སྲས་མོ་ལོ་ངམ་གྱི་ཁབས་སུ་བཞེས་པ་བཤད། ལི་ཡུལ་གྱི་ཡིག་རྙིང་སོགས་ལུང་ཁ་ཅིག་ཏུ་སྲས་གཉིས་ཡོད་པར་བཤད། རྒྱལ་རབས་གསལ་བའི་མེ་ལོང་དུ་ཤ་ཁྲི་དང་ཉ་ཁྲི་གདན་མ་དྲངས་ཏེ་ཀོང་པོ་དང་ཉང་པོའི་རྗེ་མཛད་ནས་ད་ལྟ་ཡང་གདུང་རྒྱུད་ཡོད་དོ། །སྤོ་བོའི་ཡུལ་ནས་སྲས་བྱ་ཁྲི་གདན་དྲངས་ཏེ་ཡར་ལུང་དུ་བཞུགས། ཞེས་གསུངས་པའི་ལུང་ལྟར་ན་སྤོ་བོའི་ཡུལ་དུ་བོད་རྒྱལ་གྱི་གདུང་རྒྱུད་ཡོད་པར་མ་བཤད་དོ། །འདིར་ཤ་ཁྲི་དང་ཉ་ཁྲི་ཟེར་ཡང་ཡིག་རྙིང་དུ་ཤ་ཁྱི་དང་ཉ་ཁྱི་བཏགས་ཏེ་ཞེས་འཐད་དོ། །རྒྱལ་པོ་བཀྲོངས་ནས་བང་སོ་བརྩིག་པ་ནི། ཡོངས་རྩེའི་འགྲེལ་པ་ལས། དུར་ཡར་ལུང་དུ་བཏབ་ཅེས་པ་དང༌། དར་རྒྱས་གསལ་སྒྲོན་དུ། ཡར་ལུང་གི་དྲང་མོ་དྲང་ཆུང་གི་གཡའ་ལ་བང་སོ་བཏབ། ད་ལྟ་རྗེའི་དུར་ས་བང་སོའི་ཁྲོད་བྱ་བ་ཡོད་ཅེས་དང༌། རྒྱལ་རབས་གསལ་བའི་མེ་ལོང་ལས། ཉང་ཆུ་སྐྱ་མོ་ནས། ཡབ་ཀྱི་པུར་བཙལ་ཏེ། ཕྱིང་ཡུལ་དར་ཐང་དུ། ཡབ་ཀྱི་བང་སོ་བརྩིག་ཞེས་པ་སོགས་ལྟར་ན་རྒྱལ་པོའི་བང་སོ་ཡུལ་ཡར་ལུང་དུ་བཏབ་པ་ལྟ་བུ་སྣང་ཡང༌། ལི་ཡུལ་གྱི་ཡིག་རྙིང་ལ་བཅོས་བསླད་ཉུང་ཞིང་ཁུངས་བཙན་པའི་དབང་དུ་བྱས་ཏེ་དེ་ལྟར་ན། གྱང་ཏོ་བླ་འབུབས་ཀྱི་མགུར་དུ་བང་སོ་བརྩིགས་སོ། །ཞེས་གྱང་ཏོ་ནི་རྐོང་ཡུལ་ལྷ་རི་གྱང་ཏོ་ཞེས་པ་སྔར་བཤད་ཟིན་པ་དེ་ཡིན་ལ། བླ་འབུབས་ནི་བོད་རྒྱལ་གཉའ་ཁྲི་ཐོག་མར་སྟེང་ནས་མར་བབ་ས་དེ་ཡིན་ལ། རི་དེའི་རྩ་བའི་གཙང་པོ་ཡར་འཁྱིལ་ནས་སྐུ་པུར་རྙེད་ནས་རི་དེའི་མགུར་དུ་བང་སོ་བརྩིག་པ་འདི་ལ་ཐེ་ཚོམ་མེད་པ་མངོན། རྒྱལ་པོ་བཀྲོངས་ནས་བཙུན་མོ་དབལ་ཟ་ཁྲི་བཙུན་རྟ་རྫིར་བཅོལ། མཛོད་ཀྱི་ཀླད་དོན་ལས། རྒྱལ་ཁྲིམས་གསེར་གྱི་གཉའ་ཤིང་ཆག །མི་ཆོས་སོག་མའི་ཕོན་ཐག་ཆད། བློན་པོའི་ཁྲིམས་ཀྱི་སྒྲོ་བ་ནི་རལ། བོད་རང་ཁ་མ་ཤ་རྐྱང་སྤང་ཁར་ཡན་པ་བཞིན་སོང༌། ཞེས་དང༌། ཁ་ཅིག་གིས་ལོ་ངམ་གྱིས་རྒྱལ་ས་ཕོ་བྲང་ཉང་རོ་ཤམ་པོ་ལོ་གསུམ་དུ་བཟུང་ཟེར། ལུང་མང་པོ་ནས་ལོ་བཅུ་གསུམ་བཟུང་བར་བཤད་པ་འདི་འཐད་དོ། །རུ་ལས་སྐྱེས་ཀྱིས་ལོ་ངམ་བསད་པར་བཤད་པས་ཤེས་སོ། །བཙུན་མོ་དབལ་ཟ་ཁྲི་བཙུན་རྫི་བོ་འགྲོ་བའི་སར་གཉིད་པའི་རྨི་ལམ་དུ་ཡར་ལྷ་ཤམ་པོ་དང་འཚོས་ཏེ་བྱུང་བའི་བུ་གཡག་གི་རྭ་ཡི་ནང་དུ་གསོས་པས་རུ་ལས་སྐྱེས་ཞེས་བཏགས། བུ་དེ་ལོ་བཅུ་ལོན་དུས་ཨ་མ་ལ་ངའི་ཕ་གར་ཡོད་ཅེས་དྲིས་པ་དང༌། ལི་ཡུལ་གྱི་ཡིག་རྙིང་ལས། བུ་སྤུས་ལ་འབྲེང་ནུས་ཙམ་ནས། མ་ལ་མི་གང་དང་གང་ལ་རྗེ་བོ་ཡོད་ན་ངའི་རྗེ་བོ་གར་ཡོད། མི་གང་དང་གང་ལ་ཕ་ཡོད་ན་ངའི་ཕ་གར་ཡོད། ཅེས་དྲིས། ཞེས་སོགས་དང་བུ་དེས་ང་མི་བརླགས་ཀྱི་རྗེས་གཅོད། ཆུ་བརླགས་ཀྱི་ལམ་ཚོལ་དུ་འགྲོ་ཞེས་སོང་སྟེ། རྐོང་ཡུལ་བྲེ་སྣ་ནས་མཆེད་གཉིས་དང་མཇལ་ནས་ཞུས་པ་ངའི་ཡབ་མ་ཤེས་ན། ས་བདག་རྒྱལ་པོ་གཤེགས་པའི་བུ་ཡིན། རང་རེ་སྤུན་རྣམས་ཉང་རོ་ཤམ་པོར་གཤེགས་ནས། ལོ་ངམ་གྱི་མི་ཕོ་རྣམས་གཡང་དུ་བསྐྱུར། མོ་རྣམས་ཕྱིར་བསྐྱུར། ཉང་རོ་ཤམ་པོ་ལེན། མི་རྣམས་བཙོན་དུ་བཟུང༌། དུད་འགྲོ་རྣམས་མནངས་སུ་གཅད། ཅེས་སྨྲས་པས། སྤུན་རྣམས་ཀྱིས་རུ་ལས་སྐྱེ་ལ་འོ་དེ་བདེན་སྤུ་དེ་བདེན་ཞེས་ཟེར་ནས་ཕྱིང་བ་སྟག་རྩེར་གཤེགས། ཡབ་ཀྱི་རྒྱལ་སར་རྗེ་རུ་གཤེགས། ཞེས་དང༌། དར་རྒྱས་གསལ་སྒྲོན་ལས། དེར་རུ་ལས་སྐྱེས་ཀྱིས་སྤུ་ལྡེ་སྤྱན་དྲངས་སོགས་ནས། ལོ་ངམ་ཕ་བརྒྱ་བུ་སྟོང་གྲི་རུ་བསད། ཡང་ཁ་ཅིག་གིས་རུ་ལས་སྐྱེས་ཀྱིས། ལོ་ངམ་གྱི་ཁྱི་དཀར་པོ་དུང་གི་རྣ་བ་ཅན་ལ་རེག་པའི་དུག་བཀུས་ཏེ། སོགས་དང༌། ལི་ཡུལ་གྱི་ཡིག་རྙིང་ལས། དྷྱ་མ་དྷུ་བཞི་ཁྲུགས་དང༌། རྣ་ནམ་བཙན་བཞོང་རྒྱལ་གཉིས། རྒྱལ་སྲིད་ཀྱི་ལས་བྱེད་ཀྱི་གཙོ་བོ། འོན་ཟུག་ཡར་གྲགས་དང༌། འཇང་གི་སྐུ་ལི་མང་འཇང༌། འོན་རྒྱུ་གཉིས་དང་བཅས་པས་འཕྲང་པོ་ཞེས་པའི་ས་ནས་སྟབས་དང་བསྟུན་ཏེ་ཁྱི་བཟང་པོ་ཞིག་གི་སྤུ་ལ་དུག་བཀུས་ཏེ་ལོ་ངམ་གྱི་རྟ་རྫིས་ནང་དུ་འཁྲིད་དུ་བཅོལ་ནས། ལོ་ངམ་གྱི་ཁྱི་ཡི་སྤུ་ལ་དུག་བསྐུས་པ་ལ་ལག་གིས་བྱུག་པ་དང་ལོ་ངམ་བསད་དོ། །
དེ་རྗེས་རུ་ལས་སྐྱེས་ཀྱི་ཕ་ཚན་ཉེ་བརྒྱུད་དང༌། དགྲ་ཡི་ཕ་ཚན་ཉེ་བརྒྱུད་རྣམས་འཐབས་ནས་དགྲ་ཡི་རབས་བཅད་དོ། །ཞེས་པ་བྱུང༌། ཁ་ཅིག་གིས། རུ་ལས་སྐྱེས་ཀྱིས་སྤུ་ལྡེ་སྤྱན་དྲངས་བྱིང་བ་སྟག་རྩེའི་རྒྱལ་སར་བཏོན། དབུས་ཀྱི་འབངས་རིགས་བསྡུས། རུ་ལས་སྐྱེས་ཀྱི་མིང་ནི། རྒྱལ་པོ་ཁྲི་སྨོན་བཟང་བྱ་བར་བཏགས་ནས་རྒྱལ་ཕྲན་བྱས། དེ་ནས་གཙང་དུ་དམག་དྲངས་པས། གཙང་འབངས་རྣམས་ཀྱིས་ཀྱང༌། ངེད་ཀྱི་རྗེ་བོ་བྱོན་ཟེར་ནས་དམག་སྣ་ནང་དུ་དྲངས་ཏེ། ཤམ་པོ་རྩེ་ནས་ཕབ། ལོ་ངམ་ཕ་བརྒྱ་བུ་སྟོང་གྲི་རུ་བསད་དོ། །ཞེས་པའང་འདུག་པས་བརྟག་དགོས་རྒྱུ། གཙང་དུ་དམག་དྲངས་ཡོད་ཀྱང་ལོ་ངམ་གྱི་ཆེད་དུ་དམག་དྲངས་པ་འདི་ན་མ་གཏོགས་གཞན་ན་མ་མཐོང༌། ལོ་ངམ་བཏུལ་བའི་རྗེས་སུ་བཙན་པོ་གྲི་གུམ་གྱི་པུར་བཙལ་བའི་དགོས་པ་ནི། བོད་ཁམས་སུ་ནད་རིམ་སྣ་ཚོགས་དང༌། བཙའ་སད་སེར་བ་སོགས་མི་དགེ་བ་འབའ་ཞིག་དུས་རྟག་དུ་བྱུང་བ་འདི་ཅིས་ལན་ཞེས་ཉང་སྟོད་ཀྱི་རྩིས་མཁན་མཁས་པ་ཞིག་ལ་རྩིས་བྱས་པས། རྒྱལ་པོའི་པུར་ཀླུ་ལྕམ་ཁོ་དོ་རིང་མོས་བསྡམས་འདུག་པས། དེའི་ལག་ནས་ཁྱེའུ་ངར་ལ་ངར་པོ་གླུད་དུ་བཏང་ནས་བླངས་ན་ཕན་པར་ལུང་བསྟན་པས་སོ། །
དེ་ཡང་བོད་དུ་ད་ལྟའི་བར་བུ་བརྒྱུད་ཀྱི་བསོད་ནམས་དབང་ཐང་དར་ཞིང་རྒྱས་པའི་ཆེད་དུ་ཕ་མེས་ཀྱི་དུར་ས་མ་ཉེས་པར་ཞིབ་ཏུ་བརྟག་ཅིང་གཅེས་པར་བྱེད་པ་ནི་ཡུལ་སྡེ་རྙིང་པ་མང་པོར་མཐོང་ངོ༌། ། མུ་འགོད། ཐ་ཚན་མུ་ཙུག་སྨར་རོ།།
རྩོམ་པ་པོ། ཁྱུངཿསྨོན་ལམ། དུས་ཚོད། 8:06:00 PM
Labels: བྱུང་རབས་རྣམ་ཐར།
No comments:
Subscribe to: Post Comments (Atom)


text:
གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པ་དང་། གཡུང་དྲུང་བོན་གཡས་རུའི་འཆད་རྩོད་ཆེན་མོ་ཐེངས་གཉིས་པ། ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པ་བཅས་ཚོགས་ཆེན་གསུམ་དང་། སྣང་ཞིག་དགོན་དུ་མཚན་ཉིད་བཙུགས་ནས་ལོ་འཁོར་བརྒྱ་ལོན་པའི་རྟེན་འབྲེལ་མཛད་སྒོ་ལྷན་དུ་སྤེལ་པ།
བོད་རབ་བྱུང་བཅུ་བདུན་པའི་ས་ཁྱི་བོད་ཟླ་༨ཚེས་༡༠(2018.9.19)ཉིན། མདོ་སྨད་སྣང་ཞིག་དགོན་ཆེན་དུ་མཚན་ཉིད་འཆད་ཉན་གྱི་དབུ་བརྙེས་ནས་ལོ་འཁོར་བརྒྱ་ལོན་པའི་རྟེན་འབྲེལ་མཛད་སྒོ་སྤེལ་པ་དང་ལྷན་དུ་གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པ་དང་། གཡུང་དྲུང་བོན་གཡས་རུའི་འཆད་རྩོད་ཆེན་མོ་ཐེངས་གཉིས་པ། ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པ། གཡུང་དྲུང་བོན་ཞི་བདེ་སྨོན་ལམ་ཆེན་མོ་ཐེངས་གསུམ་པ་སོགས་གཟབ་རྒྱས་སུ་འཚོགས་པ། ཟླ་༨ཚེས་༡༠ཉིན་གྱི་ཞོགས་པ་ཆུ་ཚོད་༨སྟེང་། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་མི་ལྷན་རྒྱས། རྔ་བ་རྫོང་ཐོག་ནས་སྣང་ཞིག་དགོན་ཆེན་བར་དུ་བླ་གྲྭ་དང་ཚོགས་མང་གིས་སེར་ཕྲེང་དང་། ལྷ་སྡེའི་མང་ཚོགས་ཀྱིས་རླངས་འཁོར་དང་མི་བསུ་རྟ་བསུ་རྒྱ་ཆེན་དུ་བྱས་པ།
སྣང་དགོན་ཚོགས་ཆེན་འདུ་ཁང་མདུན་ནས་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ་རྩེ་ཞིག་ཚང་ཤེས་རབ་བསྟན་པའི་ཟླ་བ་མཆོག་དང་མཚན་འཛིན་ཚོགས་གཙོ་སྣང་ཞིག་སྐྱབས་མགོན་རིན་པོ་ཆེ་རྣམ་གཉིས་ནས་སྲིད་པའི་བརྡ་དར་སྒྲེང་བ་དང་ཚོགས་མང་གིས་བསྟན་རྒྱས་སྨོན་ལམ་གསུང་བ། (སྤྱིའི་མདོ་འཛིན་པ་ལྷ་བུ་བློ་བཟང་)སྣང་ཞིག་སྐྱབས་མགོན་རིན་པོ་ཆེས། མདོ་སྨད་སྣང་ཞིག་དགོན་ཆེན་དུ་མཚན་ཉིད་འཆད་ཉན་གྱི་དབུ་བརྙེས་ནས་ལོ་འཁོར་བརྒྱ་ལོན་པའི་མཛད་སྒོའི་གསུང་བཤད་གནང་བ།
ཁྱད་པར་རྔ་ཡུལ་རྟོགས་ལྡན་དགོན་ཆེན་གྱི་བླ་སྤྲུལ་མཁན་གསུམ་ཚོགས་འདུའི་་ལས་སྣ་གཙོས་པའི་གྲྭ་ཚང་ཡོངས་རྫོགས་མཛད་སྒོ་དང་ཚོགས་འདུ་འདི་ལ་དངོས་སུ་ཕེབས་པར་མ་ཟད། སྐྱབས་རྗེ་ཚུལ་ཆེན་རིན་པོ་ཆེ་དང་གདོང་ལི་ལུང་རྟོགས་བསྟན་པ་རབ་རྒྱས། ཉག་སྤྲུལ་བསོད་ནམས་རྒྱ་མཚོ་ཚོགས་འདུ་ལས་སྣ་སློབ་གླིང་གི་དགེ་རྒན་རྣམ་པ་གཙོས་པས། སྤྱིར་གཡུང་དྲུང་བོན་གྱི་བསྟན་པ་དར་བ་དང་སྒོས་སུ་སྣང་ཞིག་དགོན་པ་དང་སྐྱབས་མགོན་ཁོང་གི་སྐུ་ཚེ་བསྐལ་བར་བརྟན་པ་དང་མཛད་ཕྲིན་སྲིད་མཐར་ཁྱབ་པའི་རྟགས་དང་རྟེན་འབྲེལ་དེ་ལ་སྐུ་གསུང་ཐུགས་རྟེན་དང་ན་བཟའ་དམངས་སྒོར་སོགས་ཀྱི་མཆོད་པ་རྒྱ་ཆེན་འབུལ་བ་བྱས་སོ།།
དཔོན་སློབ་རིམ་བྱོན་གདན་འདྲེན་བྱས་ཏེ་གཟེངས་རྟགས་ཕུལ་བ། དེ་བཞིན་དུ་སྤྲུལ་སྐུ་དང་དགེ་རྒན་རྣམ་པར་དྲན་རྟེན་གཟེངས་རྟགས་ཕུལ་བ། དགེ་བཤེས་རྣམ་པར་དྲན་རྟེན་བཟང་རྟགས་ཕུལ་བ། (རིག་པའི་མེ་ལྕེ་དང་གདོང་སྐལ་བཟང་བསམ་གཏན་གཉིས་ནས་སོ་སོར་མདོ་འཛིན་པ་བྱས།) དཔོན་སློབ་ཚུལ་ཁྲིམས་གཡུང་དྲུང་བློ་གསལ་གྱིས། སྣང་དགོན་དཔོན་སློབ་རིམ་བྱོན་དང་འབྲེལ་བའི་གསུང་བཤད་གནང་བ། དགེ་བཤེས་དཔའ་ཀི་བསམ་གཏན་གྱིས། སྣང་ཞིག་དགོན་ཆེན་དུ་མཚན་ཉིད་འཆད་ཉན་དབུ་བརྙེས་པའི་ལོ་རྒྱུས་གསུང་བཤད་གནང་བ། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ་རྩེ་ཞིག་ཚང་ཤེས་རབ་བསྟན་པའི་ཟླ་བ་རིན་པོ་ཆེས། བོན་གྱི་གྲུབ་མཐའི་སྐུ་ཚབ་མཛད་དེ་གསུང་བཤད་གནང་བ།
རྙིང་མའི་སྐུ་ཚབ་པ་མཁན་ཆེན་རིག་དར་དང་། བཀའ་བརྒྱུད་པའི་སྐུ་ཚབ་མཁན་ཆེན་ཉི་མ་རྒྱལ་མཚན། ས་སྐྱ་བའི་སྐུ་ཚབ་ཁྲི་ཆེན་བསོད་ནམས་རྒྱ་མཚོ། ཇོ་ནང་བའི་སྐུ་ཚབ་དགེ་བཤེས་དངོས་གྲུབ་དཔལ། དགེ་ལུགས་པའི་སྐུ་ཚབ་དགེ་བཤེས་དཀོན་མཆོག་རྒྱ་མཚོའམ་ཆོས་སྐུ་སོགས་གྲུབ་མཐའ་སོ་སོའི་སྐུ་ཚབ་ཀྱིས་གསུང་བཤད་གལ་ཆེན་གནང་བ། ཀྲུའུ་རེན་དཀོམ་གོ་ནས་ཚོགས་འདུའི་སྒྲིག་ལམ་དང་འབྲེལ་བའི་གསུང་བཤད་གནང་བ།
ཉིན་གུང་ཆུ་ཚོད་༡༢:༣༠སྟེང་མདོ་འཛིན་པ་ལྷ་བུ་བློ་བཟང་གིས། མདོ་སྨད་སྣང་ཞིག་དགོན་ཆེན་དུ་མཚན་ཉིད་འཆད་ཉན་གྱི་དབུ་བརྙེས་ནས་ལོ་འཁོར་བརྒྱ་ལོན་རྟེན་འབྲེལ་མཛད་སྒོ་མཇུག་བསྡུ་བའི་གསུང་བཤད་གནང་བ་དང་དྲན་རྟེན་མཉམ་པར་བླངས། ཕྱི་དྲོའི་ཆུ་ཚོད་གཉིས་པའི་སྟེང་།གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་དྲུང་ཡིག་ཚན་ཁག་གིས།ཐེངས་འདིའི་ཚོགས་ཆེན་གསུམ་ལ་ཞུགས་པའི་རྒྱུན་ལས་དང་འཐུས་མི་རྣམས་ཀྱི་མིང་ཐོ་བཀོད།གྲྭ་ཚང་བྱིངས་ནས་སྔགས་རྫོགས་ཀྱི་རྩོད་པ་མཛད། གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པའི་ཚོགས་གཙོའི་ཚོགས་འདུ་འཚོགས། ཚོགས་གཙོ་དང་མཚན་འཛིན་ཚོགས་གཙོ། ཚོགས་གཞོན་རྣམས་ནས། བསྟན་འགྲོའི་དོན་ལ་བཅངས་པའི་གྲོས་གཞི་གལ་ཆེན་མང་དུ་བཏོན། དགོང་མོའི་ཆུ་ཚོད་༦:༣༠སྟེང་། དགེ་བའི་བཤེས་གཉེན་རྣམས་འཚོགས་ནས་གཡུང་དྲུང་བོན་གཡས་རུའི་འཆད་རྩོད་ཆེན་མོ་ཐེངས་གཉིས་པའི་བཀོད་སྒྲིག་ཐད་ཀྱི་བགྲོ་གླེང་མཛད་པ་སྟེ་ཉིན་དང་པོའི་གནས་ཚུལ་རགས་བསྡུས་ཙམ་ཞིག་སྙན་བཟང་བསོད་ནམས་གཡུང་དྲུང་གིས་བྲིས།
རྩོམ་པ་པོ། ཚོགས་འདུའི་གསར་འགྱུར་འགན་འཛིན་ཚན་ཁག
1,319 total views, 2 views today


text:
ཕྱི་ཟླ་༧ཚེས་༢༦ཉིན་བཀའ་ཟུར་ཨ་ལགས་འཇིགས་མེད་རིན་པོ་ཆེ་རྡ་རམ་ས་ལ་རུ་དགོངས་པ་རྫོགས་འདུག དམ་པ་ཁོང་གིས་སྐུ་ཚེ་ཧྲིལ་པོར་༸གོང་ས་མཆོག་གི་བཀའ་དགོངས་ལྟར་བོད་མི་མང་ལ་སྲི་ཞུ་ཞུས་ཡོད་པ་རེད། འདས་པའི་ལོ་ཁ་ཤས་རིང༌། ཕྲན་གྱིས་བོད་ཀྱི་འཐབ་རྩོད་སྐོར་ལ། བཀའ་ཟུར་ཨ་ལགས་འཇིགས་མེད་རིན་པོ་ཆེར་འདས་པའི་ལོ་ཁ་ཤས་རིང་བཅར་འདྲི་ཞུས་པ་ཁག་ཕྱོགས་བསྒྲིགས་བྱས་ཡོད་པར་གསན་རོགས
July, 2012
...now browsing by month
བཀའ་ཟུར་ཨ་ལགས་འཇིགས་མེད་རིན་པོ་ཆེ།Thursday, July 26th, 2012
གསར་འགྱུར།Tuesday, July 24th, 2012
༡༽ ཚེས་༡༨ ཉིན་གོང་ས་མཆོག་ཆོས་དང་རིག་གཞུང་། སྐད་ཡིག་སོགས་བོད་དང་གཅིག་མཚུངས་ཡིན་པ། རྒྱ་གར་བྱང་ཕྱོགས་ཀྱི་ལ་དྭགས་ཁུལ་དུ་ཆིབས་བསྒྱུར་གནང་ནས་། ས་གནས་དེར་ཡོད་པའི་ཕོ་བྲང་ཞི་བའི་ཚལ་དུ་སྐུ་ངལ་གསོ་བཞིན་བཞུགས་ཡོད་པ་དང་། ཚེས་༢༦ ཉིན། ལ་དྭགས་རྒྱལ་ས་སླེ་རུ། གོང་ས་མཆོག་གི་ཐེབས་རྩ་ཁང་གིས་འགྲོ་གྲོན་བཏང་ནས་གསར་བསྐྲུན་བྱས་པའི་ ། འཇམ་དབྱངས་སློབ་གྲྭར་ཆིབས་བསྒྱུར་གནང་ནས་སློབ་མ་ཚོས་བཀའ་སློབ་དང་། དྲི་བར་ལན་འདེབས་རྒྱུ་ཡིན་པ་དང་། དེ་ནས་ལ་དྭགས་ཀྱི་རྒྱལ་ས་སླེ་ནས་སྤྱི་ལེ་༤༠༠ ཡི་མཚམས་སུ་ཡོད་པའི་ ཟངས་དཀར་ས་ཁུལ་དུ་ཆིབས་བསྒྱུར་གནང་ནས། མི་མང་ལ་བློ་སྦྱོང་ཚིགས་བརྒྱད་མའི་བཀའ་ཆོས་བཀའ་དབང་གནང་རྒྱུ་སོགས། སྤྱི་ཟླ་བརྒྱད་པའི་ཚེས་༧ བར་གོང་ས་མཆོག་གིས་ལ་དྭགས་དང་། ཟངས་དཀར་ཁུལ་དུ་ཆོས་ཕྱོགས་ཀྱི་མཛད་འཕྲིན་སྐྱོང་རྒྱུ་རེད་འདུག
༢༽ ཚེས་༢༡ དང ་༢༢་ ཉིན་གཉིས་རིང་། ཨ་མེ་རི་ཀའི་གྲོང་ཁྱེར་ནེའུ་ཡོག་ནང་བྱང་ཨ་མེ་རི་ཀའི་ བོད་རིགས་སྤྱི་མཐུན་ཚོགས་པའི་ཚོགས་ཆེན་ཐེངས་༡༣་པ་དེ་འཚོཌ་འདུག ད་ཐེངས་ཀྱི་ཚོགས་འདུ་འདིར། བོད་མིའི་སྒྲིག་འཛུགས་ཀྱི་བཀའ་བློན་ཁྲི་པ་བློ་བཟང་སེང་གེ་ལགས་དང་། བྱང་ཨ་རིའི་བོད་མི་མང་གི་སྤྱི་འཐུས་ནོར་བུ་ཚེ་རིང་ལགས། བཀྲིས་རྣམ་རྒྱལ་ལགས། བྱང་ཨ་མེ་རི་ཀའི་སྐུ་ཚབ་དོན་གཅོད བློ་བཟང་སྙན་གྲཌ་ལགས། དེ་བཞིན་ས་གནས་༢༥་ནས བོད་རིགས་སྤྱི་མཐུན་ཚོགས་པའི་སྐུ་ཚབ་འཐུས་མི་༣༥་མཉམ་ཞུགས་གནང་འདུག ཚོགས་ཆེན་ཐོག་ད་ལོའི་ཕྱི་ཟླ་དགུ་པའི་ནང་། དམིགས་བསལ་ཚོགས་ཆེན་ཐེངས་གཉིས་པའི་ཐོག བོད་ཀྱི་བདེན་པའི་འཐབ་རྩོད་དང་། བོད་ནང་གི་ཛ་དྲག་གནས་སྟངས་ཐད་བགྲོ་གླེང་གནང་ཕྱོགས་སྐོར། དེ་བཞིན་བྱང་ཨ་རིའི་ཁྱབ་ཁོངས་སུ་ཡོད་པའི་བོད་དོན་རྒྱབ་སྐྱོར་ཚོགས་པ་ཁག་དང་། བོད་རིགས་སྤྱི་མཐུན་ཚོགས་པ་ཁག་གི་འབྲེལ་ལམ་ཚགས་ཚུད་ཡར་རྒྱས་གཏོང་ཐབས། ཨ་རིའི་མངའ་སྡེ་ཁག་དང་། གྲོང་ཁྱེར་སོ་སོའི་གཞུང་། གྲོས་ཚོགས་ནང་བོད་དོན་རྒྱབ་སྐྱོར་སྔར་ནས་ཤུགས་ཆེན་ཐོབ་ཐབས་ བཅས་ཀྱི་སྐོར་ལ་བགྲོ་གླེང་གྲོས་མོལ་གནང་ཡོད་པ་རེད།
༣༽ བོད་མི་མང་སྤྱི་འཐུས་ལྷན་ཚོགས་ཀྱིས་བོད་དོན་ཆེད། བདེན་པའི་མེ་ལྕེ་སྐོར་བསྐྱོད་ཀྱི་ལས་འགུལ་ཞིག་སྤེལ་བཞིན་ཡོད་པ་ལྟར། ཟླ་ ༧ ཚེས་ ༢༠ ཉིན་ལྷོ་ཕྱོགས་ཁུལ་གྱི་བདེན་པའི་མེ་ལྕེ་སྐོར་བསྐྱོད། སྦེལ་ཀོབ་བོད་མིའི་གཞིས་ཆགས་སུ་འབྱོར་འདུག་ལ། སྐབས་དེར། རྒྱ་གར་ལྷོ་ཕྱོགས་བོད་དོན་རྒྱབ་སྐྱོར་ཚོགས་པའི་ཚོགས་གཙོ་ཡིས་ རྒྱལ་སྤྱིའི་ཁྱོན་ལ་གནས་པའི་བོད་ཀྱི་གྲོགས་པོ་དང་། བོད་དོན་རྒྱབ་སྐྱོར་བ་ཚོས་བོད་དོན་ཆེད། སོ་སོའི་གཞུང་ལ གནོན་ཤུགས་སྤྲོད་དགོས་པའི་འབོད་སྐུལ་གནང་འདུག ཡང་བདེ་སྐྱིད་སླར་གསོ་བོད་མིའི་གཞིས་ཆགས་ཀྱི་འགོ་འཛིན། བྱམས་པ་ཕུན་ཚོགས་ལགས་ཀྱིས་ཐུགས་རྗེ་ཆེ་ཞུའི་གསུང་བཤད་གནང་ནས། ས་གནས་རྒྱ་གར་གྲོང་སྡེ་ཁག་ནང་། བདེན་པའི་མེ་ལྕེ་སྐོར་སྐྱོད་ཀྱི་མཚན་རྟགས་བསྡུ་རུབ་བྱེད་བཞིན་ཡོད་པ་རེད། བདེན་པའི་མེ་ལྕེ་སྐོར་སྐྱོད་དང་། མཚན་རྟགས་བསྡུ་རུབ་ལས་འགུལ་གྱི་དགོས་འདུན་ཁག་ནི། འཛམ་གླིང་མཉམ་འབྲེལ་རྒྱལ་ཚོགས་ཀྱི་བོད་དོན་ཐོག་བཞག་པའི་གྲོས་ཆོད་ཁག སླར་ཡང་རྒྱལ་ཚོགས་ནས་གླེང་སློང་དང་། ལག་བསྟར་མཇུག་གནོན་དགོས་པ། བོད་ནང་ད་ལྟའི་ཛ་དྲག་གི་གནས་སྟངས་རྟོག་ཞིབ་སླད། རང་དབང་ཅན་གྱི་རྒྱལ་སྤྱིའི་སྐུ་ཚབ་ཁག་ཅིག་འཕྲལ་གཏོང་དགོས་པ། བོད་ནང་གི་བོད་མིའི་མངོན་འདོད་ བསྒྲུབ་རྒྱུར་མཉམ་འབྲེལ་རྒྱལ་ཚོགས་ཀྱིས་དམིགས་བསལ་འགན་འཁུར་ལེན་དགོས་པ་བཅས་དགོས་འདུན་དོན་ཚན་གསུམ་བཏོན་འདུག
༤༽གཟའ་སྤེན་པའི་ཉིན་རྒྱ་ནག་གི་རྒྱལ་ས་པེ་ཅིན་དང་། དེའི་ཉེ་འདབས་ཀྱི་གྲོང་ཁྱེར་ཁག་ནང་ལོ་དྲུག་ཅུའི་རིང་བྱུང་མ་མྱོང་པའི་དྲག་ཆར་བབས་ནས། ད་བར་མི་གྲངས་༣༧ འདས་གྲོངས་སུ་གྱུར་ཡོད་པ་དང་། སྲོག་སྐྱོབ་མི་སྣ་ཚུད་པའི་ཉུང་མཐའ་ཡང་མི་གྲངས་ བཅུ་གྲངས་ཞིག་གར་སོང་ཆ་མེད་དུ་འགྱུར་ཡོད་འདུག དྲག་ཆར་གྱིས་གནོད་ཚེ་ཕོག་ཡུལ་ཆེ་ཤོས། ཕང་ཧྲན་ས་གནས་ནས། མི་གྲངས་ཁྲི་ལྔ་ལྷག་གནས་སྤོར་བྱེད་དགོས་བྱུང་འདུག རྒྱ་ནག་གི་གསར་འགྱུར་རྒྱུད་ལམ་ཁག་གིས་ གཞུང་གིས་དྲག་ཆར་གྱི་གནོད་ཚེ་ཕོག་མི་ཚོར། རོགས་རམ་བྱེད་ཀྱིན་ཡོད་པ་སོགས་བཟང་ཕྱོགས་ཀྱི་གནས་ཚུལ་མང་པོ་ཞིག་འདོན་བཞིན་ཡོད་ན་ཡང་། པེ་ཅིན་གྱི་མང་ཚོགས་ཚོས་རྒྱ་ནག་གཞུང་གིས་དྲག་ཆར་གྱི་གནོད་ཚེ་བྱུང་བའི་བརྒྱུད་རིམ་ནང་། མང་ཚོགས་ལ་རོགས་རམ་དང་། ཕན་ཐོགས་པའི་ནུས་པ་གང་ཡང་འདོན་ཐུབ་མེད་པར་སྐྱོན་བརྗོད་ཤུགས་ཆེན་བྱེད་བཞིན་ཡོད་ཅིང་། རྒྱ་ནག་གི་ཝེས་པོ་ཞེས་པའི་དྲ་རྒྱ་གཅིག་པུའི་ཐོག གཟའ་ཟླ་བའི་ཉིན་མི་ས་ཡ་དགུ་ཙམ་གྱིས་བསམ་ཚུལ་བརྗོད་ནས། རྒྱ་ནག་གཞུང་གིས་གྲོང་ཁྱེར་གྱི་འཛུགས་སྐྲུན་ལས་གཞི་ཁྲོད། ཆུ་ལོག་སོགས་ཉེན་སྐྱོབ་ཀྱི་ཆུ་སྐའི་ལས་གཞི་ཡག་པོ་བཟོས་མེད་པར་སྐྱོན་བརྗོད་བྱས་འདུག
བཀའ་བློན་ཁྲི་བ་མཆོག་ལ་བཅར་འདྲི།Friday, July 20th, 2012
བོད་མིའི་སྒྲིག་འཛུགས་ཀྱི་བཀའ་བློན་ཁྲི་བ་བློ་བཟང་སེང་གེ་ལགས་ལ་བཅར་འདྲི་ཞུས་པར་གསན་རོགས།
གསར་འགྱུར།Tuesday, July 10th, 2012
ཟླ་བ་འདིའི་ཚེས་༦ ཉིན་ནི། གོང་ས་སྐྱབས་མགོན་རྒྱལ་བ་རིན་པོ་ཆེ་ དགུང་གྲངས་༧༧་ལ་ཕེབས་པའི་ སྐུའི་འཁྲུངས་སྐར་གྱི་ཉིན་མོ་ཡིན་པས། རྒྱ་གར་རྡ་རམ་ས་ལ་གཙོས་པའི འཛམ་གླིང་གི་ས་ཕྱོགས་གང་སར་བོད་མི་རྣམས་ཀྱིས། སྐུའི་འཁྲུངས་སྐར་རྣམ་པ་འདྲ་མིན་ངང་སྲུང་བརྩི་བྱས་ཡོད་པ་རེད། བཞུགས་སྒར་རྡམརམ་རལ་ས་ལ་རུ་ གོང་ས་མཆོག་དབུ་བཞུགས་ཀྱིས། བཀའ་བློན་ཁྲི་བ་དང་། སྤྱི་འཐུས་ཚོགས་གཙོ། གཙོས་པའི་ལས་བྱེད་རྣམ་པ་དང། མི་མང་སྟོང་ཕྲག་ཁ་ཤས་འཛོམས་ནས་ སྐུ་འཁྲུངས་སྐར་གྱི་སྲུང་བརྩི་བྱས་ཡོད་པ་དང་། སྐབས་དེར། བཀའ་བློན་ཁྲི་བས་ གོང་ས་མཆོག་གི་མཛད་རྗེས་ངོ་སྤྲོད་དང་འབྲེལ་ཁོང་གིས་གསུང་དོན། བཀའ་ཤག་གི་ངོས་ནས་ ྋགོང་ས་མཆོག་གི་དགོངས་གཞི་ལྟར་མང་གཙོ་དང༌། འཚེ་བ་མེད་པ། དབུ་མའི་ལམ་གྱི་སྲིད་བྱུས་ལ་འགྱུར་བ་མེད། དེར་བརྟེན་རྒྱ་ནག་མི་མང་སྤྱི་མཐུན་རྒྱལ་ཁབ་ཀྱི་ རྩ་ཁྲིམས་ཀྱི་སྒྲོམ་གཞིའི་འོག་ མིང་དོན་མཚུངས་པའི་རང་སྐྱོང་ཡོང་ཐབས་བྱེད་པའི་ དབུ་མའི་ལམ་གྱི་སྲིད་བྱུས་ལ་པེ་ཅིན་ནས་མོས་མཐུན་བྱེད་དགོས་པར་ནན་བརྗོད་བྱ་རྒྱུ་ཡིན།་ཞེས་གསུངས་ཡོད་པ་དང་། དེ་ནས་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་སྤེན་པ་ཚེ་རིང་ལགས་ཀྱིས། གོང་ས་མཆོག་གི་མཛད་རྗེས་དང་། སྤྱི་འཐུས་ཀྱི་ལས་དོན་ངོ་སྤྲོད་གསུངས་བཤད་གནང་འདུག དེ་བཞིན་བོད་མིའི་སྒྲིག་འཛུགས་ཀྱི་བཀའ་བློན་གསུམ་ ཡོ་རོབ་དང་། ཨེ་ཤ་ཡའི་རྒྱལ་ཁབ་ཁག་ཅིག་གི་ནང་ཕེབས་ནས་བོད་མི་དང་། བོད་དོན་རྒྱབ་སྐྱོར་བ་ཚོ་དང་མཉམ་དུ་ གོང་ས་མཆོག་གི་སྐུའི་འཁྲུངས་སྐར་སྲུང་བརྩི་བྱས་ཡོད་པ་རེད།
རྒྱ་ནག་གཞུང་གིས་བོད་གྱི་ས་ཁུལ་གང་སར། དམག་མི་འབོར་ཆེན་བཀྲམས་ནས་དམ་དྲག་ཤུགས་ཆེན་བྱེད་བཞིན་ཡོད་ནའང་། བོད་ནང་གི་ས་ཁུལ་ཁ་ཤས་སུ་གོང་ས་མཆོག་གི་སྐུའི་འཁྲུངས་སྐར་སྲུང་བརྩི་བྱས་འདུག
འདི་གར་གནས་ཚུལ་འབྱོར་བ་ལྟར་ན། བོད་ཤར་ཕྱོགས་རྟ་བོ་ཁུལ་དུ་། ཨ་མྱེས་རྨ་ཆེན་གངས་རིར་མདུན་དུ། བོད་མི་རྣམས་ཀྱིས་ འཁྲུངས་སྐར་ཉིན་བསང་གསོལ་གཟབ་རྒྱས་གཏོང་ སྲོལ་ཡོད་པ། རྒྱ་ནག་དམག་མི་འབོར་ཆེན་ཞིག་ཡོང་ནས་བཀག་འགོག་བྱས་ཡོད་ཀྱང་ དགེ་འདུན་པ་གཙོས་ བོད་མི་ཚོས རྟ་བོ་ཉ་མཚོ་དགོན་པའི་མདུན་དུ་ཡོད་པའི་མཆོད་རྟེན་ཆེན་པོར། ༧གོང་ས་མཆོག་གི་སྐུ་པར་གདན་འདྲེན་ཞུས་ནས་འཁྲུངས་སྐར་སྲུང་བརྩི་ཞུས་འདུག ཡང་ཨ་མདོ་རྨ་ཆུ་ས་ཁུལ་དུ། འབྲོག་པ་མང་པོ་ཞིག་རི་སྒང་ལ་སོང་ནས་ལྷ་བསང་བཏང་ཏེ་གོང་ས་མཆོག་གི་འཁྲུངས་སྐར་སྲུང་བརྩི་བྱས་ཡོད་འདུག བཞུགས་སྒར་རྡ་རམ་ས་ནས་༧གོང་ས་ མཆོག་གི་སྐུའི་འཁྲུངས་སྐར་གྱི་གསུང་བཤད་ནང་། བོད་ནང་གི་བོད་མི་རྣམས་ཀྱི་ལྷག་བསམ་ དད་པ་ དམ་ཚིག་ལ་དམིགས་བསལ་གྱི་བསྔགས་བརྗོད་གནང་འདུག་།
འདམ་གཞུང་རྫོང་དུ་ ན་གཞོན་རང་ལོ་ ༢༢ ཅན་ཞིག་གིས་རང་ལུས་མེར་བསྲེགས་བཏང་སྟེ་རྒྱ་གཞུང་ལ་ངོ་རྒོལ་བྱས་འདུག འདི་གར་གནས་ཚུལ་འབྱོར་བ་ལྟར་ན། ཟླ་འདིའི་ཕྱི་ཚེས་ ༧ ཉིན་ ལྷ་ས་གྲོང་ཁྱེར་འདམ་གཞུང་རྫོང་འདམ་ཆུ་ཁ་གྲོང་བརྡལ། མཆོད་རྟེན་ཁུག་ནས་ཡིན་པའི་ན་གཞོན་རང་ལོ་ ༢༢ ཡིན་པ་ཚེ་དབང་རྡོ་རྗེ་ཡིས་འདམ་གཞུང་རྫོང་ཐོག་ཏུ་ རང་ལུས་མེར་བསྲེགས་བཏང་སྟེ་ རྒྱ་གཞུང་ལ་ངོ་རྒོལ་བྱས་ཡོད་པ་དང་། ངོ་རྒོལ་བྱས་ནས་ཅུང་མ་འགོར་བར། ཉེན་རྟོག་པས་ཁོང་གི་ལུས་སྟེང་གི་མེ་བསད་དེ། རྫོང་སྨན་ཁང་དུ་ཁྲིད་ཡོད་ནའང་ཉིན་དེའི་དགོང་མོ་ཁོང་སྐུ་གྲོངས་ཡོད་འདུག འདི་ག་རླུང་འཕྲིན་ཁང་དེས་འདམ་གཞུང་རྫོང་ཉེན་རྟོག་ལས་ཁུངས་སུ་ཁ་པར་བཏང་སྟེ། གནས་ཚུལ་དྲིས་པར། གནས་ཚུལ་དེ་འདྲ་བྱུང་མེད་། ཞེས་བོིད་མི་ཞིག་གིས་རང་ལུས་མེར་བསྲེགས་བཏང་སྟེ་རྒྱ་གཞུང་ལ་ངོ་རྒོལ་བྱས་ཡོད་པ་ངོས་ལེན་བྱས་མ་སོང་།
བོད་མི་མང་སྤྱི་འཐུས་ལྷན་ཚོགས་ཀྱིས་ མཉམ་འབྲེལ་རྒྱལ་ཚོགས་ལ་ དགོས་འདུན་དོན་ཚན་གསུམ་བཏོན་ནས་ བདེན་པའི་མེ་ལྕེ་སྐོར་བསྐྱོད་ཀྱི་ལས་འགུལ་ཞིག། གོང་ས་མཆོག་གི་སྐུའི་འཁྲུངས་སྐར་དང་བསྟུན་ནས་། རྒྱ་གར་ནང་་བོད་མི་འདུས་སྡོད་བྱེད་སའི་ས་ཁུལ་ལ་དྭགས་དང་། ལྷོ་ཕྱོགས་ཀོ་ཅི། བྱང་ཤར་ཤིས་ལོང་ས་ཁུལ་་གསུམ་ནས་འགོ་འཛུགས་བྱས་ཡོད་པ་རེད། རྒྱལ་ཚོགས་ལ་དགོས་འདུན་དོན་ཚན་གསུམ་བཏོན་ཡོད་ནི། ཕྱི་ལོ་ ༡༩༥༩། དང་། ༡༩༦༡། ༡༩༦༥ སོ་སོར་ འཛམ་གླིང་མཉམ་འབྲེལ་རྒྱལ་ཚོགས་ཀྱིས་ བོད་དོན་ཐོག་བཞག་པའི་ གྲོས་ཆོད་ཁག་སླར་ཡང་རྒྱལ་ཚོགས་ནས་གླེང་སློང་དང་། ལག་བསྟར་མཇུག་གནོན་དགོས་པ།
བོད་ནང་གི་ད་ལྟའི་ཛ་དྲག་གནས་སྟངས་རྟོག་ཞིབ་སླད་ རང་དབང་ཅན་གྱི་རྒྱལ་སྤྱིའི་སྐུ་ཚབ་ཁག་ཅིག་འཕྲལ་གཏོང་དགོས་པ།
བོད་ནང་གི་བོད་མིའི་མངོན་འདོད་བསྒྲུབ་རྒྱུར་ མཉམ་འབྲེལ་རྒྱལ་ཚོགས་ཀྱིས་དམིགས་བསལ་འགན་འཁུར་བཞེས་དགོས་པ། བཅས་ཡིན་པ་རེད།
གོང་གསལ་དགོས་འདུན་དེ་དག་བསྒྲུབ་པའི་སླད་ རྒྱ་གར་གཙོས་རྒྱལ་སྤྱིའི་ས་གནས་ཡུལ་གྲུ་སོ་སོར་ བདེན་པའི་མེ་ལྕེ་སྐོར་བསྐྱོད་ཀྱི་ མཚན་རྟགས་བསྡུ་རུབ་ཀྱིས། ད་ལོའི་ཟླ ༡༢ ཚེས ༡༠ ཉིན་ ཨ་རི་ནིའུ་ཡོག་གྲོང་ཁྱེར་ནང་ཡོད་པའི་། རྒྱལ་ཚོགས་ལས་ཁུངས་དང་། སུད་སི་ཇི་ནི་ཝ་གྲོེང་ཁྱེར་ནང་ཡོད་པའི་ རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཚོགས། དེ་བཞིན་རྒྱ་གར་ནང་རྟེན་གཞི་བྱས་པའི་རྒྱལ་ཚོགས་ཀྱི་ཡན་ལག་ལས་ཁུངས་བཅས་ལ་སྙན་ཞུ་ཕུལ་རྒྱུ་རེད་འདུག་
ཨ་རིའི་རང་བཙན་ཉིན་མོ།Tuesday, July 10th, 2012
ཟླ་བ་བདུན་པའི་ཚེས་བཞི་ཉིན་ནི། ཨ་མི་རི་ཀར་དབྱིན་ཇུའི་དབང་འཛིན་འོག་ནས་རང་བཙན་ཐོབ་པའི་ཉིན་མོ་ཡིན་པས། ཉིན་དེར་ཨ་རིའི་རྒྱལ་ཡོངས་སུ་གཞུང་གི་ལས་ཁུངས་ཚང་མ་གུང་གསེང་བཏང་ནས་། རང་བཙན་ཉིན་མོ་སྲུང་བརྩི་བྱེད་བཞིན་ཡོད་པ་རེད།
སྔོན་ཆད་ཨ་མི་རི་ཀའི་གླིང་ཆེན་འདིའི་ནང་། ས་སྐྱེས་རྡོ་སྐྱེས་ཀྱི་གདོད་མིའི་མི་རིགས་གནས་སྡོད་བྱས་ཡོད་ནའང་། ༡༤༩༠ནང་ཡོ་རོབ་ནས་མི་དཀར་པོ། ཨ་མི་རི་ཀི་གླིང་ཆེན་འདིར་ཡོང་ནས་ རིམ་བཞིན་དབང་བསྒྱུར་བྱས་ཏེ། དབྱིན་ཇུའི་རྒྱལ་ཁབ་ཀྱི་དབང་འོག་ཏུ་གནས་ཡོད་པ་དང་། དེ་ནས་ ༡༧༧༥ ལོར། ཨ་རིའི་མི་མང་གིས་དབྱིན་ཇུའི་སྲིད་གཞུང་ལ་༼དཔྱ་ཁྲལ་སྤྲོད་འདོད་མེད་༽ ཞེས་། ཨ་རིའི་གསར་བརྗེ་ལས་འགུལ་འགོ་ཙུགས་ནས་ ཨ་རིའི་མི་མང་གིས་དབྱིན་ཇུའི་དབང་འཛིན་པར་ངོ་རྒོལ་བྱས་ཏེ། ༡༧༧༦ ལོར་ཨ་རིར་རང་བཙན་ཐོབ་ནས་ལོ་དེའི་ཟླ་བ་བདུན་པའི་ཚེས་༤ ཉིན། རང་བཙན་གསལ་བསྒྲགས་བྱས་ཡོད་པ་རེད། དེ་ནས་བཟུང་ཨ་རིའི་མི་མང་གིས། ལོ་ལྟར་ཟླ་བ་བདུན་པའི་ཚེས་༤་ཉིན། རང་བཙན་ཉིན་མོ་སྲུང་བརྩི་བྱེད་བཞིན་ཡོད་པ་རེད། ལྷག་པར་དུ་༡༩༤༡་ལོར་། ཨ་རིའི་གཞུང་གིས། རང་བཙན་ཉིན་མོ་ལོ་ལྟར་ཟླ་བ་བདུན་པའི་ཚེས་ ༤ ཉིན་ ཨ་རིའི་རྒྱལ་ཡོངས་སུ་ གཞུང་གི་ལས་ཁུངས་ཚང་མ་གུང་གསེང་ཡིན་པ་གཏན་འབེབས་བྱས་ཡོད་པ་རེད། ཨ་རིས་རང་བཙན་ཉིན་མོ་སྲུང་བརྩི་བྱེད་སྟངས་ནི། རྒྱལ་ཡོངས་རང་བཞིན་གྱི་མཛད་སྒོ་སོགས་མེད་ནའང་། གཞུང་གི་འགྲོ་སོང་བཏང་ནས་ས་གནས་སོ་སོར་ཤོག་སྦག་རྒྱག་པ་དང་། རོལ་དབྱངས་འདུ་འཛོམས་བྱེད་པ། རྒྱས་སྤྲོས་མ་ཡིན་པར་ནང་མི་དང་། གྲོགས་པོ་རྣམས་ལྷན་འཛོམས་ཀྱིས་རང་བཙན་ཉིན་མོ་སྲུང་བརྩི་བྱེད་སྲོལ་ཡོད་པ་རེད།


text:
ལྷ་ཀླུ་མི་ཡི་གཤེན་གསུམ་ནས་མུ་ཁྲིའི་བར་གྱི་ལོ་ཚིགས་གསུང་རོགས།
རྩོམ་བྲིས་པ། རྩོམ་སྒྲིག་པ། དྲི་བ་གཏོང་མཁན། ཁ་བའི་ཡུལ་གྱར་བ།
དྲི་བ། ལྷ་ཀླུ་མི་ཡི་གཤེན་གསུམ་དང་མུ་ཁྲི་བཙན་པོའི་བར་གྱི་ལོ་ཚིགས་སྐོར་འགྲེལ་བཤད་གནང་རོགས།
ལན། ལྷ་ཀླུ་མི་ཡི་གཤེན་གསུམ་ནས་མུ་ཁྲིའི་བར་དུས་ཚིགས་འཁོད་པའི་ལོ་རྒྱུས་ཁ་གསལ་ད་བར་མ་མཇལ། འོན་ཀྱང་ཀུན་མཁྱེན་གྱིས་བསྟན་རྩིས་ནོར་ཕྲེང་ནང་དུ། “སྟོན་པ་མྱ་ངན་ལས་འདས་ནས་ལོ་ཉེར་བརྒྱད་ནས། གསང་སྔགས་རྣམས་རྟག་གཟིགས་སུ་དར་བར་གསུངས་ཀྱང་། དོན་དུ་རྒྱུད་ཉི་ཟེར་ལས། སྡུད་འཁོར་རྣམས་ཀྱིས་ལོ་གསུམ་རེར་བོན་བསྟན་པའི་གཤམ་དུ། དེ་ནས་མི་ལོ་ཉི་ཤུ་རྩ་བརྒྱད་ནས་ཞེས་པ་ནས། རྒྱས་འབྲིང་བསྡུས་གསུམ་བོན་སྡེ་རྣམས། ཐམས་ཅད་འོལ་མོ་ལུང་རིང་དུ་འདུས། ཞེས་གསུངས་པ་ལྟར།
སྟོན་པ་ཞལ་བཞུགས་པ་ནས། སྡུད་འཁོར་རྣམས་ཀྱིས་བོན་འཁོར་བསྐོར་གྲུབ་པའི་བར་དེར། རྟག་གཟིགས་སུ་འདུལ་བ་མདོ་ཡི་བོན་རྣམས་རབ་ཏུ་དར་ཞིང་། གསང་སྔགས་རྣམས་ཆེར་མ་དར་བ་ཡིན་ཞིང་། དེ་ནས་མི་ལོ་ཉེར་བརྒྱད་ནས། ལྷ་ཀླུ་མི་ཡི་གཤེན་གསུམ་གྱིས། ལྷ་གནས་སུ་སྟོན་པ་འཆི་མེད་གཙུག་ཕུད་ཀྱིས་གསུངས་པའི་སྤྱི་སྤུངས་ལ་སོགས་པའི་གསང་སྔགས་རྣམས་དང་རྒྱལ་བ་གཤེན་རབ་ཉིད་ཀྱིས་གསུངས་པའི་གསང་སྔགས་ཀྱི་བོན་བཅས་ཏེ། བསྒྲགས་པ་སྐོར་གསུམ་གྱི་བོན་རྣམས། ལྷ་དང་ཀླུ་ཡི་ཡུལ་ནས་རྟག་གཟིགས་སུ་སྤེལ་བ་ཡིན་ནོ། དེ་ནས་གདུང་སོབ་མུ་ཆོས་ཡང་། གསང་སྔགས་ཆེར་མ་གསུངས་པ་ཡང་དེའི་དོན་ཡིན་ནོ། གཞན་ཡང་གོང་གོང་དུ་སྡུད་འཁོར་བཅུ་གསུམ་པོ་རེ་རེས། གཤེན་ལོ་གསུམ་གསུམ་དུ་བོན་གསུངས་པ་དེ་འཐད་དེ། རྒྱུད་ཉི་ཟེར་ལས། དེ་དག་ལ་ལོ་གསུམ་ཞེས་བཤད་ལ། དེ་ནས་མི་ལོ་ཉི་ཤུ་བརྒྱད་ལ། ཞེས་གསང་སྔགས་བྱུང་བའི་དུས་ལ་མི་ལོ་ཞེས་གསལ་བར་གསུངས་པའི་དགོངས་དོན་ཡང་དེ་ཡིན་པར་མངོན་ནོ། །དེ་ནས་མི་ལོ་སུམ་བརྒྱ་དང་སོ་བརྒྱད་ཀྱི་ས་བྱ་ལོར། ལི་ཤུ་སྟག་རིང་གཉན་ཡུལ་ཟ་ར་སྟག་སྐྱ་རུ་རྫུས་སྐྱེས་སུ་བསྟན་པ་ཡིན་ཞིང་དེ་ནས་ལོ་བརྒྱ་དང་ཉེར་ལྔ་ནས་རྫུ་འཕྲུལ་ཡེ་ཤེས་ཞང་ཞུང་ཕུག་པ་རྟག་གཟིགས་ཀྱི་ཡུལ་ནས། ཞང་ཞུང་སྨར་གྱི་ཡུལ་དུ་བྱོན། དེ་ནས་ལོ་དྲུག་ཅུ་ནས་བོད་རྒྱལ་གཉའ་ཁྲི་བཙན་པོ་བྱ་བ་རྒྱལ་པོ་སྐྱབས་སེང་གི་སྲས་སུ་བྱམས་མའི་དངོས་གྲུབ་བྱུང་བ་དེ་ཉིད། གནམ་ནས་ལྷ་རི་གྱང་ཐོའི་རྩེར་ཕེབས་པ་ཡིན་ནོ། དེ་ནས་ལོ་དྲུག་ཅུ་རེ་གཉིས་ནས། སྲས་རྒྱལ་པོ་མུ་ཁྲི་བཙད་པོ་བལྟམས།” ཞེས་གསུངས་འདུག་པ་འདིར་སྐུ་ཉིད་ནས་དུས་ཁོམ་འབྱུང་ཚེ་གཟིགས་ཙམ་གནང་ན་ཅུང་ཙམ་ཞིག་རྙེད་ཐུབ།


text:
སྤྱི་ལོ་2011ལོའི་ལོ་མཇུག་ཏུ། རྩ་འཛུགས་ཀྱིས་གུས་མོ་དགོན་སྡེའི་ལས་དོན་ལེགས་འགྲུབ་བྱེད་པར་མངགས་གཏོང་བྱས་པས། གཟི་བརྗིད་ལྡན་པའི་དགོན་སྡེར་བཅའ་སྡོད་ལས་བྱེད་པ་ཞིག་བྱེད་རྒྱུ་བྱུང་། ལོ་དྲུག་རིང་དགོན་སྡེར་བཅའ་སྡོད་བྱས་པའི་ལས་དོན་གྱི་ཁྲོད་དུ། གུས་མོས་དགོན་པ་ནི་རང་གི་སྐྱིད་སྡུག་མྱོང་སའི་ཁྱིམ་ཚང་དང་བཙུན་མར་རང་གི་སྙིང་ཉེ་བའི་གྲོགས་མོའི་འདུ་ཤེས་འཛིན་ནས། ངལ་བ་ཁྱད་བསད་དང་འགན་འཁྲི་གཙང་སྒྲུབ་ཀྱི་ཐོག་ནས་སློབ་གསོ་དང་། དོ་དམ། ཞབས་ཞུའི་འགན་ནུས་ཆེན་པོ་གསུམ་ནན་ཏན་གྱིས་བསྒྲུབས་ཡོད་ལ། ཏང་གི་ཚོགས་ཆེན་བཅུ་དགུ་པའི་དགོངས་དོན་དང་ལྗོངས་ཏང་ཨུད་ཀྱི་སྐབས་དགུ་པའི་ཚང་འཛོམས་གྲོས་ཚོགས་ཐེངས་གསུམ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་གཏིང་ཟབ་བྱས་ཡོད་ཅིང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་སྐྱོང་བོད་བརྟན་གྱི་འཐབ་ཇུས་ཀྱི་དགོངས་པ་གལ་ཆེན་ཁྱོན་ཡོངས་ནས་ལག་བསྟར་དོན་འཁྱོལ་བྱས་ཐོག ལྗོངས་ཏང་ཨུད་དང་སྲིད་གཞུང་གི་དགོན་སྡེ་དོ་དམ་ལས་དོན་སྐོར་གྱི་ཐབས་ཇུས་དང་བཀའ་བཀོད་ཁག་མཐའ་གཅིག་ཏུ་ལག་བསྟར་བྱས་ཡོད།
ཡིད་ཆེས་བརྟན་པོས་འགན་འཁྲི་ཕྲག་ཏུ་ཁུར་བ། ཆབ་སྲིད་ཀྱི་ལངས་ཕྱོགས་བརྟན་པོ་དང་། ལེགས་ཉེས་དབྱེ་འབྱེད་ཀྱི་ཆབ་སྲིད་ཀྱི་ཤེས་ཚོར་སྐྱེན་པོ། ཀུན་སྤྱོད་ཀྱི་བྱང་ཚད་ཡག་པོ་བཅས་ནི་དགོན་སྡེར་བཅའ་སྡོད་ལས་བྱེད་པར་ཚང་དགོས་པའི་རེ་བ་ཨང་དང་པོ་དེ་ཡིན་ལ། ང་ཚོར་ཚོད་བགམ་ཆེན་པོ་བྱས་པ་ཞིག་ཀྱང་ཡིན། ལོ་དྲུག་གི་རིང་། ང་ཚོས་བློ་བརྟན་འགྱུར་མེད་ངང་ཏང་གི་ཆོས་ལུགས་ལས་དོན་གྱི་གཞི་རྩའི་ལམ་ཕྱོགས་དང་རྒྱལ་ཁབ་ཀྱི་ཆོས་ལུགས་ལས་དོན་སྐོར་ལ་དོ་དམ་བྱེད་པའི་ཁྲིམས་ལུགས་ཁྲིམས་སྲོལ་ལག་བསྟར་བྱས་ཡོད་ལ། སྔ་ཕྱི་བར་གསུམ་དུ་བསམ་བློ་དང་། ཆབ་སྲིད། བྱ་སྤྱོད་བཅས་ཀྱི་ཐོག་ནས་ཏང་ཀྲུང་དབྱང་དང་ལྗོངས་ཏང་ཨུད་དང་ཚད་མཐོའི་གཅིག་གྱུར་ཡོང་བ་བྱས་ཏེ། འགན་འཁྲིར་མི་གཡོལ་བ་དང་དཀའ་ངལ་ལ་ཞུམ་པ་མེད་པའི་བླང་བྱ་གཞིར་བཟུང་། ས་སྲུང་གི་འགན་འཁྲི་ཡོད་པ་དང་། ས་སྲུང་གི་འགན་འཁྲི་ཁུར་ཐུབ་པ། ས་སྲུང་གི་འགན་འཁྲི་སྒྲུབ་ཐུབ་པ་བཅས་བྱས་ཡོད། ཏཱ་ལ་སྐྱེ་ཕྲེང་བཅུ་བཞི་པར་དགག་རྒྱག་གཏིང་ཟབ་དང་མཐའ་གཅིག་ཏུ་ཏཱ་ལ་སྐྱེ་ཕྲེང་བཅུ་བཞི་པའི་རུ་ཚོགས་དང་དབྱེ་མཚམས་གསལ་པོ་བཅད་དེ། མཐའ་གཅིག་ཏུ་མེས་རྒྱལ་གོང་བུ་གཅིག་གྱུར་དང་། མི་རིགས་མཐུན་སྒྲིལ་ལ་སྲུང་སྐྱོབ། དར་ཆ་གསལ་འདོན་གྱིས་ཁ་ཕྲལ་ལ་ངོ་རྒོལ་བཅས་བྱས་ཡོད། ལོ་དྲུག་གི་རིང་། ང་ཚོས་ཆོས་ལུགས་ལས་དོན་སྐོར་གྱི་གཞི་རྩའི་ལམ་ཕྱོགས་ཁག་སློབ་སྦྱོང་ནན་ཏན་བྱས་ཡོད་པ་དང་། བོད་བརྒྱུད་ནང་བསྟན་གྱི་ལོ་རྒྱུས་དང་ཤེས་བྱ་སློབ་སྦྱོང་བྱས་ཏེ། དགོན་སྡེ་དོ་དམ་བྱེད་པའི་རིག་གཞུང་ཆུ་ཚད་དང་རྙོག་འཛིང་གི་རྣམ་པ་ཐག་གཅོད་བྱེད་པའི་ལས་ཀའི་འཇོན་ཐང་ཆེ་རུ་བཏང་བ་དང་། ཁྲིམས་ལྟར་ཆོས་ལུགས་ལས་དོན་ལ་དོ་དམ་བྱེད་པའི་གདེང་ཚོད་དང་གདིང་ཤུགས་ཇེ་ཆེར་བཏང་སྟེ། དོ་དམ་བྱེད་ཕོད་པ་དང་། དོ་དམ་གནད་འཕིགས་པ། དོ་དམ་བྱེད་ཤེས་པ་བཅས་བྱས་ཡོད།
མི་སེམས་གཅིག་སྒྲིལ་གྱིས་ནུས་ཤུགས་གོང་བུར་སྒྲིལ་བ། ལོ་དྲུག་གི་རིང་། ང་ཚོས་ལྗོངས་ཏང་ཨུད་དང་སྲིད་གཞུང་གི་དགོན་ཕན་གྲྭ་ཕན་གྱི་སྲིད་ཇུས་ཁག་ཆད་ལུས་མེད་པར་དོན་འཁྱོལ་བྱས་ཏེ། ཏང་དང་སྲིད་གཞུང་གིས་གནང་བའི་གཟིགས་སྐྱོང་དང་ཐུགས་ཁུར་དག་གྲྭ་བཙུན་མི་རེ་ངོ་རེའི་སེམས་ངོས་སུ་འཕྲོ་ཐུབ་པ་བྱས་ཡོད། ང་ཚོ་གར་རི་དགོན་པར་ཆ་བཞག་ནས་ཞུས་ན། ད་ལྟའི་ཆར་དགོན་སྡེའི་རྨང་གཞིའི་སྒྲིག་བཀོད་ཕྱོགས་ཡོངས་ནས་ལེགས་བཅོས་བྱུང་བ་དང་། བཙུན་མ་རྣམས་དཀར་གཙང་སྤྱོད་གོ་ཆེ་བའི་གྲྭ་ཤག་ཏུ་སྡོད་རྒྱུ་བྱུང་ཡོད་ལ། གྲྭ་ཤག་ཚང་མར་གློག་ཡོད་ཅིང་ཡན་ལག་བརྒྱད་ལྡན་གྱི་འཐུང་ཆུ་དང་། ཉི་ནུས་ཀྱི་ལམ་སྒྲོན། སྲུང་སྐར་གྱི་བརྙན་འཕྲིན་བཅས་ཡོད་པའི་ཐོག སྨན་བཅོས་དང་། རྒན་གསོ། མི་ལུས་ཀྱི་ཐོལ་བྱུང་བར་ཆད་སེལ་བའི་འགན་བཅོལ་བཅས་ཡོངས་སུ་ཁྱབ་ཡོད་ཅིང་དབུལ་ཕོངས་ཀྱི་གྲྭ་བཙུན་ལ་མ་མཐའི་འཚོ་བ་འགན་སྲུང་ཡང་ཡོད། ལོ་དྲུག་གི་རིང་། ང་ཚོས་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་ལག་ལེན་ཧུར་ཐག་བསྒྲུབས་ཏེ། དགོན་སྡེའི་ཁྲིམས་ལུགས་དྲིལ་བསྒྲགས་སློབ་གསོ་དང་། རྒྱལ་གཅེས་རིང་ལུགས་ཀྱི་སློབ་གསོ། ཏང་གི་བཀའ་དྲིན་ཚོར་བའི་སློབ་གསོ། བོད་གསར་རྙིང་བསྡུར་བའི་སློབ་གསོ་སོགས་རྒྱུན་མཐུད་གཏིང་ཟབ་ངང་སྤེལ་ནས། མཐུན་སྒྲིལ་དང་བརྟན་ལྷིང་ནི་བདེ་སྐྱིད་ཡིན་པ་དང་ཁ་བྲལ་དང་ཟང་ཟིང་ནི་ཆག་སྒོ་ཡིན་པའི་གནས་ལུགས་ཁ་གསལ་བཤད་ཐོག ཏཱ་ལ་སྐྱེ་ཕྲེང་བཅུ་བཞི་པའི་རུ་ཚོགས་ཀྱིས་མེས་རྒྱལ་ཁ་ཕྲལ་དང་བོད་ཕུང་ཆོས་དཀྲུག་གི་ངན་ཇུས་ལ་ངོས་འཛིན་གསལ་པོ་ཡོང་བར་ཁྲིད་སྟོན་བྱས་ཡོད། ལྷག་པར་དུ་2017ལོར“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་སྤེལ་བ་ནས་བཟུང་། གར་རི་དགོན་པའི་བཙུན་མའི“འདུ་ཤེས་བཞི”སྔར་བས་གོང་མཐོར་ཕྱིན་ཡོད་ལ“མོས་སེམས་ལྔའི”བསམ་བློའི་འཁྱེར་སོར་ཤུགས་སྣོན་ཆེན་པོ་བརྒྱབ་ཡོད། བཙུན་མས་རང་འགུལ་ངང་བརྟན་ལྷིང་སྲུང་སྐྱོང་བྱེད་པའི་བསམ་འདུན་དེ་བས་ཆེ་རུ་ཕྱིན་ཡོད། ལོ་དྲུག་གི་རིང་། ང་ཚོས་བཙུན་མ་རྣམས་དང་ལྷག་བསམ་ཟོལ་མེད་ཀྱིས་འབྲེལ་གཏུགས་བྱས་ཏེ། ཁོང་ཚོར་བསམ་བློའི་ཐད་ཁྲིད་སྟོན་དང་། བརྩེ་སེམས་ཐད་ཉེ་འབྲེལ། འཚོ་བའི་ཐད་སེམས་ཁུར་བྱས་ནས་ཁོང་ཚོའི་བསམ་ཚུལ་ཤེས་རྟོགས་དང་དོགས་ཆར་སེལ་རོགས་བྱས་ཡོད། ཡང་སྒོས་སུ་ཁོང་ཚོར་རིག་གནས་གསབ་ཁྲིད་འཛིན་གྲྭ་གཉེར་ཏེ་རྒྱ་བོད་སྐད་ཡིག་དང་། ཚན་རྩལ་ཤེས་བྱ། བདེ་ཐང་ཤེས་བྱ་སོགས་བསླབས་པ་མ་ཟད། སྨན་པ་བསྟེན་རོགས་སོགས་བྱས་ཡོད། ང་ཚོས་ལྷག་བསམ་རྣམ་དག་གིས་ཞབས་ཞུ་སྒྲུབ་པས་བཙུན་མ་རྣམས་ཀྱིས་ང་ཚོ་ནི་ཡིད་ཆེས་དང་བློས་འགེལ་ཆོག་པའི་དགའ་ཉེ་སྤུན་མཆེད་ལ་བརྩི་ཞིང་། ཏང་དང་སྲིད་གཞུང་གི་དགོན་ཕན་གྲྭ་ཕན་སྲིད་ཇུས་ཡག་ལ། གུང་ཁྲན་ཏང་གིས་མངགས་པའི་བཅའ་སྡོད་ལས་བྱེད་ཡག་ཅེས་བསྟོད་པའི་མཐེ་བོང་ཡང་ཡང་བསྒྲེངས་བཞིན་ཡོད།
ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོ་བཅངས་པ། དགོན་སྡེར་བཅའ་སྡོད་ལས་ཀ་ནི་ལས་འགན་ལྕི་ལ་གཟི་བརྗིད་དང་ལྡན་པ་ཞིག་ཡིན་པས། དགོན་སྡེར་བཅའ་སྡོད་བྱེད་པའི་ལོ་དྲུག་གི་རིང་། ང་ཚོས་བློ་རྩ་སྔར་བས་བརྟན་པ་དང་། ཀུན་སྤྱོད་སྔར་བས་ལེགས་པ། ནུས་པ་སྔར་བས་གོང་མཐོར་བཏང་བ། གདེང་ཚོད་དང་ཆོད་སེམས་དེ་བས་བརྟན་དུ་བཏང་ཡོད། མ་འོངས་པའི་ལས་ཀའི་ནང་། གུས་མོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་སྔར་བས་མཐུན་སྒྲིལ་དམ་ཟབ་བྱས་ཐོག ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དགོངས་པའི་རླབས་ཆེན་དར་ཆ་མཐོན་པོར་བསྒྲེངས་བ་དང་། ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོ་བཅངས་ཏེ། དགོན་སྡེར་བཅའ་སྡོད་ཕུལ་བྱུང་ལས་བྱེད་པ་ཚོ་མིག་དཔེར་འཛིན་ནས། དགོན་སྡེར་བཅའ་སྡོད་ལས་དོན་སྒྲུབ་རིང་འགན་འཁྲི་ཡག་པོ་སྒྲུབ་རྒྱུའི་ཆོད་སེམས་བརྟན་པོ་བཅངས་བ་དང་། སྔར་བས་སྤྲོ་སེམས་ཆེར་བསྐྱེད་དང་སྔར་བས་ངར་ཤུགས་ཆེར་བསྐྱེད། སྔར་བས་སྤྱོད་ལམ་བཟང་པོའི་ཐོག་ནས། སྙིང་རུས་ཅན་གྱི་རྡོ་ལ་ཨི་ཁུང་འབིགས་པ་ལྟར་དགོན་སྡེའི་དོ་དམ་དང་། ཞབས་ཞུ། སློབ་གསོའི་ལས་དོན་ཁག་གཏིང་ཟབ་ཅིང་ཞིབ་ཚགས་པའི་སྒོ་ནས་བསྒྲུབ་རྒྱུ་ཡིན་ལ། ཆོས་ལུགས་ཞི་མཐུན་དང་བསྟན་དོན་ལམ་ལྷོངས། དགོན་སྡེ་ཞི་མཐུན་བཅས་ཀྱི་གཡུར་ཟའི་གྲུབ་འབྲས་ཐོག་ནས་ཏང་དང་སྲིད་གཞུང་གིས་ང་ཚོར་བཅོལ་བའི་ཐུགས་རེ་དང་ལས་འགན་ཁག་ལེགས་འགྲུབ་བྱ་རྒྱུ་ཡིན།


text:
དགོན་པ་འདི་ནི་ཀརྨ་ཞྭ་དམར་བ་སྐུ་ཕྲེང་བཞི་པ་ཆོས་གྲགས་ཡེ་ཤེས(རབ་བྱུང་བརྒྱད་པའི་ཆུ་བྱ1453ལོ་ནས་རབ་བྱུང་དགུ་པའི་ཤིང་སྤྲེལ1524ལོ་བར་དགུང་ལོ་བདུན་ཅུ་དོན་གཉིས་བཞུགས)ཀྱིས་རབ་བྱུང་བརྒྱད་པའི་ཆུ་ཕག(1403)ལོར་ཕྱག་བཏབ།
དགོན་པ་འདིར་ཡངས་པ་ཅན་ཞེས་ཐོགས་པའི་རྒྱུ་མཚན་ནི་རྒན་རབས་ཚོའི་ངག་རྒྱུན་ལ། དེ་སྔོན་རྒྱ་གར་ཁུལ་དུ་ཡངས་པ་ཅན་ཞེས་མིང་ཐོགས་པའི་དགོན་པ་ཞིག་ཡོད་པ་དེ་འཐོར་ཞིག་ཏུ་སོང་བའི་རྒྱ་ཕིབས་དུམ་བུ་ཞིག་བོད་དུ་དབོར་ནས་བཟོ་བཅོས་བརྒྱབ་རྗེས་དགོན་པའི་ཐོག་ཁར་བཀབ་པར་བརྟེན་དགོན་པའི་མིང་ཡངས་པ་ཅན་ཞེས་ཐོགས་པ་ཡིན་ཟེར་སྲོལ་འདུག དགོན་པ་འདི་ཐོག་མར་འདེབས་སྐབས་ཀྱི་རྒྱ་ཁྱོན་ལ་གཙུག་ལག་ཁང་དང་བླ་བྲང་བཅས་པར་ཀ་བ་བདུན་ཅུ་དོན་དྲུག་གི་ས་དང༌། རྡོ་གཅལ་ཆེན་མོའི་མཐའ་བསྐོར་དུ་གྲྭ་ཁང་བརྒྱ་དང་གོ་བདུན་ཡོད་པ་རྣམས་རིན་སྤུངས་སྡེ་པ་དོན་ཡོད་རྡོ་རྗེས་སྦྱིན་བདག་བྱས་ཐོག དབུས་དང་བྱང་འབྲོག་ཉེ་འཁོར་ཁུལ་བཅས་ཀྱི་ལས་མི་བསྐུལ་ནས་བརྩིགས་ཏེ། ལས་རྒྱུན་བོད་ཟླ་བཞི་པའི་ཚེས་བཅུ་དགུ་ནས་ཟླ་བ་དགུ་པའི་ཚེས་ཤར་བར་ཟླ་བ་བཞི་དང་ཟླ་ཕྱེད་ཙམ་འགོར་ཞིང༌། ཕྱི་རྩིགས་ལྡེབས་ཞལ་བཅས་ཡོངས་རྫོགས་གྲུབ་པ་ཡིན། རབ་བྱུང་བཅུ་པའི་ས་རྟ(1618)ལོར་གཙང་པ་སྡེ་སྲིད་ཕུན་ཚོགས་རྣམ་རྒྱལ་དང༌། ཀརྨ་པ་མཆོད་ཡོན་གྱི་དམག་དཔུང་དབུས་སུ་དྲངས་ཏེ་སེ་འབྲས་གཉིས་ལ་གཏོར་སྐྱོན་ཚབས་ཆེན་བཏང་བའི་དགྲ་ལན་དུ་རབ་བྱུང་བཅུ་གཅིག་པའི་ཆུ་རྟ(1642)ལོར་གོ་ཤི་ཧན་གྱི་དམག་དཔུང་གིས་གཙང་པ་སྡེ་སྲིད་གཏོར་སྐབས་དགོན་པ་འདིར་ཡང་ཞོར་ལ་གཏོར་སྐྱོན་ཚབས་ཆེན་བྱུང༌། དེ་རྗེས་ཡངས་ཅན་དགོན་པ་བསྐྱར་གསོ་བྱུང་ནས་ཞྭ་དམར་སྐུ་ཕྲེང་དགུ་པ་ཆོས་ཀྱི་འབྱུང་གནས་བར་ཉམས་ཆག་མེད་པར་གནས་ཀྱང༌། ཞྭ་དམར་སྐུ་ཕྲེང་བཅུ་པ་ཆོས་གྲུབ་རྒྱ་མཚོ་དེ་པཎ་ཆེན་རིན་པོ་ཆེ་སྐུ་ཕྲེང་དྲུག་པ་དཔལ་ལྡན་ཡེ་ཤེས་ཀྱི་སྐུ་མཆེད་དུ་གྱུར་ཞིང༌། པཎ་ཆེན་རིན་པོ་ཆེ་སྐུ་འདས་རྗེས་ཕྱག་མཛོད་རྗེ་དྲུང་ཧོ་ཐོག་ཐུ་དང་ཞྭ་དམར་སྤྲུལ་སྐུ་གཉིས་རྒྱུ་ནོར་བགོ་བཤའ་བྱ་རྒྱུར་མ་འཆམས་པར་བརྟེན་ཞྭ་དམར་བས་གོར་ཥ་རྒྱལ་པོར་མགོ་བཏགས་ཞུས་ཤིང༌། ས་སྣ་ལམ་རྒྱུས་བྱས་ཏེ་རབ་བྱུང་བཅུ་གསུམ་པའི་ས་སྤྲེལ(1788)ལོར་གོར་ཥ་བཙན་འཛུལ་དམག་བོད་དུ་འཁྲིད་དེ་བཀྲ་ཤིས་ལྷུན་པོར་གཏོར་སྐྱོན་ཚབས་ཆེན་བཏང་བ་སོགས་བྱས་པར་བརྟེན། མན་ཆིང་གོང་མའི་སྲིད་གཞུང་གིས་ཆེད་མངགས་བོད་དུ་བཏང་བའི་དམག་དཔུང་གིས་གོར་ཥ་བཙན་འཛུལ་དམག་གཏོར་ཕམ་བཏང་རྗེས་ཁོང་ཉིད་དུག་བཟས་ནས་རང་ཤི་བརྒྱབ་པ་དང༌། མན་ཆིང་སྲིད་གཞུང་དང་བཀའ་ཤག་གིས་ཞྭ་དམར་སྐུ་ཕྲེང་རྗེས་མའི་ཡང་སྲིད་རྩད་གཅོད་མི་ཆོག་པའི་གཏན་འབེབས་བཟོས་པ་དང་ཆབས་ཅིག་དགོན་པ་འདིར་གྲྭ་པ་མང་ཆེ་བ་འཐོར་ནས་ལྷག་མ་གྲྭ་གྲངས་བཅུ་སྐོར་ལས་མ་ལུས་ཤིང༌། སྐབས་དེའི་སྲིད་སྐྱོང་རྟ་ཚག་བསྟན་པའི་མགོན་པོས་སྙེ་མོ་ཐར་པ་ཆོས་གླིང་ནས་གྲྭ་གྲངས་བཞི་བཅུ་སྐོར་གྱི་གྲྭ་རྒྱུན་བསྐོང་འགུགས་ཐོག་དགོན་པ་འདིའི་གྲུབ་མཐའ་དགེ་ལུགས་སུ་བསྒྱུར་ཞིང༌། གདུང་་རྟེན་ལྷ་ཁང་དང་གཟིམ་ཆུང་སོགས་སྒོ་རྒྱ་དམ་མནན་བྱས་ཏེ། རབ་བྱུང་བཅུ་དྲུག་པའི་མེ་བྱ(1957)ལོ་བར་དེ་མུར་ལུས་ཤིང༌། དེ་རྗེས་སྒོ་རྒྱ་བཀྲོལ་བ་མ་ཟད། ཞྭ་དམར་སྤྲུལ་་སྐུའི་ཡང་སྲིད་རྩད་གཅོད་ཞུས་ཆོག་པའི་ཆོག་མཆན་ཡངཐོབ་པ་རེད། འོན་ཀྱང་སྐབས་དེར་ཡངས་ཅན་དགོན་པའི་ཆ་རྐྱེན་དང༌། གནས་ཚུལ་གཞན་དག་གི་རྐྱེན་པས་ཞྭ་དམར་སྤྲུལ་སྐུའི་ཡང་སྲིད་རྩད་གཅོད་ཞུ་རྒྱུ་མ་བྱུང་བར་ལུས་སྐད་འདུག དགོན་པ་འདིར་ཡོད་པའི་སྐུ་གསུང་ཐུགས་རྟེན་དང་གནའ་རབས་རིག་དངོས་ཀྱི་སྐོར་ལ་ཞྭ་དམར་སྐུ་ཕྲེང་བཞི་པས་བཞེངས་པའི་ཐུབ་ཆེན་གཙོ་འཁོར༌གསུམ་དང་གསེར་བྲིས་ཀྱི་བཀའ་འགྱུར་དང་བསྟན་འགྱུར༌སོགས་ཀརྨ་ཞྭ་དམར་བ་སྐུ་ཕྲེང་རིམ་བྱོན་གྱིས་བཞེངས་པའི༌རྟེན་གསུམ་ཁག་མང་པོ་དང༌། ལྷག་པར་མགོན་ཁང་དང༌འདུ་ཁང་གི་ལྡེབས་བྲིས་རྣམས་རང་རེའི་ལྗོངས་ཀྱི་རི་མོ་མཁས་པ་སྨན་ལུགས་ཀྱི་བྲིས་སྲོལ་ཐོག་མར་སྲོལ་གཏོད་མཛད་མཁན་སྨན་ཐང་པ་དོན་གྲུབ་དང༌། དེའི་སྲས་སྨན་ཐང་པ་འཇམ་དབྱངས། མཁྱེན་ལུགས་ཀྱི་རི་མོའི་བྲིས་སྲོལ་ཐོག་མར་སྲོལ་གཏོད་མཛད་མཁན་གོང་དཀར་སྒང་སྟོད་པ་མཁྱེན་བརྩེ་བཅས་ཀྱིས་བྲིས་གནང་མཛད་པ་ཡིན་ཞེས་ཞྭ་དམར་སྐུ་ཕྲེང་བཞི་པའི་རྣམ་ཐར་ནང་གསལ།


text:
དང་པོ། གྲངས་ཀྱི་རང་སྒྱུར།
གྲངས་ཤིག་གི་རང་སྒྱུར་གྱིས་གྲངས་དེ་རང་གིས་རང་ལ་ཐེངས་ག་ཚོད་བསྒྱུར་བ་གསལ་བཤད་བྱེད་ཀྱི་ཡོད།
82 ནང་དུ་ “2” ཀྱིས་གྲངས་ 8 དེ་ཐེངས་གཉིས་བསྒྱུར་བ་གསལ་བཤད་བྱས་ཡོད་པས། 2 ལ་ཐེངས་གྲངས་སམ་ཐེངས་ཟེར་བ་དང་ 8 ལ་ཞབས་གྲངས་སམ་ཞབས་ཟེར།
དེར་བརྟེན། 82 = 8 × 8 = 64 རྒྱུན་དུ་ཁ་ནས་ 82 ལ་ 8 ཀྱི་ཐེངས་ 2 སྒྱུར་རམ་ 8 རང་ 2 སྒྱུར་ཞེས་བརྗོད་པས་ཆོག།
དཔེར་བརྗོད་དང་པོ། 53 = 5 × 5 × 5 = 125
- རྗོད་སྟངས། 53 ལ་ 5 ཡི་ཐེངས་གསུམ་སྒྱུར་རམ་ཡང་ན་ 5 རང་གསུམ་སྒྱུར་ཞེས་ཟེར།
དཔེར་བརྗོད་གཉིས་པ། 24 = 2 × 2 × 2 × 2 = 16
- རྗོད་སྟངས། 24 ལ་ 2 ཡི་ཐེངས་བཞི་སྒྱུར་རམ་ཡང་ན་ 2 རང་བཞི་སྒྱུར་ཞེས་ཟེར།
གྲངས་ཀྱི་རང་སྒྱུར་ལ་ལག་པས་འབྲི་བདེ་བ་དང་ཁ་ནས་འདོན་བདེ་བའི་ཁྱད་ཆོས་ཡོད།
དཔེར་ན། 96 ནི་ 9 × 9 × 9 × 9 × 9 × 9 ལས་འབྲི་བདེ་ལ་འདོན་བདེ་བ་ཡིན།
ཁྱེད་ཀྱི་འདོད་པ་ལྟར་གྲངས་གང་རུང་ཞིག་ཐེངས་གང་རུང་ཞིག་རང་སྒྱུར་བྱས་ཆོག།
སྤྱིར་བཏང་དུ།
གཉིས་པ། ཐེངས་གྲངས་མོ་ཡིན་པ།
གོང་དུ་རང་སྒྱུར་གྱི་ཐེངས་གྲངས་ནི་ཕོ་གྲངས་ཡིན་དུས་གྲངས་དེ་ཐེངས་དེ་ཙམ་གྱིས་བསྒྱུར་བ་ཡིན། དེ་ཡང་གྲངས་དེས་གྲངས་ 1 ལ་ཐེངས་དེ་ཙམ་གྱིས་བསྒྱུར་བར་གོ་ན་ཡང་ཆོག། མོ་གྲངས་ནི་ཕོ་གྲངས་ཀྱི་ལྡོག་ཕྱོགས་ཡིན་པ་དང་བགོད་རྩིས་ནི་སྒྱུར་རྩིས་ཀྱི་ལྡོག་ཕྱོགས་ཡིན་པས། གལ་ཏེ་གྲངས་ཤིག་གི་རང་སྒྱུར་ཐེངས་གྲངས་ནི་མོ་གྲངས་ཡིན་ན་ང་ཚོས་གྲངས་དེས་གྲངས་ 1 ལ་ཐེངས་དེ་ཙམ་གྱིས་བགོས་པས་ཆོག།
དཔེར་བརྗོད་དང་པོ། 8-1 = 1 ÷ 8 = 0.125
དཔེར་བརྗོད་གཉིས་པ། 5-3 = 1 ÷ 5 ÷ 5 ÷ 5 = 0.008
དེ་ཡང་ཕྱོགས་གཞན་ཞིག་ནས་བརྩིས་ན་སྟབས་བདེ་བར་སྣང་།
5-3 =1 ÷ (5 × 5 × 5) = 1/53 = 1/125 = 0.008
སྤྱིར་བཏང་དུ།
དཔེར་བརྗོད་མཐའ་མ་དེ་ལས་ང་ཚོར་ཐེངས་གྲངས་མོ་ཡིན་པའི་གྲངས་ཀྱི་རང་སྒྱུར་རྩི་སྟངས་ཤིག་ཐོབ།
དཔེར་བརྗོད་འགའ།
གཤམ་གསལ་རེའུ་མིག་གིས་གྲངས་ཤིག་གི་ཐེངས་གྲངས་སྣ་ཚོགས་ཡིན་པའི་སྐོར་གསལ་བཤད་བྱས་ཡོད། དེ་ལྟར་གྲངས་ཤིག་གི་ཐེངས་གྲངས་ཀྱི་དོན་སྙིང་ལ་གོ་བ་བླངས་ཆོག་ལ་དམིགས་བསལ་ཐེངས་གྲངས་ནི་ 1 དང་ 0 ཡིན་སྐབས་ཀྱི་དོན་སྙིང་ཡང་ངང་གིས་ཤེས་ཐུབ།
རེའུ་མིག་ཏུ། 50 ནི་དཀྱིལ་ན་གནས་ཡོད་པར་ཆ་བཞག་ན། དེ་ནས་སྟེང་ཕྱོགས་སུ་གྲངས་ནི་རིམ་བཞིན་ཆེ་རུ་འགྲོ་བ་མ་ཟད་ལྡབ 5 རུ་འགྲོ་བ་ཡིན། དེ་ནས་འོག་ཕྱོགས་སུ་གྲངས་ནི་རིམ་བཞིན་ཆུང་དུ་འགྲོ་བའམ་ཡང་ན་ཁུམས་འགྲོ་བ་མ་ཟད 1/5 ཏུ་འགྲོ་བ་ཡིན། ཕྱོགས་གཞན་ཞིག་ནས་བལྟས་ན། འོག་ཕྱོགས་ནས་སྟེང་ཕྱོགས་སུ་གྲངས་ནི་རིམ་བཞིན་ཆེ་རུ་འགྲོ་བ་དང་ཐེངས་རེར་གོང་གི་ལྡབ 5 རུ་འགྲོ་བ་ཡིན། སྟེང་ཕྱོགས་ནས་འོག་ཕྱོགས་སུ་གྲངས་ནི་གཅིག་གྱུར་ལྟར་ཆུང་དུ་འགྲོ་བ་དང་ཐེངས་རེར་གོང་གི 1/5 ཏུ་ཆུང་དུ་འགྲོ་བའམ་ཡང་ན་ཁུམས་འགྲོ་བ་ཡིན།
གསུམ་པ། མཉམ་སྡེབ་བྱེད་དུས་དོ་སྣང་བྱ་དགོས་པ།
སྐབས་རེ་མ་འཁྲུལ་བའི་ཆེད་དུ་ང་ཚོས་གྲངས་གང་གི་རང་སྒྱུར་ཡིན་པ་གསལ་པོར་མཚོན་ཆེད་གྲངས་དེ་གུག་རྟགས་ ( ) ནང་དུ་འཇོག་གི་ཡོད།
གཤམ་གསལ་རེའུ་མིག་ནང་དུ་གུག་རྟགས་ཡོད་མེད་ཀྱི་དབྱེ་བར་ཉམས་ཞིབ་ཅིག་བྱ།


text:
རེབ་གོང་གི་དྭ་ཕྲུག་བཅུ་ལ་རོགས་སྐྱོར་ཐོབ་པ།
མིང:ཤ་བོ་རྟ་མགྲིན། ཕོ་མོ:ཕོ ལོ:17 སྡེ་བ:རེབ་གོང་ཧོར་ནག་སྡེ་བ། ད་ལྟའི་སློབ་གྲྭ:རེབ་གོང་མི་རིགས་སློབ་འབྲིང་། ཁྱིམ་ཚང་གི་གནས་ཚུལ:ཁྱིམ་ཚང་འདིར་བཟའ་མི་གཉིས་ཡོད་དེ།ཨ་ཡེ་དང་ཤ་བོ་ཐུབ་བསྟན་ཡིན། དཔལ་འབྱོར་གྱི་ཡོང་ཁུངས་མེད། མིང:རྡོ་རྗེ་འཚོ། ཕོ་མོ:མོ། ལོ་:12 སྡེ་བ:རེབ་གོང་སྒོར་དམར་སྡེ་བ། ད་ལྟའི་སློབ་གྲྭ:ཐུན་རིན་རྫོང་བཅའ་སྡོད་སློབ་གྲྭ། ཁྱིམ་ཚང་གི་གནས་ཚུལ:ཁྱིམ་ཚང་འདིར་བཟའ་མི་གསུམ་ཡོད་དེ། ཨ་ཡེ་དང་ནུ་མོ་གཉིས་ཡིན། དཔལ་འབྱོར་གྱི་ཡོང་ཁུངས་མེད། མིང:སངས་རྒྱས་འཚོ། ཕོ་མོ:མོ། ལོ་:8 སྡེ་བ:རེབ་གོང་སྒོ་དམར་སྡེ་བ། ད་ལྟའི་སློབ་གྲྭ:ཐུན་རིན་རྫོང་སེང་གེ་གཤོངསློབ་ཆུང་། ཁྱིམ་ཚང་གི་གནས་ཚུལ:ཁྱིམ་ཚང་འདིར་བཟའ་མི་གསུམ་ཡོད་དེ། ཨ་ཡེ་དང་ཨ་ཅེ་གཉིས་ཡིན། དཔལ་འབྱོར་གྱི་ཡོང་ཁུངས་མེད། མིང:རྡོ་རྗེ་ལྷ་རྒྱལ། ཕོ་མོ:མོ། ལོ་:12 སྡེ་བ:རེབ་གོང་ཧོར་ནག་སྡེ་བ། ད་ལྟའི་སློབ་གྲྭ:ཐུན་རིན་རྫོང་བཅའ་སྡོད་སློབ་གྲྭ། ཁྱིམ་ཚང་གི་གནས་ཚུལ:ཁྱིམ་ཚང་འདིར་ལོ10ཅན་གྱི་ནུ་བོ་དང་རྡོ་རྗེ་ལྷ་རྒྱལ་གཉིས་མ་གཏོགས་མེད། ད་ལྟ་ཨ་ཁུ་ཞིག་གིས་བདག་སྐྱོང་བྱེད་ཀྱིན་ཡོད། དཔལ་འབྱོར་གྱི་ཡོང་ཁུངས་མེད། མིང:མཁའ་བྱམས་ཚེ་རིང་། ཕོ་མོ:མོ། ལོ་:10 སྡེ་བ:རེབ་གོང་ཧོར་ནག་སྡེ་བ། ད་ལྟའི་སློབ་གྲྭ:ཐུན་རིན་རྫོང་བཅའ་སྡོད་སློབ་གྲྭ། ཁྱིམ་ཚང་གི་གནས་ཚུལ: ཁྱིམ་ཚང་འདིར་ལོ12ཅན་གྱི་ཕུ་བོ་དང་མཁའ་བྱམས་ཚེ་རིང་གཉིས་མ་གཏོགས་མེད། དཔལ་འབྱོར་གྱི་ཡོང་ཁུངས་མེད། མིང:ཚེ་རིང་འཚོ། ཕོ་མོ:མོ། ལོ་:18 སྡེ་བ:རེབ་གོང་ལྕང་སྐྱ་སྡེ་བ། ད་ལྟའི་སློབ་གྲྭ:ཐུན་རིན་རྫོང་མི་རིགས་སློབ་འབྲིང་། ཁྱིམ་ཚང་གི་གནས་ཚུལ:ཁྱིམ་ཚང་འདིར་བཟའ་མི་གསུམ་ཡོད་དེ། ཨ་ཡེ་དང་ནུ་མོ་། ཚེ་རིང་འཚོ་བཅས་ཡིན། དཔལ་འབྱོར་གྱི་ཡོང་ཁུངས་མེད། ཁ་པར། 0973--8729325 མིང:སངས་རྒྱས་འབུམ། ཕོ་མོ:ཕོ། ལོ་:16 སྡེ་བ:རེབ་གོང་ཞོ་འོང་སྡེ་བ། ད་ལྟའི་སློབ་གྲྭ:ཐུན་རིན་རྫོང་མི་རིགས་སློབ་འབྲིང་། ཁྱིམ་ཚང་གི་གནས་ཚུལ:ཁྱིམ་ཚང་འདིར་བཟའ་མི་གསུམ་ཡོད་དེ། ཕུ་བོ་དང་ནུ་མོ། སངས་རྒྱས་འབུམ་བཅས་ཡིན། དཔལ་འབྱོར་གྱི་ཡོང་ཁུངས་མེད། མིང:མཁའ་མོ་བཀྲ་ཤིས། ཕོ་མོ:མོ། ལོ:14 སྡེ་བ:རེབ་གོང་ཞོ་འོང་དཔྱིས་སྡེ་བ། ད་ལྟའི་སློབ་གྲྭ:ཐུན་རིན་རྫོང་མི་རིགས་སློབ་འབྲིང་། ཁྱིམ་ཚང་གི་གནས་ཚུལ:ཁྱིམ་ཚང་འདིར་བཟའ་མི་གསུམ་ཡོད་དེ།ཕུ་བོ་གཉིས་དང་མཁའ་མོ་བཀྲ་ཤིས་བཅས་ཡིན། དཔལ་འབྱོར་གྱི་ཡོང་ཁུངས་མེད། མིང:རྡོ་རྗེ་སྒྲོལ་མ། ཕོ་མོ:མོ། ལོ་:16 སྡེ་བ:རེབ་གོང་ཞོ་འོང་དཔྱིས་སྡེ་བ། ད་ལྟའི་སློབ་གྲྭ:ཐུན་རིན་རྫོང་མི་རིགས་སློབ་འབྲིང་། ཁྱིམ་ཚང་གི་གནས་ཚུལ:ཕ་མ་གཉིས་ཚེ་ལས་འདས་ཟིན།ད་ལྟ་བཟའ་མི་13ཅན་གྱི་རྨོ་མོའི་གམ་དུ་ཡོད། དཔལ་འབྱོར་གྱི་ཡོང་ཁུངས་མེད། ཁ་པར། 0973—8790712(ཁྱིམ་མཚེས) མིང:སྐར་མ་མཚོ། ཕོ་མོ:མོ། ལོ་:12 སྡེ་བ:གཅན་ཚ་མར་ཁུ་ཐང་སྡེ་བ། ད་ལྟའི་སློབ་གྲྭ:གཅན་ཚ་རྫོང་ཆ་ཚང་སློབ་གྲྭ་གཉིསཔ། ཁྱིམ་ཚང་གི་གནས་ཚུལ:ཕ་མ་གཉིས་ཚེ་ལས་འདས་ཟིན།ད་ལྟ་བཟའ་མི་3ཡོད། ཨ་ཡེ་དང་ཕུ་བོ། དཔལ་འབྱོར་གྱི་ཡོང་ཁུངས་མེད།


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། ཉེ་བའི་ཆར། རང་ཞིང་གིས་པར་བསྐྲུན་འགྲེམས་སྤེལ་བྱས་པའི《མཚོ་སྔོན་ཞིང་ཆེན་གྱི་མཛེས་སྡུག་ལྡན་པའི་མཁར་གྲོང་འཛུགས་སྐྲུན་བྱ་བའི2018ལོའི་ཇུས་གཞི》དེས་གཅིག་བསྡུས་སྒོས་ཁྱད་ཆོས་ལྡན་པའི་མཛེས་སྡུག་གི་མཁར་གྲོང16འཛུགས་སྐྲུན་ཁྲོད་མཁར་གྲོང་གི་ཁོར་ཡུག་ལ་དོན་དངོས་ཀྱི་རྣམ་པའི་ཆ་ནས་ལེགས་བཅོས་བྱས་པ་རེད།
ངོ་སྤྲོད་བྱས་པ་ལས་ཤེས་གསལ་ལྟར་ན། ཞིང་ཆེན་རིམ་པའི་ནོར་སྲིད་ཀྱིས་མཛེས་སྡུག་ལྡན་པའི་མཁར་གྲོང་འཛུགས་སྐྲུན་ཁྲོད་ཆེད་དོན་མ་དངུལ་སྒོར་དུང་ཕྱུར8བཏང་ནས་མཛེས་སྡུག་ལྡན་པའི་མཁར་གྲོང16འཛུགས་སྐྲུན་བྱེད་པར་བཀོལ་སྒྲིག་བྱས་པ་དང་། དེའི་ཁྲོད་ཚོད་རྩིས་མ་དངུལ་སྒོར་ཁྲི5000བཏང་ཞིང་། 《མཚོ་སྔོན་ཞིང་ཆེན་གྱི་མཛེས་སྡུག་ལྡན་པའི་མཁར་གྲོང་འཛུགས་སྐྲུན་དཔྱད་ཞིབ་བྱེད་ཐབས(ཚོད་ལྟའི་དེབ)》གཞིར་བཟུང་ནས་མཛེས་སྡུག་ལྡན་པའི་མཁར་གྲོང་འཛུགས་སྐྲུན་བྱ་བའི་ཐད་ཕུལ་བྱུང་གྲོང་བརྡལ་གཅིག་ལ་སྒོར་ཁྲི700དང་། གྲོང་བརྡལ་ལེགས་པོ་ཞིག་ལ་སྒོར་ཁྲི300རེ་ཡི་ཚད་ལྡན་བྱ་དགའ་གནང་བ་རེད།
རྒྱུས་ལོན་བྱུང་བ་ལས་ཤེས་གསལ་ལྟར་ན། 2018ལོའི་མཛེས་སྡུག་ལྡན་པའི་མཁར་གྲོང་འཛུགས་སྐྲུན་བྱ་བ་ལག་བསྟར་བྱེད་པའི་ཁྱབ་ཁོངས་ཁྲོད་ཟི་ལིང་གྲོང་ཁྱེར་ཙོང་ཁ་རྫོང་ཝུའུ་ཀྲོང་གྲོང་བརྡལ་གོང་མ། མཚོ་ཤར་གྲོང་ཁྱེར་ལུང་མདོ་ས་ཁུལ་ཧྲི་ལུའུ་གྲོང་བརྡལ། ཧོར་གྲོང་རྫོང་ཐང་ཁྲོན་གྲོང་བརྡལ། ཝུའུ་ཧྲི་གྲོང་བརྡལ། ཞོན་ཧྭ་རྫོང་ཅིས་ཧྲི་གྲོང་བརྡལ། པེ་གྲོང་གྲོང་བརྡལ། དམར་གཙང་རྫོང་ཀོའུ་ཧྲན་གྲོང་བརྡལ། མ་དབྱིན་གྲོང་བརྡལ། དཔའ་ལུང་རྫོང་བ་ཡན་གྲོང་བརྡལ། རྩ་བ་གྲོང་བརྡལ། ཀན་ཏུའུ་གྲོང་བརྡལ། མཚོ་ནུབ་ཁུལ་གཏེར་ལེན་ཁ་གྲོང་ཁྱེར་ཧའེ་ཐུའུ་ཐ་ལ་གྲོང་བརྡལ། ཝུའུ་ལན་རྫོང་ཞི་ལེ་ཀོའུ་གྲོང་བརྡལ། མང་ཡ་ཧྭ་ཐོའུ་ཀོའུ་གྲོང་བརྡལ། ཚྭ་འདམ་གཞོང་ཆེ་བའི་ཚ་འདམ་གྲོང་བརྡལ། ཡུལ་ཤུལ་ཁུལ་ཁྲི་འདུ་རྫོང་ཁྲི་དབང་གྲོང་བརྡལ་སོགས་ཁྱོན་བསྡོམས་མཛེས་སྡུག་ལྡན་པའི་མཁར་གྲོང16ཞིང་ཆེན་རིམ་པའི་མཛེས་སྡུག་ལྡན་པའི་མཁར་གྲོང་ཁྲོད་བདམས་ཐོན་བྱུང་ཡོད།
ལས་ཁུངས་སོ་སོས་མཁར་གྲོང་གི་གཞི་ཁྱོན་འཛུགས་སྐྲུན་གྱི་གཞི་ཁྱོན་ལ་སྣ་འཛོམས་རང་བཞིན་གྱིས་བསམ་གཞིག་བཏང་ཞིང་། འཛུགས་སྐྲུན་གྱི་ད་ལྟའི་གནས་བབ་དང་བྱེད་ནུས་གཏན་ཁེལ། རྣམ་གྲངས་ལག་བསྟར། མ་དངུལ་གསར་འཛུགས་མ་དངུལ་ལེགས་སྒྲིག་སོགས་ཀྱི་གཞི་རྒྱུ་བརྒྱུད་མཛེས་སྡུག་ལྡན་པའི་མཁར་གྲོང་འཛུགས་སྐྲུན་ཇུས་གཞི་གཏན་འབེབས་གསར་བཟོ་བྱས། དེ་ཡང་ས་བབ་ཡུལ་བརྟེན་གྱི་ཁྱད་ཆོས་ལྡན་པའི་མཛེས་སྡུག་གི་མཁར་གྲོང་མངོན་གསལ་བྱུང་ཡོད། ཞིང་ཆེན་རིམ་པའི་མཛེས་སྡུག་ལྡན་པའི་མཁར་གྲོང་འཛུགས་སྐྲུན་གྱི་ཆེད་དོན་མ་དངུལ་གྱིས་བགྲོད་ལམ་དང་སྲང་ལམ་གྱི་འཛུགས་སྐྲུན་བྱ་དངོས་སོགས་གཙོ་བོར་བཟུང་ནས་དག་སྒྲིག་གང་ལེགས་དང་སྒྲིག་ཆས་ཆ་ཚང་འཛུགས་སྐྲུན། ཁོར་ཡུག་སྲུང་སྐྱོབ་ཐད་ཀྱི་སྒྲིག་ཆས་གསར་པར་བཅོས་སྒྱུར་གསར་འཛུགས་བྱེད་པ། ལྗང་སྒྱུར་ཅན་དང་མཛེས་ལྗོངས་རིམ་སྤར་བཅས་ཀྱི་རྣམ་གྲངས་ལག་བསྟར་བྱས་ཡོད། དེ་དང་ཆབས་ཅིག་ཀྲུང་གུང་མཚོ་སྔོན་ཞིང་ཆེན་ཏང་ཨུའི་གཞུང་སྒྲུབ་ཐིན་མཚོ་སྔོན་མི་དམངས་སྲིད་གཞུང་གཞུང་སྒྲུབ་ཐིན་གྱིས་པར་བསྐྲུན་འགྲེམས་སྤེལ་བྱས་པའི《མཚོ་སྔོན་ཞིང་ཆེན་གྱི“སྤྱོད་ཁང་གསར་བཅོས”བྱ་བའི་ལོ་གསུམ་གྱི་ལས་འགུལ་ཇུས་གཞི》གཞིར་བཟུང་ནས་སྤྱི་པའི་སྤྱོད་ཁང་བཅོས་སྒྱུར་ཞིག་གསོ་བྱས་པ་རེད།
ལོ་ཙཱ་བ། ལྷ་དཔལ་སྐྱབས།


text:
བཅར་འདྲི་བྱ་ཡུལ། བོད་ལྗོངས་གློག་བརྙན་བརྙན་འཕྲིན་སྒྱུར་བཟོ་ལྟེ་གནས་ཀྱི་རྒན་བསྟན་དབང་།
བཅར་འདྲི་བྱེད་མཁན། བོད་ལྗོངས་སློབ་ཆེན་09བོད་སྐད་ཡིག་རིག་གཞུང་སློབ་གླིང་གི་༼ ཡིག་སྒྱུར་འཛིན་གྲྭ ༽སློབ་མ་དངོས་གྲུབ།
ས་གནས། བོད་ལྗོངས་གློག་བརྙན་བརྙན་འཕྲིན་སྒྱུར་བཟོ་ལྟེ་གནས།
དུས་ཚོད། 2012ལོའི་ཟླ་བ་11པའི་ཚེས་9དང་14ཉིན།
བཅར་འདྲི་འདི་ཡི་གེར་ཕབ་སྐབས། གོ་བདེ་བའི་ཆེད་དུ་ཅུང་བཟོ་བཅོས་བྱས་པ་ལས་ནང་དོན་ལ་འགྱུར་བ་མེད།
འདྲི། བོད་ལྗོངས་བརྙན་འཕྲིན་འཁྲབ་ཚན་ཡིག་སྒྱུར་གྱི་བྱ་གཞག་འདི་ག་དུས་འགོ་བཙུགས་མིན་སྐོར་སྟབས་བདེ་ཞིག་གསུངས་རོགས་གནང་།
ལན། དེ་ནི་1982ལོར་འགོ་བཙུགས་པ་རེད། སྐབས་དེ་དུས་བརྙན་འཕྲིན་ཡིག་སྒྱུར་བྱ་གཞག་ལ་དོ་ཁུར་གནང་མཁན་ཚོས་ཡིག་ཐོག་སྙན་ཞུ་ཕུལ་བ་དང་ཡང་མིན་ན། གྲོས་མོལ་ཚོགས་འདུའི་སྐབས་རེ་ཞུ་བྱས་རྐྱེན། གོང་རིམ་ནས་ཀྱང་གྲངས་ཉུང་མི་རིགས་ཀྱི་སྐད་དང་ཡི་གེར་མཐོང་ཆེན་གནང་ནས། ཆེད་མངགས་ནུབ་བཅུག་ལས་གྲྭ་ (西进工厂)ཟེར་བའི་བྱ་འགུལ་ཞིག་སྤེལ་བའི་ནང་། གྲངས་ཉུང་མི་རིགས་ལ་ལོ་རེ་བཞིན་རིན་མེད་ཀྱི་བརྙན་འཕྲིན་འཁྲབ་ཚན་ལེའུ་ངེས་ཅན་གཅིག་སྟེར་རྒྱུའི་ཐག་གཅོད་བྱུང་བ་རེད། ན་ནིང་གཞེས་ཉིན་ནས་བཟུང་། རྒྱལ་ཁབ་གློག་བརྙན་བརྙན་འཕྲིན་ཅུས་ནས་གྲངས་ཉུང་མི་རིགས་ཁག་ལ་ལོ་རེར་རིན་མེད་ཀྱི་ལེའུ་2000གཡས་གཡོན་ཞིག་གནང་གི་འདུག དེ་ནི་ཤིན་ཅང་དང་ང་ཚོ་བོད་ལྗོངས་ཙམ་མ་ཟད་ཁམས་པའི་ལེ་ཚན་དང་དཀར་མཛེས་ཁུལ་སོགས་ལའང་གནང་གི་ཡོད་པ་འདྲ། ཡིན་ནའི་ཤུགས་ཆེ་ཤོས་དེ་ང་ཚོ་བོད་ལྗོངས་དང་ཤིན་ཅང་ཡིན་པ་འདྲ།
འདྲི། བྱས་ན། ལོ་གཅིག་ནང་བརྙན་འཕྲིན་འཁྲབ་ཚན་ཡིག་སྒྱུར་གྱི་ལས་འགན་དེ་གང་ འདྲ་ཞིག་ཡིན་ནམ།
ལན། དེར་ངེས་གཏན་གྱི་ཚད་གཞི་ཞིག་ཡོད་མ་རེད། ལས་འགན་དེར་ཐོག་མར་ལོ་རེར་ལེའུ་ལྔ་བརྒྱ་ཙམ་ནས་དེ་རྗེས་ལོ་རེ་བཞིན་བསྒྲུར་བཟོའི་ལས་འགན་དེ་ཇེ་མང་དུ་འགྲོ་ཀི་འདུག དཔེར་ན། ན་ནིང་གི་ལས་འགན་དེ་ཆུ་ཚོད1300རེད། ད་ལོ་ལས་འགན་དེ་ཆུ་ཚོད་1400ལ་འཕར་བ་རེད། སྤྱིར་བརྙན་འཕྲིན་འཁྲབ་ཚན་ཡིག་སྒྱུར་གྱི་ལས་འགན་དེ་ལོ་རེ་བཞིན་འཕར་འགྲོ་ཀི་འདུག
འདྲི། མིག་སྔར་རྒྱ་སྐད་བརྙན་འཕྲིན་བོད་འགྱུར་བྱེད་པའི་ཁྲོད་དཀའ་ངལ་ཆེ་ཤོས་གང་ཡིན་ ནམ།
ལན། ཆ་ཚང་བའི་བརྙན་འཕྲིན་ཞིག་བོད་འགྱུར་བྱེད་པར་བརྒྱུད་རིམ་རྙོག་འཛིང་ཆེན་པོ་ཞེ་དྲག་ཡོད་རེད། ད་ག་ནང་བཞིན་གྱི་དཀའ་ངལ་ཡང་མང་པོ་ཞེ་དྲག་འཕྲད་ཀི་རེད། ང་ཚོ་བོད་ལྗོངས་གློག་བརྙན་བརྙན་འཕྲིན་སྒྱུར་བཟོ་ལྟེ་གནས་ལ་བཤད་ནའང་དེ་ལྟར་གྱི་དཀའ་ངལ་མང་་་་་་དག་ཅིག་འཕྲད་ཀྱི་འདུག དེའི་ནང་ནས་དཀའ་ངལ་ཆེ་ཤོས་དེ་ལས་མི་འདང་གི་མིན་འདུག ང་ཚོའི་འདིར་ལས་མི་ངོ་མ་སུམ་ཅུ་ཡང་ཟིན་གྱི་མེད། དེའི་ནང་ནས་མང་ཆེ་བ་ནི། སྤྱི་ཚོགས་སྟེང་གི་གནས་སྐབས་གླ་པར་བརྟེན་ཏེ། ལས་འགན་འགྲུབ་ཐབས་བྱས་ནས་རྒྱ་ཆེའི་མང་ཚོགས་རྣམས་ཀྱི་དགོས་མཁོ་སྐོང་ཐབས་བྱེད་ཀི་ཡོད། ཡིག་སྒྱུར་གྱི་ངོས་ནས་བཤད་ནའང་ད་ག་རང་རེད། དེ་སྔ་ཆེད་ལས་ཡིག་སྒྱུར་གནང་མཁན་གསུམ་ཡོད་ཀྱང་། གཅིག་ནི་ན་ནིང་ལས་འཁྱུར་ངལ་གསོ་གནང་བ་རེད། ད་ལྟ་ཆེད་ལས་ཀྱི་བརྙན་འཕྲིན་འཁྲབ་ཚན་ཡིག་སྒྱུར་བྱེད་མཁན་ང་དང་དགེ་རྒན་གཞན་ཞིག་ལས་མེད། ད་ལྟའི་ངོས་ནས་བཤད་ན། དགེ་རྒན་གཞན་ཁོང་ནི་ཚོགས་ཆེན་བཅོ་བརྒྱད་རིང་ཡིག་སྒྱུར་གནང་བར་ཕེབས་པ་རེད། བྱས་ཙང་། བརྙན་འཕྲིན་འཁྲབ་ཚན་གྱི་ཡིག་སྒྱུར་ལས་འགན་དེ་ཡང་། མང་ཆེ་བ་སྤྱི་ཚོགས་སྟེང་གི་བརྙན་འཕྲིན་འཁྲབ་ཚན་ཡིག་སྒྱུར་གནང་རྒྱུར་དོ་ཁུར་རམ་དགའ་ཞེན་ཆེ་བའི་ཕྱི་མིར་དུས་བཀག་གི་ལས་འགན་སྤྲད་རྗེས། ང་ཚོས་ཞུ་དག་གི་ཚུལ་དུ་བྱས་ནས་བྲེལ་བྲེལ་འཚུབ་འཚུབ་ཀྱིས་ལས་འགན་འགྲུབ་ཐབས་བྱེད་ཀི་ཡོད། བརྒྱུད་རིམ་དེར། ང་ཚོར་དཀའ་ངལ་མང་དག་ཅིག་འཕྲད་ཀྱི་འདུག དཔེར་ན། བརྡ་ཆད་གཅིག་པ་མི་ཡོང་བ། ལྷག་པར། ཡིག་སྒྱུར་བའི་ཆུ་ཚད་མི་འདྲ་བས། ནང་དོན་ཐད་ཧེ་བག་ཆེན་པོ་ཤོར་འགྲོ་ཀི་འདུག དེས་ཐད་ཀར་བརྙན་འཕྲིན་འཁྲབ་ཚན་གྱི་སྤུད་ཚད་ལ་ཐུག་གི་རེད། ཡིན་ནའི་ཡིག་སྒྱུར་བྱེད་མཁན་མི་འདང་བའི་རྐྱེན་གྱིས་ང་ཚོར་ཡང་ཐབས་ཤེས་གཞན་མིན་འདུག སྒྲ་སྦྱོར་མཁན་གྱི་ངོས་ནས་བཤད་ནའང་ལས་མི་མི་འདང་བས་རྐྱེན་གྱིས། གནས་སྐབས་གླ་པར་བརྟེན་ནས་སྒྲ་སྦྱོར་བ་ལས་ཐབས་གཞན་མིན་འདུག ད་ལྟ་སྒྲ་སྦྱོར་མཁན་གྱི་གནས་སྐབས་གླ་པ་གཞོན་ནུ་ཁ་ཤས་ཡོད། ཁོ་ཚོ་ནི་དེ་སྔ་གཞུང་ཞབས་པའི་ཡིག་ཚད་མ་འཕྲོས་པས་ང་ཚོའི་འདིར་གནས་སྐབས་ལས་མིར་་་་་ཡོང་བ་རེད། ཁོང་ཚོས་རང་ཉིད་ཀྱི་བརྩོན་འགྲུས་ལ་བརྟེན་ནས་ད་ལྟ་སྒྲ་སྦྱོར་སྟངས་ཧ་ཅང་ལེགས་པོ་ཆགས་ཡོད། ཡིན་ནའི་ད་ལོ་ཁོ་ཚོ་མང་ཆེ་བ་གཞུང་ཞབས་པའི་ཡིག་རྒྱུགས་ལོན་ཙང་། ཁོ་ཚོ་ཡང་རང་ཉིད་ཀྱི་ཕུག་རིང་འདུན་ལམ་ཆེད་དུ། གཅིག་རྗེས་གཉིས་མཐུད་ཀྱི་ང་ཚོའི་འདི་ནས་ཐོན་ཕྱིན་སོང་། དྲངས་པོ་བཤད་ན། ང་དངོས་ནས་ཕངས་པོ་ཞེ་དྲག་འདུག་ཡིན་ནའི་ཐབས་ཤེས་གང་ཡོད། ང་ཚོས་གོང་རིམ་ལ་ཡང་ཆེད་ལས་ཀྱི་སྒྲ་སྦྱོར་མཁན་དང་ཡིག་སྒྱུར་མི་སྣ་ལས་བགོས་གནང་རྒྱུའི་རེ་བ་ཐེངས་མང་ཞུས་ཀྱང་ད་ལྟའི་བར་ཐག་གཅོད་གནང་མ་བྱུང་།
འདྲི། བརྙན་འཕྲིན་འཁྲབ་ཚན་གྱི་ཡིག་སྒྱུར་དེར་ཡིག་སྒྱུར་གཞན་དག་དང་མི་འདྲ་བའི་ དམིགས་བསལ་གྱི་ཁྱད་ཆོས་སམ་རེ་བ་གང་ཡོད།
ལན། དེར་ཡིག་སྒྱུར་གཞན་དང་མི་འདྲ་བའི་ཁྱད་ཆོས་མང་པོ་ཡོད་ཀི་རེད། ཡིན་ནའི་ང་རང་གི་ཉམས་མྱོང་ལྟར་ན། དམིགས་བསལ་གྱི་ཁྱད་ཆོས་ནི། བརྙན་འཕྲིན་འཁྲབ་ཚན་གྱི་ཡིག་སྒྱུར་དེ་རིག་གཞུང་ཡིག་སྒྱུར་དང་མི་འདྲ་བར་ཡི་གེའི་གྲངས་ཚད་ལ་ངེས་ལྡན་གྱི་ཚད་བཀག་ཅིག་འདུག རིག་གཞུང་ཡིག་སྒྱུར་བྱེད་སྐབས་མ་ཡིག་གི་ནང་དོན་མ་འགྱུར་བའི་རྨང་གཞིའི་ཐོག བུ་ཡིག་གི་ཡིག་འབྲུའི་གྲངས་དེ་མང་ཉུང་གང་འདོད་ཀྱི་མཚོན་ན་འགྲིག་གི་རེད། འོན་ཀྱང་། གློག་བརྙན་བརྙན་འཕྲིན་ཡིག་སྒྱུར་ནི། དེ་ལྟར་མ་ཡིན་པར། བུ་ཡིག་གི་ཡིག་འབྲུའི་གྲངས་དེ་ངེས་པར་དུ་མ་ཡིག་ཡིག་འབྲུའི་གྲངས་དང་སྤྱིར་མང་ཉུང་གཅིག་མཚུངས་ཡིན་དགོས། དེ་ལྟར་མ་བྱུང་ཚེ། སྒྲ་སྦྱོར་༼ 配音 ༽སྐབས་བརྗོད་བྱ་མི་བདེ་བ། བརྙན་རིས་ནང་གི་མི་སྣའི་བར་གཏམ་བརྗོད་བྱེད་སྐབས་ཁའི་གདང་བཙུམས་དང་ཕྱག་རྒྱ་སོགས་མི་མཚུངས་པ་མ་ཟད། བརྙན་འཆར་ཡིག་རིས་༼字幕༽བརྐོས་སྐབས་བརྙན་ངོས་ནང་མི་ཤོམ་པ་སོགས་སྐྱོན་ཆ་མང་དག་ཐོན་སྲིད་ཀྱི་འདུག
ལྷག་པར་དུ། བརྗོད་བྱ་གཙོའི་གླུ་གཞས་སྒྱུར་སྐབས་དེ་བས་དོ་སྣང་བྱེད་དགོས། གང་ཡིན་ཟེར་ན། བརྗོད་བྱ་གཙོ་བོའི་གླུ་གཞས་ནི། གློག་བརྙན་བརྙན་འཕྲིན་གྱི་ལེའུ་ཆ་ཚང་གི་ནང་དོན་རྡོག་རྡོག་དེ་མཚོན་ཐུབ་པས། ང་ཚོས་ཀྱང་དེར་དོ་སྣང་ཆེན་པོ་བྱས་ནས། སྐད་རིས་གཉིས་ལྡན་གྱིས་ཐོག་ནས། གང་ཐུབ་ཀྱི་འགྱུར་ཐབས་བྱེད་ཀྱི་ཡོད། དེའི་ནང་གི་སྐད་ཅེས་པ་ནི། བོད་སྐད་ཀྱི་ཐོག་ནས་གླུའི་ནང་དོན་མཚོན་པ་དང་། རིས་ཤེས་པ་ནི། བརྙན་འཆར་ཐོག་བོད་སྐད་ཡིག་གི་ཡིག་འབྲུ་དེ་བརྐོས་པ་དེར་ཟེར་གྱི་རེད། བྱས་ཙང་། གནད་དོན་དེར་དོ་སྣང་བྱེད་དགོས་པ་གསུམ་ཡོད་འདུག
1 ཡག་ཤོས་བྱུང་ན། བུ་ཡིག་ཡིག་འབྲུའི་གྲངས་དེ་མ་ཡིག་ཡིག་འབྲུའི་གྲངས་དང་གཅིག་མཚུངས་ཡིན་དགོས། གང་ཡིན་ཟེར་ན། གླུ་གཞས་ཡིག་སྒྱུར་དེ་ཡིག་སྒྱུར་གཞན་དང་མི་འདྲ་བར། ངེས་པར་དུ་མ་ཡིག་གླུ་དབྱངས་ཀྱི་སྐད་གདངས་དང་། འགྱུར་ཁྱུག ཚིག་གི་གཅོད་མཚམས་སོགས་གཅིག་མཚུངས་ཡིན་དགོས། དེ་ལྟར་མ་བྱུང་ཚེ། དང་ཐོག་མ་ཡིག་གི་སྐད་གདངས་ལས་མཚོན་པའི་གདངས་དེར་འགྱུར་བ་ཆེན་པོ་བྱུང་ནས་བོད་སྐད་ཐོག་ནས་གླུ་དབྱངས་ལེན་ཁག་པོ་ཆག་གི་རེད།
2 གལ་ཏེ་གོང་དུ་བཤད་པའི་རེ་བ་འགྲུབ་ཁག་པོ་ཡིན་ན། མ་ཡིག་གླུ་གཞས་ཀྱི་ནང་དོན་མ་འགྱུར་བའི་རྨང་གཞིའི་ཐོག ཚིག་གི་རྐང་པའི་གྲངས་དེ་རིང་ཤོས་ལ་ཚིག་རྐང་བཅུ་གཅིག་ནས་མི་འགལ་བའི་རེ་བ་བྱེད་ཀྱི་ཡོད། དེ་ལྟར་མ་བྱུང་ཚེ། གླུ་ཚིག་ཡིག་བརྙན་(字幕)དུ་བརྐོས་སྐབས་འཆར་ངོས་ནང་ཤོམ་པ་ཁག་པོ་བྱེད་ཀི་རེད།
3 བརྙན་ཡིག་ཏུ་བརྐོས་པའི་གླུ་ཚིག་གི་དག་ཆ་དང་དུས་གསུམ། ཤད་ཀྱི་སྤྱོད་སྟངས་སོགས་ལ་ངེས་པར་དོ་སྣང་བྱེད་དགོས། གང་ཡིན་ཟེར་ན། གློག་བརྙན་བརྙན་འཕྲིན་ནི་ཁྱབ་རྒྱ་ཧ་ཅང་ཆེ་བས། ཚད་ལྡན་གྱི་ཡིག་བརྙན་བརྐོས་པ་དེས། བོད་ཀྱི་སྐད་དང་ཡི་གེར་རྒྱུན་འཁྱོངས་དང་འཕེལ་རྒྱས་གཏོང་རྒྱུར་ནུས་པ་ཆེན་པོ་ཐོན་ཐུབ་ཀི་རེད། གལ་ཏེ། ཚད་ལྡན་ཞིག་མ་ཡིན་པར་བོད་ཀྱི་བརྡ་སྤྲོད་གཞུང་ལུགས་ལས་འགལ་བའི་གང་བྱུང་དུ་སྤྱད་ན། ནུས་པ་ཐོན་རྒྱུ་ལྟ་ཞོག་ལོག་ལམ་དུ་འཁྲིད་རྒྱུ་རང་རེད།
ཞོར་དུ་བཤད་དགོས་པ་ཞིག་ལ། བརྙན་འཕྲིན་འཁྲབ་ཚན་ཡིག་སྒྱུར་གྱི་ཁ་ཕྱོགས་ས་རྒྱ་ཆེ་བའི་མང་ཚོགས་ཡིན་རྐྱེན། དེར་ཁ་སྐད་རང་བཞིན་གྱི་རེ་བ་ཆེན་པོ་ལྡན་ཡོད། དེས་ན། ང་ཚོས་ཡུལ་སྐད་ལ་གཡོལ་གང་ཐུབ་བྱས་ནས་བོད་རིགས་མཐུན་མོང་ལ་མཁོ་བའི་སྐད་ཆར་སྒྱུར་ཐབས་་་བྱེད་ཀི་ཡོད། ཡིན་ནའི་དགོས་ངེས་ཀྱི་སྐབས་སུ་ཡིག་སྐད་སྤྱོད་དགོས་པ་ཡང་ཡོད། དཔེར་ན། གནའ་རབས་གློག་བརྙན་(古装剧)དང་ལོ་རྒྱུས་གློག་བརྙན་སོགས་ལ་ཡིག་སྐད་ཅུང་ཡོད་ན་ཡག་པ་ཡོད། ལྷག་པར། འཁྲབ་གཞུང་ནང་གནས་འབབ་མཐོ་བའི་མི་སྣ་དང་རིག་གནས་མཐོ་བའི་མི་སྣས་གཏམ་བརྗོད་བྱེད་སྐབས། ཡིག་སྐད་ཅུང་རྒྱབ་ན་ཁོའི་ཉམས་མཐོ་ལོས་ཁོ་ར་འདྲ་ཀི་མ་རེད།
འདྲི། བྱས་ན་རྒན་ལགས་ཁྱེད་རང་གི་ལོ་མང་ཉམས་མྱོང་ལྟར་ན། ཡིག་འབྲུའི་གྲངས་དེར་ ཚོད་འཛིན་བྱེད་པའི་ཐབས་ཤེས་ཡག་ཤོས་གང་ཡོད་ནམ།
ལན། ང་རང་གི་ལོ་མང་ཉམས་མྱོང་ལྟར་ན། ཡིག་འབྲུའི་གྲངས་ལ་ཚོད་འཛིན་བྱེད་པའི་ཐབས་ཤེས་ཡག་ཤོས་དེ་ནི་དོན་སྒྱུར་བྱ་རྒྱུ་དེ་རང་རེད་བསམ་ཀི རྒྱ་བོད་ཡིག་སྒྱུར་བྱེད་སྐབས། སྤྱིར་བུ་ཡིག་བོད་སྐད་ཡིག་གི་ཡིག་འབྲུའི་གྲངས་དེ་མ་ཡིག་རྒྱ་ཡིག་གི་ཡིག་འབྲུའི་གྲངས་ལས་མང་བ་ཡོད། དེ་ནི། ཡིག་སྒྱུར་ལ་དོ་སྣང་བྱེད་མཁན་ཚང་མས་མཁྱེན་གསལ་རེད། དེར་བརྟེན། གློག་བརྙན་བརྙན་འཕྲིན་ཡིག་སྒྱུར་བྱེད་སྐབས་ཡིག་སྒྱུར་ཀུན་དང་འདྲ་བར། 《སྒྲ་སྦྱོར་བམ་གཉིས་》ནང་གཏན་འབེབས་བྱས་པའི་རྩ་དོན་ཆེན་པོ་གསུམ་༼ གཅིག བྱ་ཀ་ར་ཎའི་སྒྲའི་ལུགས་དང་མཐུན་པ། གཉིས། ཆོས་ཀྱི་གཞུང་ལས་འབྱུང་བའི་བརྗོད་བྱའི་དོན་དང་འགལ་མི་རུང་བ། གསུམ། བོད་མི་རང་གིས་གོ་བདེ་བ། ༽ལས་མ་འགལ་བའི་རྨང་གཞིའི་སྟེང་། དོན་སྒྱུར་གཙོར་བཟུང་དུ་བྱས་ནས་ངེས་པར་དུ་བོད་ཡིག་གི་ཡིག་འབྲུའི་གྲངས་དེར་ཚོད་འཛིན་ཐུབ་པ་བྱེད་དགོས། དེ་ནི། ངས་གློག་བརྙན་བརྙན་འཕྲིན་ཡིག་སྒྱུར་བྱས་པའི་ཉམས་མྱོང་ཁྲོད་གལ་འགངས་ཆེ་ཤོས་ཤིག་རེད་བསམ་གྱི་འདུག དེར་བརྟེན། གློག་བརྙན་བརྙན་འཕྲིན་ཡིག་སྒྱུར་བྱེད་སྐབས་ས་མིང་དང་མི་མིང་། གོ་གནས། ཡོན་གནས་སོགས་སྒྲ་སྒྱུར་བྱེད་པ་ཕུད། གཙོ་བོ་དོན་སྒྱུར་དང་ཐད་ལོག་སྒྱུར་༼ དཔེར་ན། མ་ཡིག “你把他转移到安全的地方”ཞེས་པ་དེ་སྒྱུར་སྐབས། “རང་གིས་ཁོ་བདེ་འཇགས་ཡོད་ས་ཞིག་ལ་ཁྲིད་རྒྱུགས།”ཅེས་མ་སྒྱུར་བར། “རང་གིས་ཁོ་ཉེན་ཁ་མེད་ས་ཞིག་ལ་ཁྲིད་རྒྱུགས།”ཅེས་སྒྱུར་ན་ལེགས། དེ་ལྟར་སྒྲ་སྦྱོར་བདེ་ཅིང་ཉན་མཁན་ཡང་རྣ་བར་འཇུག་བདེ་བའི་ཁྱད་ཆོས་འདུག ༽གྱི་ཐབས་སྤྱོད་མཁོ་ཆེ་བ་འདུག ལྷག་པར། དུམ་མཚམས་ཆེ་རིགས་ཡིག་སྒྱུར་བྱེད་སྐབས། དུམ་བུ་དེའི་ནང་གི་ནང་དོན་གཙོ་བོ་དེ་ཚུར་བོད་ཡིག་ཏུ་སྒྱུར་ཡོང་བ་ལས། རྡོ་ཆག་བཙན་འགྲིག་གིས་མ་ཡིག་རྒྱ་ཡིག་གི་ཡིག་འབྲུ་དེ་རེ་རེ་བཞིན་སྒྱུར་བའི་དགོས་པ་གཅིག་ཀྱང་མེད། བྱས་ཙང་། གློག་བརྙན་བརྙན་འཕྲིན་ཡིག་སྒྱུར་བྱེད་སྐབས། དོན་སྒྱུར་གྱི་དགོས་གལ་ཤིན་ཏུ་ནས་ཆེན་པོ་འདུག དེ་ལྟར་བྱུང་ཚེ་བུ་ཡིག་བོད་སྐད་ཡིག་གི་ཡིག་འབྲུའི་གྲངས་དེར་ཚོད་འཛིན་ཐུབ་ཀི་རེད།
འདྲི། རྒན་ལགས་ཁྱེད་རང་གི་གསུང་ན། རྒྱ་སྐད་བརྙན་འཕྲིན་འཁྲབ་ཚན་བོད་འགྱུར་མ་ ལེགས་པོ་བྱེད་དགོས་ན། ཆ་རྐྱེན་གང་དག་ལྡན་དགོས།
ལན། ང་རང་བརྙན་འཕྲིན་འཁྲབ་ཚན་ཡིག་སྒྱུར་ལ་འཇོན་པས་བཤད་པ་དེ་འདྲ་མིན། ཡིན་ནའི་ང་རང་གིས་ལོ་མང་བརྙན་འཕྲིན་འཁྲབ་ཚན་ཡིག་སྒྱུར་གྱི་ཉམས་མྱོང་བཞིན་བཤད་ན། གཙོ་བོ་ཆེ་ཤོས་གནད་དོན་བཞི་འདུག་སབམ་ཀི
1 རྒྱ་བོད་སྐད་རིགས་གཉིས་ལ་བྱང་ཆུབ་པ་ཞིག་དགོས།
དེ་ནི་ཆ་རྐྱེན་དང་པོ་ཡིན་མིན་བཤད་མི་དགོས་པ་རེད། ལྷག་པར། བུ་ཡིག་བོད་སྐད་ཡིག་གི་བརྡ་སྤྲོད་དང་དག་ཆ། ཚིག་གི་སྦྱོར་སྟངས་སོགས་ངེས་པར་མཁས་པོ་ཞིག་ཡོད་དགོས། མི་ཁ་ཤས་ཀྱིས་ཡིག་སྒྱུར་ཅེས་པ་ནི། རྒྱ་སྐད་དང་བོད་སྐད་ཤེས་ན་འགྲིག་གི་རེད་ཅེས་སྣང་བྱུང་གིས་བཤད་ཀྱི་འདུག ཡིན་ནའི་དོན་དངོས་སུ་དེ་ལྟར་མ་ཡིག་བུ་ཡིག་ཤེས་པ་ཙམ་མ་ཡིན་པར། ངེས་པར་དུ་ངེས་ལྡན་གྱི་ཆུ་ཚད་ཡོད་དགོས་པ་དང་། ལྷག་པར། ཡིག་སྒྱུར་གྱི་གོམས་ཆ་ངེས་ལྡན་དགོས་པ་ཞིག་རེད།
2 ཤེས་བྱ་རྒྱ་ཆེན་པོ་དགོས།
བརྙན་འཕྲིན་འཁྲབ་ཚན་ཡིག་སྒྱུར་སྐབས་བསྒྱུར་བྱའི་ནང་དོན་དེ་ཧ་ཅང་གི་ཁྱབ་རྒྱ་ཆེན་པོ་ཡོད། འཕྲོད་བསྟེན་ཐོག་ཐུག་གི་རེད་ལ། ཞིང་ལས་དང་། བཟོ་ལས། དངོས་ཁམས། དམག་དོན་སོགས་ཁྱབ་རྒྱ་ཆེན་པོ་ཡིན་པས། ངེས་པར་ཤེས་བྱ་རྒྱ་ཆེན་པོ་ཡོད་དགོས། དཔེར་ན། ལོ་རྒྱུས་གློག་བརྙན་ཞིག་ཡིག་སྒྱུར་བྱེད་སྐབས། སྐབས་དེ་དུས་ཀྱི་ལོ་རྒྱུས་རྒྱབ་ལྗོངས་ལ་རྒྱུས་མངའ་ཡོད་ན། རང་གི་གློག་བརྙན་བརྙན་འཕྲིན་དེ་ཡིད་ཆེས་དང་བློ་ཁོག་ཆེན་པོ་སྒྱུར་ན་འགྲིག་གི་རེད། དེ་ལྟར་མིན་ན། ཐ་ན་ལོ་རྒྱུས་ལ་འཁྱོགས་བཤད་དུའང་འགྲོ་ཉེན་ཆེན་པོ་ཡོད། བྱས་ཙང་། གློག་བརྙན་ཡིག་སྒྱུར་ལེགས་པོ་བྱེད་པར་ངེས་པར་དུ་རང་གི་ཤེས་བྱ་དེ་རྒྱ་ཆེན་པོ་ཡོད་དགོས།
3 དེར་དགའ་ཞེན་གྱི་བསམ་པ་ཞིག་ཡོད་དགོས།
བརྙན་འཕྲིན་འཁྲབ་ཚན་ཡིག་སྒྱུར་ནི། ཡིག་སྒྱུར་གཞན་དང་མི་འདྲ་བར། བརྒྱུད་རིམ་རྙོག་འཛིང་ཆེ་བ་ཞིག་རེད། མ་ཡིག་བརྙན་འཕྲིན་འཁྲབ་ཚན་གྱི་ཡིག་བརྙན་ཡིག་འབྲུ་རེ་རེ་བཞིན་བཟུང་དགོས་པ་གང་ཞིག འཁྲབ་གཞུང་ནང་གི་མི་སྣའི་སྐད་ཆའི་དྲག་ཤུགས་དང་གནས་འབབ་ཐོབ་ཐང་། ལོ་ནའི་རྒན་གཞོན། དེ་བཞིན། རིག་གནས་ཆུ་ཚད་སོགས་ལ་བསམ་བློ་བཏང་རྗེས་གཞི་ནས་ཡིག་སྒྱུར་བྱེད་དགོས། ལྷག་པར། མ་ཡིག་བརྙན་འཕྲིན་འཁྲབ་ཚན་ལ་ཡིག་བརྙན་མེད་པའི་སྐབས། ཡིག་འབྲུའི་གཟུགས་ནི་མཐོང་རྒྱུ་མེད་པས། རང་ཉིད་ཀྱི་ཨམ་ཅོག་ལ་བརྟེན་ནས་སྐད་ཆ་རེ་རེ་བཞིན་ཡག་པོར་ཉན་རྗེས་གོ་བ་ལོན་ཐུབ་པ་བྱས་པ་ནས་ཡིག་སྒྱུར་བྱེད་པ་ལས་ཐབས་གཞན་མེད། བྱས་ཙང་། བརྙན་འཕྲིན་འཁྲབ་ཚན་ཡིག་སྒྱུར་བྱ་རྒྱུར་དགའ་ཞེན་གྱི་བསམ་པ་བརྟན་པོ་ཞིག་མེད་ན། དངོས་གནས་མཐར་འཁྱོངས་པ་ཁག་པོ་རེད། དེར་བརྟེན། བརྙན་འཕྲིན་འཁྲབ་ཚན་ཡིག་སྒྱུར་རྩེ་གྲྭ་ཞིག་བྱེད་དགོས་ན། ངེས་པར་དུ་དེར་དགའ་ཞེན་ཡོད་དགོས།
4 དཔེ་དེབ་ལྟ་རྒྱུར་དགའ་ཞེན་ཡོད་དགོས།
དཔེ་དེབ་མང་པོ་བལྟས་པ་ཡིན་ན། གཅིག་ནས་མ་ཡིག་བུ་ཡིག་གི་ཆུ་ཚད་གོང་མཐོར་གཏོང་ཐུབ་པ་དང་། གཉིས་ནས་རང་ཉིད་ཐོས་རྒྱ་དང་མཐོང་རྒྱ་ཆེ་རུ་འགྲོ་ཀི་རེད། ལྷག་པར། བརྙན་འཕྲིན་འཁྲབ་གཞུང་གི་མི་སྣའི་གཏམ་བརྗོད་བཤད་སྟངས་མང་དག་ཅིག རྣམ་རྒྱུན་དུ་དཔེ་དེབ་ནང་འཚོལ་ཐུབ་ཀི་རེད། དཔེར་ན། དམངས་ཁྲོད་གཏམ་དཔེ། མཁས་པའི་ཚིག་བཅད། སྐད་ཆ་སྙན་པོ། སྐད་ཆའི་བཤད་སྟངས་སོགས་མང་དག་ཅིག་འཚོལ་རྙེད་ཐུབ་ཀི་རེད། མ་གཞི་ང་རང་སློབ་གྲྭ་མཐོ་འབྲིང་དུ་འགྲིམ་མྱོང་མེད། ཡིན་ནའི་ནམ་རྒྱུན་ངས་དཔེ་དེབ་ལྟ་རྒྱུར་རྒྱུན་འཁྱོངས་ཀྱིས་འཚོལ་རྙེད་བྱུང་བའི་གཏམ་དཔེ་དང་། ཚིག་བཅད་སྙན་པོ། སྐད་ཆ་སྙན་པོ། དག་ཆ་སོགས་ལ་དོ་སྣང་བྱས་ནས། ལག་དེབ་ཆུང་ཆུང་ཞིག་ཏུ་ཟིན་བྲིས་བྱས་ནས་ཞར་དང་ཞོར་ལ་ལྟ་ཀི་ཡོད། ང་རང་གི་ལྟས་ན། ཆ་རྐྱེན་དེ་དག་ཚང་བ་ཡིན་ན། གཞི་ནས་ཚད་མཐུན་གྱི་བརྙན་འཕྲིན་འཁྲབ་ཚན་ཞིག་ཡིག་སྒྱུར་ཐུབ་ཀྱི་རེད་བསམ་ཀི་འདུག གོང་གི་སྐད་དེ་ཚོ་ང་རང་གིས་གང་འཇོན་འཇོན་གྱིས་ངོ་སྤྲོད་བྱས་པ་ཙམ་ལས། རྒྱ་ཡིག་བོད་ཡིག་གི་རྨང་གཞི་ཡག་པོ་ཡོད་པ་དང་ཤེས་རྒྱ་ཆེ་མདོག་གིས་བཤད་བཤད་བྱས་པ་མིན། ངས་ནམ་རྒྱུན་ང་ཚོའི་དབུ་ཁྲིད་ལ་ཡང་ཞུ་ཀི་ཡོད། ང་ནི་རྐང་རྩེད་སྤོ་ལོ་རྒྱག་བསླབ་མཁན་(教练)ལྟ་བུ་ཡིན་ཟེར་གྱི་ཡོད། རྐང་རྩེད་སྤོ་ལོ་བསླབ་མཁན་རང་ཉིད་སྤོ་ལོ་རྒྱབ་དུས་རྒྱུགས་ནི་ཐུབ་ཀྱི་མ་རེད། ཡིན་ནའི་ཐབས་ཤེས་ཉམས་མྱོང་འདྲ་ཤེས་ངེས་རེད།
འདྲི། རྒན་ལགས་ཁྱེད་ཀྱིས་ཕྱི་རྒྱལ་གློག་བརྙན་སྒྱུར་མྱོང་ཡོད་ནམ། དེའི་སྐོར་གྱི་མྱོང་བ་ མདོར་ཙམ་ཤོད་རོགས།
ལན། སྔོན་མ་རྒྱ་དཀར་གྱི་གློག་བརྙན་ཁ་ཤས་སྒྱུར་མྱོང་ཡོད། ཉམས་མྱོང་གཙོ་བོ་དེ། ཕྱི་རྒྱལ་གྱི་མི་སྣའི་བར་གྱི་སྐད་ཆའི་བཤད་སྟངས་ཡང་མིན་ན། ཉམས་དེ་མངོན་གསལ་འདོད་པོ་ཞིག་དགོས་ཀྱི་འདུག ངས་ཀྱང་ཉམས་དེ་མངོན་གང་ཐུབ་ཀྱི་སྒྱུར་གྱི་ཡོད། ཡིན་ནའི་སོ་སོའི་ཆུ་ཚད་ཀྱི་མ་འདང་བས་སྒྱུར་སྟངས་དེ་ཁག་པོ་ཞིག་འདུག ཉེ་ཆར་སྒྱུར་བའི་གོ་སྐབས་ཞེ་དྲག་མ་བྱུང་། ཡིན་ནའི་ང་རང་བརྙན་འཕྲིན་འཁྲབ་ཚན་ཡིག་སྒྱུར་བ་ཞིག་ཡིན་དུས། ངས་རྟག་པར། དབྱིན་སྐད་ནས་རྒྱ་ཡིག་ཏུ་བསྒྱུར་བའི་གློག་བརྙན་དག་ལ་དོ་སྣང་ཆེན་པོ་བྱེད་ཀྱི་ཡོད། ང་རང་གི་ལྟས་ན། རྒྱ་ཡིག་ཏུ་ཡག་པོ་ཞེ་དྲག་བསྒྱུར་འདུག ཕྱི་རྒྱལ་མིས་སྐད་ཆ་བཤད་སྐབས། ང་ཚོ་དང་མི་འདྲ་བར་མང་ཆེ་བ་སྐད་ཆ་སྐོར་ནས་ཤོད་པའམ་དགོད་དྲོ་བའི་སྐད་ཆ་ཤོད་རྒྱུར་དགའ་བ་སོགས་ཀྱི་ཁྱད་ཆོས་མངོན་གསལ་འདོད་པོས་བསྒྱུར་གྱི་འདུག ད་ལྟ་ང་ཚོས་ཕྱི་རྒྱལ་གྱི་གློག་བརྙན་སྒྱུར་བའི་དབང་དུ་བཏང་ན། བརྒྱུད་རིམ་འཐོལ་པ་ཞིག་བརྒྱུད་དགོས། ཕྱི་རྒྱལ་གྱི་མ་ཡིག་གློག་བརྙན་དེ། སྔོན་ལ་རྒྱ་སྐད་དུ་བསྒྱུར་ཟིན་པའི་གློག་བརྙན་ཞིག་འཚོལ་བ་དང་། ཡང་རྒྱ་ཡིག་དེ་བོད་ཡིག་སྒྱུར་དགོས་ཀྱི་འདུག ཨ་ཅང་ཅང་དབྱིན་ཡིག་སོགས་མ་ཡིག་ཕྱི་རྒྱལ་གྱི་སྐད་ཤེས་ན། བརྒྱུད་རིམ་འཐོལ་པ་དེ་འགྲོ་མི་དགོས། དེ་ལྟར། མ་ཡིག་བུ་ཡིག་ཏུ་བསྒྱུར། བུ་ཡིག་མ་ཡིག་ཏུ་བསྒྱུར་བའི་བརྒྱུད་རིམ་འཐོལ་པ་དེས། ཐད་ཀར་མ་ཡིག་གློག་བརྙན་ངོ་མའི་བྲོ་བ་དེ་མང་ཉྱུང་མ་གཏོགས་ཉམས་ཆག་ཡོང་ངེས་རེད།
འདྲི། བརྙན་འཕྲིན་འཁྲབ་ཚན་ཞིག་ཡིག་སྒྱུར་མ་བྱས་གོང་གྲ་སྒྲིག་བྱེད་དགོས་པ་གང་ཡོད།
ལན། ད་གྲྭ་སྒྲིག་ཟེར་ནའི་འདྲ། ཆ་རྐྱེན་ཟེར་ནའི་འདྲ་སྔོན་ལ་ངེས་པར་དུ་ཚང་དགོས་ནི། གོང་དུ་བཤད་པ་ལྟར། ནམ་རྒྱུན་འཚོ་བའི་ཁྲོད། རྒྱ་བོད་གཉིས་ཀྱི་བྱང་ཚད་ངེས་ལྡན་དགོས་པ་དང་ཤེས་བྱ་རྒྱ་ཆེན་པོ་དགོས་པ། གློག་བརྙན་ཡིག་སྒྱུར་བྱ་རྒྱུར་དགའ་པོ་ཡོད་དགོས་པ། དཔེ་དེབ་ལྟ་རྒྱུའི་གོམས་གཤིས་སོགས་ཡོད་པའི་རྨང་གཞིའི་སྟེང་། ད་ལྟ་བསྒྱུར་བྱའི་བརྙན་འཕྲིན་འཁྲབ་ཚན་དེའི་ནང་དོན་ལ་རྒྱུས་མངའ་ངེས་ལྡན་ཞིག་ཡོད་དགོས། ཡག་ཤོས་བྱུང་ན། འདང་ངེས་ཀྱི་དུས་ཚོད་ཡོད་པའི་ཆ་རྐྱེན་འོག བརྙན་འཕྲིན་འཁྲབ་ཚན་ཆ་ཚང་མ་སྒྱུར་སྔོན་ལ་ཐེངས་གཉིས་གསུམ་ཞིག་ལྟས་ནས། བརྙན་འཕྲིན་འཁྲབ་ཚན་དེའི་ནང་དོན་དང་དུས་ཚོད་ག་དུས་ཡིན་མིན། རྒྱབ་ལྗོངས། མི་སྣའི་གཤིས་ཀ སྐད་ཆ་ཤོད་སྟངས། འཚོ་བའི་གནས་འབབ། དེ་བཞིན། རིག་གནས་མཐོ་དམན་སོགས་གང་སྤྱིའི་ཐད་ལ་རྒྱུས་ལོན་ཡག་པོ་ཞིག་དགོས། དེ་ལྟར་བྱུང་ན་སྒྱུར་ལེགས་པོ་ཞིག་ཡོང་གི་རེད་བསམ་གྱི་འདུག མ་ཟད་དེ་ནི་ཡིག་སྒྱུར་མཁན་གཅིག་པུའི་རེ་བ་མ་ཡིན་པར། འཁྲབ་ཁྲིད་པ་དང་སྒྲ་སྦྱོར་མཁན་ཚང་མར་རེ་བ་ནན་པོ་ཡོད།
འདྲི། རྒན་ལགས་ཁྱེད་རང་གིས་རྒྱ་སྐད་བརྙན་འཕྲིན་འཁྲབ་ཚན་བོད་འགྱུར་བྱེད་པའི་བརྒྱུད་ རིམ་ཆ་ཚང་ཞིག་ང་ཚོར་ངོ་སྤྲོད་སྟབས་བདེ་ཞིག་གནང་རོགས།
ལན། དེར་བརྒྱུད་རིམ་གཙོ་བོ་བདུན་ཡོད་རེད།
1 ཡིག་སྒྱུར།
2 འཁྲབ་ཁྲིད་པས་འཁྲབ་མི་བཀོད་སྒྲིག་བྱེད་པ།
3 སྒྲ་སྦྱོར།
4 དུས་མཇུག་གི་བཟོ་སྐྲུན། 后期制作
5 ལེ་ཚན་དཔྱད་ཞིབ། 审片,也叫审看
6 གསབ་འཇུག 补录
7 དངོས་སུ་ཕབ་ལེན།正式刻录


text:
བོད་དང་ཧོང་ཀོང་། ཐའེ་ཝན་བཅས་ཀྱི་ན་གཞོན་འཐབ་རྩོད་པའི་ཚོགས་ཆེན་ཐེངས་གཉིས་ཚོགས་ཏེ་ཞི་ཅིན་ཕིན་གྱིས་སྣེ་འཁྲིད་པའི་རྒྱ་ནག་གཞུང་གི་གདུག་རྩུབ་མྱོང་མཁན་ཚང་མ་མཉམ་རུབ་ཀྱིས་ལས་འགུལ་སྤེལ་ཕྱོགས་ལ་གྲོས་བསྡུར་བྱས།འདི་གར་བོད་རང་བཙན་སློབ་ཕྲུག་ཚོགས་པས་གནས་ཚུལ་མཁོ་གཏོང་གནང་བ་ལྟར་ན། ཨ་རིའི་རྒྱལ་ས་ཝ་ཤིན་ཊོན་དུ་རྟེན་གཞི་བྱས་པའི་ཇོར་ཇི་ཝ་ཤིང་ཊོན་གྱི་མཐོ་སློབ་ཏུ། བོད་རང་བཙན་སློབ་ཕྲུག་ཚོགས་པའི་གོ་སྒྲིག་འོག བོད་དང་ཧོང་ཀོང་། ཐའེ་ཝན་བཅས་ནས་ཡིན་པའི་གཞོན་སྐྱེས་འཐབ་རྩོད་པའི་ཚོགས་ཆེན་ཐེངས་གཉིས་པ་དེ་ཟླ་འདིའི་ཕྱི་ཚེས་ ༦ ཉིན་ཚོགས་ཡོད་པ་དང་། ཐེངས་འདིའི་ཚོགས་ཆེན་ཐོག་བོད་དང་ཧོང་ཀོང་། ཐའེ་ཝན། ལོན་ཊོན། ཁ་ན་ཌ་སོགས་ནས་ཚོགས་པ་མི་འདྲ་ ༡༣ ཀྱི་འཐུས་མི་མཉམ་ཞུགས་བྱས་ཡོད་འདུག
ཚོགས་འདུའི་ཐོག་ཨ་རིའི་གྲོས་ཚོགས་འཐུས་མི་སྐུ་ཞབས་ཇིམ་མེག་གྷོ་ཝེན་ (Jim McGovern) དང་འགྲོ་བ་མིའི་ཐོབ་ཐང་ལྟ་ཞིབ་ཁང་གི་རྒྱ་ནག་རྟོག་ཞིབ་པ་སོ་ཧྥི་རི་ཆར་ཌི་ལྕམ་ (Sophie Richard)། རྒྱལ་ཡོངས་དམངས་གཙོ་མཐུན་སྦྱོར་ཁང་གི་སྐུ་ཞབས་ཁར་ཇེར་ཤི་མན ( Carl Gershman)། དེ་བཞིན་ཧོང་ཀོང་དམངས་གཙོ་འཐབ་རྩོད་ ཚོགས་པའི་(Demosisto) རྒྱུན་ལས་ཇེ་ཧྥེ་རེ་ངོ་ (Jeffery Ngo) སོགས་ཀྱིས་གཏམ་བཤད་གནང་ཡོད་པ་དང་། ཐེངས་འདིའི་ཚོགས་ཆེན་གྱི་བརྗོད་བྱ་གཙོ་བོ་ནི་རང་དབང་དང་། དམངས་གཙོ། རང་ཐག་རང་གཅོད་ཀྱི་ཐོབ་ཐང་ཅེས་པ་དེ་ཡིན་ཞིང་། བོད་ནང་དང་ཧོང་ཀོང་། ཐའེ་ཝན་ཙམ་མ་ཡིན་པར་རྒྱ་ནག་གི་དབང་སྒྱུར་འོག་ཏུ་ཡོད་པའི་ས་ཁོངས་ཁག་ལ་དམ་དྲག རང་དབང་དང་དམངས་གཙོ། འགྲོ་བ་མིའི་ཐོབ་ཐང་དང་འབྲེལ་བའི་ལས་འགུལ་ལ་དྲག་གནོན་་བྱེད་ཀྱི་ཡོད་པའི་དཀའ་སྡུག་སྐོར་ལ་གླེང་སློང་དང་། དེ་དག་ལ་གདོང་ལེན་བྱེད་ཕྱོགས། ལྷག་པར་དུ་དཀའ་སྡུག་མྱོང་མཁན་རྣམས་མཉམ་རུབ་ཀྱིས་ཞི་བའི་ལས་འགུལ་འཆར་འགོད་དང་ལྡན་པ་ག་འདྲ་དགོས་སྐོར་སོགས་ལ་ཚོགས་འདུ་དེའི་ཐོག་བགྲོ་གླེང་བྱས་ཡོད་འདུག
ཚེ་རིང་ནོར་བུ།


text:
བོན་གྱི་གསོ་བ་རིག་པའི་རྒྱུད་རིམ་ཇི་ལྟར་ཡིན།
མཛད་པ་པོ། ༧རྒྱལ་བ་སྨན་རིའི༧ཡོངས་འཛིན་ཆེན་མོ་བསྟན་འཛིན་རྣམ་དག་རིན་པོ་ཆེ།
ལན། (འབུམ་བཞིའི་བརྒྱུད་ཁུངས་ཀྱི་དཔྱད་གཞི་ལས།) བདུད་རྩིའི་ཕུམ་བུམ་དགུ་པའི་བརྒྱུད་རིམ་ནི། བོན་སྐུ་ཀུན་ཏུ་བཟང་པོ། དེས་ཡབ་འཕྲུལ་གཤེན་སྣང་ལྡན། ཡུམ་བཟང་ཟ་རིང་བཙུན། འཆི་མེད་གཙུག་ཕུད། གསང་བ་འདུས་པ། རྨ་ལོ་དར་དཔྱང་། ལྷ་གཤེན་ཡོངས་སུ་དག་པ། རྒྱལ་གཤེན་མི་ལུས་བསམ་ལེགས། ཀླུ་སྒྲུབ་ཡེ་ཤེས་སྙིང་པོ། སྣང་བ་མདོག་ཅན། བོན་མོ་སྟག་ཟ་ལི་ཝེར། ཞང་ཞུང་ཨ་ནུ་འཕྲག་ཐག ཞང་ཞུང་སད་ནེ་གའུ། ཞང་ཞུང་ཁྱུང་ལྷ་དགྲ་འདུལ། ཞང་ཞུང་ཨུ་གུ་དགྲ་འདུལ། ཞང་ཞུང་ལྷ་རི་དཀར་པོ། ཞང་ཞུང་ལ་དཀར་ཆེན་མོ། ཞང་ཞུང་ལི་མུར་ཁོད་ཏང་། ཞང་ཞུང་ཚ་ལ་རྒྱུང་ནེ། ཞང་ཞུང་ར་རིང་། ཞང་ཞུང་ཁྱུང་དཀར། ཞང་ཞུང་དམུ་ཚ། ཞང་ཞུང་སྟོང་རྒྱུང་མཐུ་ཆེན། ཞང་ཞུང་ཨ་པོ་ཆབ་དཀར། ཞང་ཞུང་གཡུང་དྲུང་རྒྱལ་པོ། ཞང་ཞུང་ཚེ་ཡི་རྒྱལ་པོ། ཞང་ཞུང་ཚེ་མི་ཀུན་སྣང་། ཞང་ཞུང་དོན་རྟོགས་རྒྱལ་པོ། ཞང་ཞུང་ཨ་ས་གཙུག་ཕུད། ཞང་ཞུང་ཨ་མདན་ཅིང་། ཞང་ཞུང་དར་མ་ཧཱ་ཏི། ཞང་ཞུང་ཏ་བ་ཧ་ཏི། ཞང་ཞུང་མུ་ལ་མ་ནོས། ཞང་ཞུང་དང་ར་ལ་ཧ་ཏི། རིག་འཛིན་གསང་བ་རབ་འབྱམས། ཀུན་འདུལ་རྒྱལ་པོ། ཐེག་ཆེན་ཀུན་འདུས། ཀུན་རིག་རྒྱལ་པོ། གཡུང་དྲུང་སྙིང་པོ། ཁུ་བོན་མང་པོ་རྗེ་ལོང་། མང་རྗེ་ཟླ་མཚན། ཁུ་གཤེན་ཁུ་མང་དགྲ་ལྷ། གུ་བསྐྱེད་དཔལ་གྱི་གཡུང་དྲུང་གིས་གཏེར་བདག་ཡེ་ཤེས་དབལ་མོ་ལ་གཉེར་བཅོལ་ནས་གཏེར་དུ་སྦས་སོ། །ཕྱིས་དུས་སུ། ཁུ་མཛུ་སྲིད་པའི་རྒྱལ་པོས། སྣ་རུ་བྲག་གནམ་སྐས་ཅན་ནས་སྤྱན་དྲངས་ཏེ། ཤཱཀྱ་དཔལ་ལ་བརྒྱུད་ནས་གཏེར་གྱི་བདག་པོར་སྤྲོད་གསུངས་ནས། གཤེན་དམ་པ་རྒྱལ་ཚབ་རིན་པོ་ཆེར་གཤང་ཁྲི་ཆུང་བཅས་ཚང་མ་ཕུལ་ལོ། །གཤེན་ཆེན་དེས་གཤེན་ལྷ་རྗེ་ཇོ་བཀྲ་ལ། དེས་གཤེན་སྟོན་ནམ་མཁའ་རྒྱལ་མཚན། དེས་གཤེན་ཡེ་ཤེས་རྒྱལ་མཚན། དེས་གཤེན་སྟོན་བློ་གྲོས་སེང་གེ། དེས་གཤེན་དཔོན་གསས་ཤེས་རབ་རྒྱལ་མཚན། དེས་གཤེན་འགྲོ་བའི་མགོན་པོ། དེས་གཤེན་ཀུན་མཁྱེན་ཆེན་པོ་ཡེ་ཤེས་བློ་གྲོས། དེས་གཤེན་ཆེན་པོ་བསོད་རྒྱལ་དཔལ། དེས་གཤེན་ཆེན་པོ་ཀུན་དགའ་དཔལ་ལྡན། དེས་གཤེན་ཆེན་པོ་རྣམ་དག་དྲི་མེད། དེས་གཤེན་ཆེན་པོ་དབང་གྲུབ་རྒྱལ་མཚན། དེས་གཤེན་ཆེན་པོ་ཕྱོགས་ལེགས་རྒྱལ་མཚན། དེས་དམུ་གཤེན་་མཆོག་སྤྲུལ་ཉི་མ་རྒྱལ་མཚན། དེས་གཤེན་ཆེན་ནམ་མཁའ་རྒྱལ་མཚན། དེས་གཤེན་གཡུང་དྲུང་ཉི་མའི་རྒྱལ་པོ། དེས་གཤེན་རྒྱལ་བ་ལྷུན་གྲུབ་དཔལ་བཟང་པོ། དེས་མཚུངས་མེད་བསྟན་པ་འོད་ཟེར་ལ། དེས་གཤེན་གཙུག་ཕུད་འོད་ཟེར། དེས་མཁན་པོ་རྣམ་དག་འོད་ཟེར་ལ། དེས་མཁས་གྲུབ་ཚེ་དབང་འོད་ཟེར་ལའོ། །
ཞེས་པའི་བར་གྱི་བརྒྱུད་རིམ་འདུག་པ་ལ་དཔྱད་ནས་འབུམ་བཞིའི་བརྒྱུད་རིམ་དང་ལོ་རྒྱུས་སོགས་ལ་ཞིབ་ཏུ་དཔྱད་པ་བྱེད་པའི་གཞིར་མཐོང་ངོ་། །ཞེས་གསུངས་པས། དམ་པ་འདི་ཉིད་ཀྱིས་གངས་ཅན་གསོ་རིག་གི་ལོ་རྒྱུས་ལ་བརྒྱུད་རིམ་ལྡན་པའི་དཔྱད་པ་གསར་གཏོད། བདེན་ཕུགས་རྙིང་ལ་གཏུགས་པའི་རང་ཚུགས་ཡོད་པར་མཇལ་འདོད་ཤིན་ཏུ་ཆེ།། །།


text:
ཉི་འོད་མཐོང་ཕྱིར་ང་རང་འཇིག་རྟེན་དུ་ཡོང་བ་ཡིན།
——པལ་མོན་ཐི།
ཉི་མ་དུས་ལྟར་ནམ་མཁའི་མཐོངས་སུ་འཕགས་ནའང་། ཉི་འོད་དུས་ལྟར་ས་གཞིའི་ངོས་སུ་འཕྲོས་ནའང་། ཡིད་དུ་འོང་ཞིང་ངོ་མཚར་བ་དང་། མཛེས་སྡུག་འབུམ་གྱིས་ཕྱུག་པའི་ལྟད་མོ་དེ་དག་ང་ཚོ་དང་ལས་འཕྲོ་ཡེ་ནས་ཡོད་མི་སྲིད། རྒྱུ་མཚན་ནི་ང་ཚོ་ལུང་པ་ཁ་བྱང་ལྟ་ཞིག་གི་ཕུགས་སུ་སྒྱིད་ལུག་བག་འཁུམ་ངང་རང་སྣང་སྐྱིད་པའི་ལབ་རྡོལ་ལ་མགོ་འཁོར་ནས། ཉི་མ་དང་ཉི་འོད་ལ་གཡོལ་ཅི་ཐུབ་ཀྱིས། དྲོད་ཁོལ་དང་འོད་སྣང་ལ་གཟུར་ཅི་ཐུབ་ཀྱིས། ནམ་ནམ་ཞར་ཞར་ཡང་ལུང་པ་ཁ་བྱང་ལྟའི་ནང་གཉིད་ཀྱི་བདེ་བར་ཚིམ་མེད་དུ་རོལ་ཡོད་པས་སོ།།
ལུང་པ་ཁ་བྱང་ལྟ་འདི་ཐོག་མ་ཉིད་ནས་ང་ཚོའི་བགོ་སྐལ་དུ་སྨིན་པ་ཡིན་ནམ་ཟེར་ན། དེ་ནི་གཏན་ནས་མི་ཡིན་ཏེ། ང་ཚོར་ཐང་ཆེན་པོ་བང་གིས་འཇལ་མྱོང་མ་མྱོང་བའི་བྱུང་བ་ཡོད་ལ། ང་ཚོར་ཆུ་གཙང་མོ་འཕྲེད་ཀྱིས་བཅད་མྱོང་བའི་གཏམ་རྒྱུད་ཀྱང་ཡོད། ང་ཚོར་ད་དུང་ཉི་མ་དང་འགྲོགས་ཤིང་། ཉི་འོད་ལ་རོལ་མྱོང་བའི་བདེན་ཐུབ་ཀྱི་ལོ་རྒྱུས་ཀྱང་ཡོད་དོ།།
ལུང་པ་ཁ་བྱང་ལྟ་འདི་སུས་ང་ཚོར་བསྩལ་པ་ཡིན་ནམ།
ང་ཚོ་ཅིའི་ཕྱིར་ལུང་པ་ཁ་བྱང་ལྟ་འདིའི་ནང་དུ་སྡོད་དགོས་པ་ཡིན་ནམ། འོ། དེ་ནི་གཞན་མ་ཡིན་ཏེ། དེ་ནི་ཏག་ཏག་ང་ཚོ་རང་གིས་རང་བསྐྲུན་ཞིང་། ང་ཚོ་རང་གིས་དཀའ་བ་བརྒྱ་ཕྲག་དང་བརྩོན་པ་སྟོང་ཕྲག་སྤྱད་དེ་བཞེངས་པའི་འཇིག་རྟེན་ཞིག་སྟེ། སྨག་རུམ་སྟུག་པོ་ལང་ལོང་འཐིབས་པའི་ལུང་པ་ཁ་བྱང་ལྟ་འདིའི་ནང་དུ། ང་ཚོས་ཚེ་ཚེ་རབས་རབས་དང་། ང་ཚོས་ལོ་ཐོག་ཟླ་བརྩེགས་ཀྱིས་མིག་ཟུང་མུན་པས་བསྒྲིབས་ཏེ། ཤར་རིའི་རྩེ་ནས་འོད་ཀྱི་ཟེར་མ་ལམ་ལམ་འཕྲོ་བའི་ཉི་གཞོན་སྒོར་མོར་གཏན་ནས་ཅེར་མ་མྱོང་། དེ་ནི་ང་ཚོ་འོད་སྣང་ལ་སྐྲག་པས་ཡིན་ལ། དེ་ནི་ང་ཚོ་འོད་སྣང་ལ་སྡང་བས་ཀྱང་ཡིན། ང་ཚོར་མཚོན་ན་འོད་སྣང་ནི་འཇིག་རྟེན་གྱི་གཏེ་བོ་སྟེ། ནམ་ཞིག་འོད་སྣང་གིས་སྨག་རུམ་བཅོམ་ཚེ་ཅི་བྱ། འོད་སྣང་གིས་འཇིག་རྟེན་གསལ་ཚེ་ཅི་བྱ། ང་ཚོ་ལ་འོད་སྣང་མི་དགོས། ང་ཚོའི་སྨག་རུམ་ལ་གཏོར་བརླག་གཏོང་མཁན་ནི་ང་ཚོ་ལུང་པ་ཁ་བྱང་ལྟ་འདིར་འཚོ་བའི་སྐྱེ་འགྲོ་ཀུན་གྱི་དགྲ་བོ་ཡིན། ང་ཚོས་འདི་ལྟར་དྲན་ཞིང་བསམས་ནས། ང་ཚོ་འོད་སྣང་དང་རྒྱང་དུ་བཀྱེད། ང་ཚོ་ལུང་པ་ཁ་བྱང་ལྟའི་ཕུག་ནས་ཕུགས་སུ་འཛུལ་ཞིང་། ང་ཚོ་བསྐྱར་ཟློས་ཡང་ཟློས་ཀྱི་འཚོ་བར་ཞེན་པ་མི་ལོག་ཅིང་བག་མི་ཚ་བར་རོལ་ནས་ཡོང་།
ལུང་པ་ཁ་བྱང་ལྟ་འདི་ཆེ་དྲགས་ཟེར་ན་ཧ་ཅང་ཆེ་སྟེ། འདིའི་ནང་དུ་མར་གྱུར་སེམས་ཅན་ཐམས་ཅད་མ་རུ་སྒོམ་པའི་ཐུགས་དཀྱེལ་ཡངས།ལུང་པ་ཁ་བྱང་ལྟ་འདི་ཆུང་དྲགས་ཟེར་ན་ཤིན་ཏུ་ཆུང་སྟེ། སེམས་ཀྱི་དྲན་པ་གང་ཞིག་གླུ་རུ་ལེན་པའི་བར་སྣང་དོག ལུང་པ་ཁ་བྱང་ལྟ་འདིའི་ནང་དུ་ལྷ་ཡི་བྱམས་བརྩེ་འཁོལ་ཞིང་།ལུང་པ་ཁ་བྱང་ལྟ་འདིའི་ནང་དུ་བདུད་ཀྱི་ཆོ་འཕྲུལ་རྒོད། ལུང་པ་ཁ་བྱང་ལྟ་འདིའི་ནང་དུ་བདེན་པའི་སྐད་སྒྲ་སྒྲོག་མཁན་ཉུང་ཞིང་།ལུང་པ་ཁ་བྱང་ལྟ་འདིའི་ནང་དུ་ཨུ་ཚུགས་མཐར་སྐྱེལ་བྱེད་མཁན་མོད།
མདོར་ན། ལུང་པ་ཁ་བྱང་ལྟ་འདི་ནི་མུན་ནག་གི་འཇིག་རྟེན་ཞིག་ཡིན། ལུང་པ་ཁ་བྱང་ལྟ་འདི་ནི་ཤེས་རྨོངས་ཀྱི་འཇིག་རྟེན་ཞིག་ཡིན། འདི་རུ་སུ་ཞིག་མུན་ནག་གི་ལྕགས་སྒྲོག་ལས་ཐར་བར་འདོད་ན་བདུད་དུ་བརྩི་ལ། འདི་རུ་སུ་ཞིག་རྨོངས་པའི་ལྕེབས་ཐག་ནང་འཛུལ་བར་བྱེད་ན་ལྷ་རུ་སྒོམ་པ་ཡིན།
ལུང་པ་ཁ་བྱང་ལྟ་འདིའི་ཕྱི་ནས་བལྟས་ན། ལྕགས་རི་ར་བས་ཀུན་ནས་བསྐོར་ཞིང་། ཕྱོགས་བཞི་མཚམས་བརྒྱད་ནི་མཐོ་ཞིང་བརྗིད་པ་ནམ་མཁའི་མཐོངས་སུ་ཟུག ལུང་པ་ཁ་བྱང་ལྟ་འདིའི་ནང་ནས་བལྟས་ན། སྨག་རུམ་སྟུག་པོས་བར་སྟོང་མ་ལུས་གཡོགས་ཤིང་། ཕྱོགས་བཞི་མཚམས་བརྒྱད་ནི་ནག་གནག་པས་གས་སྲུབ་ཙམ་ཡང་མཐོང་བར་དཀོན།
ནམ་ཞིག་གི་དུས་ན། ལུང་པ་ཁ་བྱང་ལྟ་འདིའི་ནང་རང་གི་མགྲིན་པ་བརྒྱུད་དེ་རང་གི་སྐད་སྒྲ་ཤེད་ཀྱིས་སྒྲོག་པའི་སྐྱེས་སུ་སྐོར་ཞིག་བལྟམས། ཁོ་ཚོས་རང་གི་རྣམ་ཤེས་ལ་རང་གིས་ཚ་འདྲི་ནན་གྱིས་བཏང་། རང་གི་བདེ་སྡུག་རང་གི་ཕྲག་ཏུ་སྟོབས་ཀྱིས་བཀྱགས། རང་གི་མདུན་ལམ་རང་གིས་བདམས་ཤིང་རང་གིས་གཤགས། རང་གི་སྐྱབས་མགོན་རང་ཉིད་ཁོ་ན་བཀུར། རང་གི་ཉེས་པར་རང་གིས་འགྱོད་བཤགས་བྱས། ཁོ་ཚོས་ད་དུང་གས་སྲུབ་མེད་ས་ནས་གས་སྲུབ་བཏོད་དེ་འོད་སྣང་འདྲེན་པའི་སྟ་གོན་བྱས། ཁོ་ཚོས་ད་དུང་རྒྱང་རིང་མིག་གིས་འཇལ་ཏེ་ལུང་པ་ཁ་བྱང་ལྟ་དང་འབྲལ་གྲབས་བྱས། ཁོ་ཚོས་ད་དུང་ནག་ནོག་དང་ལྗན་ལྗུན་བཀྲུས་ཏེ་ཁོར་ཡུག་དེ་ཕྱི་གསལ་ནང་གསལ་དུ་བསྒྱུར་རྩིས་བྱས། ཁ་ཚོས་ད་དུང་གཉེན་ཉེ་དང་དགྲ་བོ་རིས་མེད་དུ་བཀུར་ཏེ་བརྩེ་བའི་ལག་རྡང་སྦྲེལ་རྩིས་བྱས། ཁོ་ཚོས་ད་དུང་རང་གི་དྲན་ཚུལ་མ་ལུས་གསོང་བོར་བརྗོད་དེ་ཀུན་ཡང་དཔུང་དུ་སྡེབ་རྩིས་བྱས།
ཡིན་ནའང་། མ་གཞི། ཁོ་ཚོ་སོག་ལེ་དང་སྟ་གྲིའི་སོ་ཁ་ཐག་ཐག་འཐབ་པའི་འཇིག་རྟེན་ཞིག་ཏུ་ལུས་འདུག ཁོ་ཚོ་སྒྲོ་སྐུར་དང་བསྙད་དཀྲིའི་ཡོ་ལང་རབ་ཏུ་འཁྲུགས་པའི་འཇིག་རྟེན་ཞིག་ཏུ་ལུས་འདུག ཁོ་ཚོ་དམའ་འབེབས་དང་མཆིལ་ཞགས་ཐོལ་ཐོལ་འཕྱུར་བའི་འཇིག་རྟེན་ཞིག་ཏུ་ལུས་འདུག མ་གཞི། ཁོ་ཚོ་ནི་ཁ་ཆུང་དབང་ཆུང་ཏག་ཏག་ཡིན། ཁོ་ཚོ་ནི་འཁོས་ཆུང་ཉམ་ཆུང་ཏག་ཏག་ཡིན། ཁོ་ཚོ་ནི་གུས་ཆུང་གཉོམ་ཆུང་ཏག་ཏག་ཡིན། དེ་ལྟ་ནའང་། ཁོ་ཚོས་འུག་པའི་སྐྱེས་པ་བླངས་ཡོད་པས། ཕྱོགས་བཞི་སྨག་གིས་བཅིངས་པའི་མཚན་མོར། ཁོར་ཡུག་གི་སྐྱོན་ཡོན་དང་། ཡག་བཙོག བདེན་རྫུན། བདེ་སྡུག་སོགས་ལ་དྲང་བོས་མིག་གིས་ལྟ་ཞིང་མེལ་ཚེ་བྱེད་པ་དེ་རང་གི་འགན་དུ་བླངས་ཡོད།
རྒྱ་ནག་གི་མཁས་དབང་ལུའུ་ཞུན་གྱིས། ང་ཚོ་རྒྱ་ནག་པས་ཐོག་མ་ཉིད་ནས་མི་ཚེ་ལ་ཐད་ཀར་གདོང་གཏོད་མི་ཐུབ་པས། སྦ་གསང་དང་མགོ་སྐོར་གཏོང་བར་གོམས་པ་རེད། དེར་བརྟེན་ང་ཚོར་སྦ་གསང་དང་མགོ་སྐོར་གཏོང་བའི་རིག་རྩལ་ཞིག་ཀྱང་དར་འདུག རིག་རྩལ་དེས་རྒྱ་ནག་པ་རྣམས་སྔར་ལས་ཀྱང་སྦ་གསང་དང་མགོ་སྐོར་གཏོང་བའི་འདམ་མྱགས་སུ་འབྱིང་དུ་བཅུག་པ་མ་ཟད། ང་ཚོས་ད་དུང་དེ་ཚོར་གྱིན་མི་འདུག་ཟེར། ཁོང་གིས་ད་དུང་གསུངས་དོན། བདག་གིས་དངོས་གནས་མི་གཞན་ལ་ནམ་ནམ་ཞར་ཞར་གཤག་བཅོས་བྱེད་བཞིན་ཡོད། ཡིན་ནའང་ལྷག་པར་དུ་རང་ཉིད་ལ་བརྩེ་མེད་དུ་གཤག་བཅོས་བྱེད་བཞིན་ཡོད།
ཐའེ་ཝན་གྱི་མཁས་ཆེན་པའོ་དབྱང་གིས། ང་ཚོ་རྒྱ་ནག་པར་ངེས་པར་དུ་དགོས་པ་གཉིས་ཡོད་དེ། གཅིག་ནི་བཟོད་སྒོམ་དང་། ཅིག་ཤོས་ནི་བརྩི་བཀུར་ཡིན། མི་གཞན་ལ་བརྩི་བཀུར་བྱེད་ཤེས་དགོས་ཤིང་། མི་གཞན་གྱི་མི་གཞི་ལ་བརྩི་བཀུར་བྱེད་ཤེས་དགོས། ད་དུང་མི་གཞན་གྱི་བསམ་འཆར་ལ་བརྩི་བཀུར་བྱེད་ཤེས་དགོས་པ་མ་ཟད། རང་ལ་ངོ་རྒོལ་བྱེད་པའི་བསམ་འཆར་ལའང་བརྩི་བཀུར་བྱེད་ཤེས་དགོས། དེ་ལྟར་བྱས་ཀྱང་གཞན་གྱིས་རང་ལ་བཀུར་བར་མི་བྱེད་ཚེ། ཁྱེད་ལ་བླ་མེད་ཀྱི་གཤིས་ཀ་གཞན་ཞིག་མཁོ་སྟེ། དེ་ནི་བཟོད་སྒོམ་ཡིན་ཟེར། ཁོང་གིས་ད་དུང་གསུངས་དོན། རྫུན་གཏམ་གྱིས་ཁེངས་པའི་སྤྱི་ཚོགས་ཤིག་གི་ནང་དུ་རྒྱལ་དམངས་ལ་བླ་མེད་ཀྱི་གཤིས་ཀ་བཟང་བོ་ཞིག་ཆགས་ཐབས་ཡོད་པ་མ་རེད།
དེ་བཞིན་དུ། ང་ཚོའི་ལུང་པ་ཁ་བྱང་ལྟ་འདིར་རང་སྣང་སྐྱིད་པའི་ལབ་རྡོལ་འབྱིན་མཁན་དག་ལའང་། མི་ཚེར་ཐད་ཀར་གདོང་གཏོད་པའི་སྤོབས་པ་དབེན་ཞིང་། གཞན་ལ་དོན་དངོས་སྦ་གསང་དང་མགོ་གཡོག་མགོ་སྐོར་གཏོང་བའི་གོམས་གཤིས་ཤིག་ཤ་གསེང་རུས་གསེང་དུ་ཆགས་ཡོད་ལ། ང་ཚོས་གཞན་ལ་དོན་དངོས་སྦ་གསང་དང་མགོ་གཡོག་མགོ་སྐོར་གཏོང་བ་དེ་རང་ཉིད་ཀྱི་གཟི་བརྗིད་དུ་བརྩིས་ནས་ངོམ་སོ་ཅི་ཡང་བྱེད། ཆེས་སྐྲག་པ་ནི་ཤེས་རྨོངས་མིན་པར། ཤེས་རྨོངས་དེ་དབང་གྲགས་སུ་བརྩི་བ་དེ་རེད་ཅེས་པ་ལྟར། ང་ཚོའི་ལུང་པ་ཁ་བྱང་ལྟ་འདིར་ཤེས་རྨོངས་དབང་གྲགས་སུ་བརྩི་བའི་རང་རློམ་ཅན་ས་ཁྱབ་རྡོ་ཁྱབ་ཡིན་པས། ང་ཚོས་མི་གཞན་ལ་གཤག་བཅོས་བྱེད་པའི་མཚུངས་སུ་རང་ཉིད་ལའང་གཤག་བཅོས་བྱ་དགོས་སོ།།
ང་ཚོའི་ལུང་པ་ཁ་བྱང་ལྟ་འདིར་རང་སྣང་སྐྱིད་པའི་ལབ་རྡོལ་འབྱིན་མཁན་དག་ལའང་། ངེས་པར་དུ་མཁོ་བ་ནི་གཞན་ལ་བཟོད་སྒོམ་དང་བརྩི་བཀུར་བྱེད་པའི་སྙིང་སྟོབས་གཉིས་ཡིན་ཏེ། འབུར་འཇོམས་དང་གཏུབ་གཅོད་ཀྱི་སྟ་རེ་ཅི་མི་སྙམ་པར་ཐོགས་པའི་རང་རློམ་ཅན་རྣམས་ཀྱིས་གཞན་གྱི་མི་གཞི་ལ་རྡོག་རྫུས་གཏོང་ཞིང་། ནོར་འཁྲུལ་ལ་དགག་རྒྱག་དང་ཐེར་འདོན་བྱས་ཚེ། ཁ་ཕོ་འབྲུག་ལྟར་སྒྲོག་ཅིང་ཁ་སྡིགས་ཁོག་སྡིགས་ཅི་ཡང་བྱེད་པ་ནི་ཆོས་ཉིད་དུ་གྲུབ་ཡོད་པས། ང་ཚོར་བླ་མེད་ཀྱི་གཤིས་ཀ་ཞིག་ཆགས་དགོས་ན་གཞན་ལ་བཟོད་སྒོམ་དང་བརྩི་བཀུར་བྱེད་པའི་དུས་མཚུངས་སུ། གསོག་གསོབ་ཚུལ་འཆོས་དང་རྫུན་གཏམ་མགོ་སྐོར་གཏོང་བའི་ལས་དང་རིང་ནས་རིང་དུ་འབྲལ་དགོས་སོ།།
ཁ་ཆུང་དབང་ཆུང་གི་ང་ཚོས། འཁོས་ཆུང་ཉམ་ཆུང་གི་ང་ཚོས། གུས་ཆུང་གཉོམ་ཆུང་གི་ང་ཚོས། ཇི་སྲིད་བར་དུ་བདེན་པའི་ང་རོ་བསྒྲག་ངེས། རང་དབང་གི་གླུ་གཞས་གཏང་ངེས། ཁ་ཆུང་དབང་ཆུང་གི་ང་ཚོས། འཁོས་ཆུང་ཉམ་ཆུང་གི་ང་ཚོས། གུས་ཆུང་གཉོམ་ཆུང་གི་ང་ཚོས། དུས་ནམ་ཡང་སུ་ལའང་མགོ་བོ་བསྒུར་མི་སྲིད། གང་ལའང་ལགས་སོ་ཟེར་མི་སྲིད། ང་ཚོ་ནམ་ཡང་དཔྱ་ཁྲལ་སྤྲོད་པ་ལྟ་བུའི་ལས་དང་རིང་དུ་བྲལ་ནས་རྫུན་གྱི་གདོང་འབག་དབྲལ་བར་འབད་ངེས། ང་ཚོ་ནམ་ཡང་གསོག་གསོབ་དང་ཚུལ་འཆོས་ཀྱི་ལས་དང་རིང་དུ་བྲལ་ནས་སྐྲན་ནད་ཀྱིས་ཟིན་པའི་སེམས་རྨ་ལ་གཤག་བཅོས་བྱེད་པར་བརྩོན་ངེས། ང་ཚོ་ནམ་ཡང་ཇོ་བཟང་གི་རྣམ་ཐར་སྐྱོང་བའི་ལས་དང་རིང་དུ་བྲལ་ནས་སྐྱོན་གྱིས་གོས་པའི་མི་གཤིས་ལ་དགག་གཞག་ནན་གྱིས་སྤྲོད་ངེས། ཡིན་ནའང་། ང་ཚོས་གཞན་ལ་བརྩི་བཀུར་བྱ་ངེས། ང་ཚོས་གཞན་གྱི་མི་གཞི་ལ་བརྩི་བཀུར་བྱ་ངེས། ང་ཚོས་གཞན་གྱི་བསམ་འཆར་ལ་བརྩི་བཀུར་བྱ་ངེས་པ་མ་ཟད། ང་ཚོས་རང་ཉིད་ལ་ངོ་རྒོལ་བྱེད་མཁན་ཀུན་ལའང་བརྩི་བཀུར་དང་བཟོད་སྒོམ་བྱ་ངེས།
ང་ཚོས་ད་དུང་གཞན་ལ་གཤག་བཅོས་བྱེད་པའི་དུས་མཚུངས་སུ་རང་ཉིད་ལའང་རྣམ་ཀུན་ཏུ་གཤག་བཅོས་བྱ་ངེས་སོ།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/27627.html